text:
— ལྷ་ས་དང་འབྲེལ་བའི་དངོས་བཤུས་བརྙན་ཐུང་གཉིས་ལ་བལྟས་པའི་མྱོང་ཚོར།
དབུས་ལམ་གྱི་སྒྲུང་།
དུས་རབས་བཅུ་དགུ་ཙམ་གྱི་ཉི་བཟང་སྐར་བཟང་གི་ཉིན་ཞིག་ལ། ངའི་ཕ་ཡུལ་གྱི་རབ་བྱུང་བ་སྐོར་ཞིག་ཡབ་མེས་རྣམས་ཀྱི་སྲོལ་བཞིན་ཞབས་ཐང་གིས་དབུས་མཇལ་ལ་ཆས། དེ་ཚོའི་ཁྲོད་དུ་གྲྭ་བ་དམུས་ལོང་ཞིག་མཆིས་ཀྱང་། དབུས་རོགས་རྣམས་ཀྱི་གྲོགས་དན་ལ་བརྟེན་ནས་སྟོད་ཉི་མ་ལྷ་སར་མཇལ་རྗེས་ཕྱིར་བདེ་བླག་ངང་རང་མལ་དུ་ལོག་ཐུབ་སོང་བར་བཤད། ཆེ་ལ་ཆུང་རྒྱུ་མེད་པའི་གཏམ་རྒྱུད་འདི་གོ་ཐེངས་རེ་རེར་ཁོ་བོར་དད་པའི་སྟོབས་ལས་ཀྱང་དང་བ་འདྲེན་པ་ཞིག་ནི་གྲོགས་པོ་རྣམས་ཀྱི་གཞན་ཕན་དང་ལྷག་བསམ་རེད། སྐབས་ལན་རེར་དུས་དེང་སང་དེ་ལྟ་བུའི་བརྩེ་བའི་བདག་ཉིད་ཅན་དཀོན་ཚོད་གདའ་སྙམ་པའི་བློ་ཡང་བཅོས་མིན་དུ་སྐྱེས་འོང་།
དགའ་འོས་པ་ཞིག་ལ་དངོས་བཤུས་བརྙན་ཐུང་《འོད་ཀྱི་ལམ་བུ་》སྐད་པ་དེས་ངའི་ཐེ་ཚོམ་གྱི་གཡའ་སེལ་ཞིང་ཡ་ཁོག་གི་སེམས་བཀུག་པ་ནི། དུས་ཚོད་སྐར་མ་བཅུ་དྲུག་ཙམ་ལས་མེད་པའི་བརྙན་ཐུང་འདིར་དགུང་ལོ་ང་བརྒྱད་ལ་སོན་པའི་བུ་རྒོད་ཅིག་གིས་ཞབས་ཟུང་ཐང་བོ་མིན་ཁར་སྤྱན་ཟུང་ཡང་ལོང་བའི་དྲིན་ཆེན་མ་ལོ་ཤིང་རྟར་འདྲུད་དེ། རང་ཡུལ་ཀླུ་ཆུ་ནས་ལམ་ལ་ཆས་ཏེ་ཉི་མ་ལྷ་སར་འབྱོར་བའི་དངོས་བྱུང་གཏམ་རྒྱུད་རིང་མོ་ཞིག་བསྡུས་ནས་བརྗོད་ཡོད་པས་ཡིན། གཏམ་རྒྱུད་ཀྱི་མདོ་དོན་ལྷད་མ་འདྲེས་པས་སམ། རོལ་དབྱངས་ཀྱི་གདངས་ཉམས་དང་མཐུན་པས་སམ། ཡང་ན་མི་སེམས་ཀྱི་གཏིང་ནས་འབུས་པའི་དྭངས་གཙང་གིས་སམ། གང་ལྟར་བརྙན་ཐུང་འདི་ལ་བལྟས་ཚར་ཁ་མ་དེར་བཅོས་མིན་དུ་མིག་ནས་མཆི་མ་དཀུ་ཞིང་བདག་སེམས་རབ་ཏུ་གཡོས། སྒོས་སུ་མི་ཆོས་གཙང་མ་བཅུ་དྲུག་ལས་བརྗོད་པའི་“ཕ་མ་ལ་གུས་སྲི་ཞུ་སྒྲུབ་”ཟེར་བ་འདི་མིན་ན་གང་ཡིན་སེམས་ཤིང་།《ཕུ་ནུའི་མདོ་》ཡི“ཕ་མ་དང་བླ་མ་ལ། སྲི་ཞུ་མྱེད་ན། དེ་ནི་ཕྱུགས་དང་མཚུངས་གྱིས། མྱི་ཞེས་མྱིང་མ་གདགས་ཤིག་”ཟེར་བའི་ལེགས་བཤད་དེ་ཡང་ཡིད་ལ་དབང་མེད་དུ་འཁོར་འོང་།
བརྙན་ཐུང་འདིར་མགོན་པོ་བཀྲ་ཤིས་ཀྱིས་དབུས་མཇལ་ལམ་གྱི་དཀའ་སྡུག་དག་ཕྱིར་དྲན་གྱི་ཚུལ་དུ་བརྗོད་པ་ཞིག་ཡིན་པ་ལས་ལམ་གྱི་རིམ་པ་དག་བརྙན་དུ་ཕབ་མ་ཐུབ་པ་དེ་སྐྱོན་ཅན་དུ་མ་གྱུར་བར་ལྟ་མཁན་རྣམས་ལ་ཁོང་གིས་བརྒྱུད་པའི་ལམ་བུ་ནི་ག་འདྲ་ཞིག་ཡིན་ནམ་སྙམ་པའི་དྲི་བ་ཞིག་དང་། གལ་ཏེ་ཨ་མ་བགྲེས་མོ་དེའི་སྤྱན་ཟུང་གིས་ཉི་མ་ལྷ་སའི་ཁྲ་ཁྲ་རིག་རིག་དག་མཐོང་ཐུབ་ཚེ་མོ་ལ་དགའ་སྐྱོ་ཆགས་སྡང་གི་སེམས་བྱུང་ག་འདྲ་ཞིག་འབྱུང་སྲིད་དམ་སྙམ་པའི་དོགས་པ་ཞིག་ཀྱང་དབང་མེད་དུ་སྦྱིན་འོང་། དེས་ང་ཚོར་བསམ་གཞིགས་ཀྱི་བར་སྟོང་ཆེན་པོ་ཞིག་གམ་རང་རྟོག་གི་འཇིག་རྟེན་གསར་བ་ཞིག་བསྐྲུན་པ་སྨྲས་ཅི་དགོས། སྐབས་འདིར་ཧི་མའི་ལོ་རྒྱུས་སྙན་རྩོམ་རིང་མོ་《ཨོ་ཏི་སེ་》ཡི་གཏམ་རྒྱུད་ཀྱི་སྒྲིག་གཞི་དྲན་འོང་སྟེ། སྒྲུང་རྩོམ་དུ་གཡུལ་འགྱེད་ལ་རྒྱལ་ཁ་ཐོབ་རྗེས་དམག་དཔོན་ཨོ་ཏི་ཞོའུ་སི་(奥德修斯)ཕ་ཡུལ་དུ་ལོག་རྗེས་རང་གི་ལམ་གྱི་མྱོང་བ་དག་རྒྱལ་བོ་ཞིག་ལ་ལྡོག་བརྗོད་ཀྱི་ཚུལ་དུ་བརྗོད་པ་དང་འདི་གཉིས་བར་ལ་ཆ་འདྲ་བ་ཞིག་འདུག་སྙམ།
ཁ་བ་བུ་ཡུག་གི་གནམ་གཤིས་རྒོད་ཀྱང་། ཤ་ཉེ་ཡུལ་མི་ཚོའི་ཁྲེལ་དགོད་དྲག་ཀྱང་། སྒྲུབ་འདོད་པ་དེ་དཀའ་བ་ཁྱད་གསད་ཀྱིས་བསྒྲུབས་པ་ནི་རྗེས་སུ་ཡི་རངས་དགོས་པ་ཞིག་ལགས་པས་ན། མགོན་པོ་བཀྲ་ཤིས་ཀྱི་དབུས་མཇལ་གྱི་ལམ་བུ་ནི་ཚེར་མའི་ལམ་བུ་ཞིག་རེད། དེ་ལས་ཀྱང་རང་གི་རྐང་བ་དང་སྤོབས་པས་བསྐྲུན་པའི་ལམ་ཆེན་ཞིག་ཀྱང་ཅི་ལ་མིན་ཨང་། འདི་ལས་དབུས་མཇལ་བ་ཞིག་དད་པའི་སྟོབས་མ་ཟད། ཨ་མ་ལོ་ལོན་ཞིག་གི་བསོད་ནམས་དང་བུ་ཕྲུག་ཡ་རབས་ཤིག་གི་དཔའ་ངར། མདོར་ན་སྲོལ་རྒྱུན་རིག་གནས་ཀྱིས་བསྐྱེད་པའི་མི་གཤིས་ཀྱི་གཉུག་མ་དེ་མཐོང་ཐུབ་བོ།། འདི་ལ་རྨོངས་དད་དུ་བལྟ་བའི་རྒྱ་ནག་གི་ཤེས་ཡོན་པ་ལིས་ཨོ(李熬)དང་ལིས་ཨོ་ལྟ་བུས་སྨད་ཀྱང་རུང་ལ་སྡིག་ཀྱང་བླ། འདི་ཡི་སྙིང་བོ་མགོན་པོ་བཀྲ་ཤིས་དང་མགོན་པོ་བཀྲ་ཤིས་ལྟ་བུ་ཡིས་ནམ་ཞར་གཟུང་སྲིད། མཁས་པ་རྩེ་གྲ་ཞིག་གམ། བླ་སྤྲུལ་མིང་ཅན་ཞིག་གམ། དཔོན་པོ་སྟོབས་ཆེན་ཞིག་གམ། གཞས་པ་གྲགས་ཅན་ཞིག་གམ། ལྷ་པ་རྫུན་མ་ཞིག་གིས་ང་ཚོར་ཕ་མ་ལ་བརྩི་བཀུར་བྱེད་དགོས་པ་རེད། ཁ་ལེན་ཚིག་བརྩི་ནི་བུ་ཕྲུག་ཅིག་ལ་འཛོམས་དགོས་པའི་ཀུན་སྤྱོད་ཡིན་པ་རེད། དེ་བས་ཁྱོད་ཚོས་སློབ་སྦྱོང་ལ་ཧུར་བརྩོན་བྱེད་འོས་པ་རེད། ཕ་མའི་དྲིན་ལན་གཞལ་དགོས་པ་རེད་སོགས་སློབ་གསོ་དང་ཁ་ཏ་ཆུ་བཞུར་བཞུར་གྱིས་ཁ་ལྕེ་སྐམ་རག་བར་དུ་བཏང་བ་ལས་ཀྱང་བརྙན་ཐུང་འདི་ལྟ་བུའི་ནུས་པ་བསམ་གྱིས་མི་ཁྱབ་ཅིང་བརྗོད་དུ་མེད་དེ། འདིར་ང་ཚོར་ཕ་མའི་དྲིན་ལན་འཇལ་འོས་མིན་དང་དགོས་མིན་གྱི་སྐད་ཆ་སྣ་གཅིག་ཀྱང་གདམས་མེད་ནའང་མགོན་པོ་བཀྲ་ཤིས་ཀྱི་བཟང་སྤྱོད་ཀྱིས་ང་ཚོར་ཁོང་ལྟ་བུ་ཞིག་མི་ནུས་ཀྱང་རང་ནུས་ཀྱིས་ཉེ་མི་རྣམས་ལ་དྲིན་ལན་ལོག་པར་མི་འཇལ་པའི་བསམ་པ་ཞིག་ངང་ངམ་ཤུགས་ཀྱིས་སྐྱེས་སུ་བཅུག་པས། ང་ལ་མཚོན་ན་བསྟན་བཅོས་ཤིག་ཀློག་པ་དང་གཉིས་སུ་མ་མཆིས་ཞེ་ན་ཐལ་ཆེ་བར་མི་འདོད། བརྙན་ཐུང་འདིའི་བརྙན་ལེན་པ་དང་སྙན་སྒྲོན་པ་རྣམས་ཀྱིས་དབུས་མཇལ་བ་ཞིག་གི་གཏམ་རྒྱུད་ལྷུག་པོར་བཀྲམ་པ་ལས་མགོན་པོ་བཀྲ་ཤིས་ལ་བསྟོད་པའི་ལྷ་དར་མ་འཐེན་ཞིང་སྨད་པའི་མཆིལ་མ་མ་འདོར་བར། འདིའི་ལེགས་ཉེས་དང་བཟང་ངན་གྱི་རིན་ཐང་འཇལ་དབང་ཡོད་ཚད་ལྟ་མཁན་རྣམས་ལ་ཕུལ་བས་ལྷག་པར་ཡི་གར་འོང་བ་ཞིག་རེད།
མགོན་པོ་བཀྲ་ཤིས་ནི་ལས་ཅན་ཞིག་རེད། ཁོང་གིས་ཚེ་འདིར་དྲིན་ཆེན་ཨ་མ་ལ་དྲིན་ལན་འཇལ་ཐུབ་པས་དོན་གྲུབ་རྒྱལ་གྱི་《ཤ་དང་རུས་པའི་བརྩེ་དུང་》ནང་གི་ཨ་ཁུ་ལྷ་བཟོ་བཞིན་སེམས་ཁོང་དུ་ཆུད་མི་དགོས། ཨ་མ་ལོ་ལོན་ནི་ལས་ཅན་ཞིག་རེད། མོ་རང་ཚེ་འདིར་བུ་རྒོད་པོ་ཞིག་གི་སྙིང་སྟོབས་ལ་བརྟེན་ནས་དབུས་མཇལ་ལ་རེ་འབྲས་དོན་སྨིན་བྱུང་བས་བཀྲ་བྷའི་《སྲིན་པོ་གཡུ་རྔོག་དང་ཉི་མ་ལྷ་ས་》ཡི་སྟོང་དཔོན་ཉི་མ་བཞིན་དབུས་ལམ་རིང་མོ་ནས་བགེགས་དང་བར་ཆད་མ་བྱུང་།
གསལ་བཤད། དངོས་བཤུས་བརྙན་ཐུང་འདིའི་འབྲེལ་ཐག་ནི་http://m.iqiyi.com/w_19rsb5i52x.html?social_platform=link&p1=2_22_221 ཡིན།
སྤྱི་ལོ་2014ལོའི་སྤྱི་ཟླ་12པའི་ཚེས་15ཉིན་རྩོམ་གདན་བཏིང་ཞིང་འཇམ་མགོན་བླ་མའི་འདས་མཆོད་ལ་ལེགས་པར་གྲུབ།
ལྷ་སའི་གསང་བ།
ལྷ་ས་ནི་ཅི་ཞིག་ཡིན་ནམ།
ལྷ་ས་ནི་ས་ཕྱོགས་གང་ན་ཡོད་དམ།
ལྷ་ས་ནི་ལྷ་དང་ལྷ་མོའི་ཕ་ཡུལ་ཡིན་ནམ།
ང་རང་ལོ་ཆུང་བྱིས་པ་ཡིན་དུས། བདེ་སྐྱིད་དང་ལྡན་པའི་ཡུལ་མི་རྣམས་སྲང་མདོར་འཛོམས་ཏེ་ཕྱོགས་ཡར་མར་གྱི་ཁ་བརྡ་གློད་དུས་རྟག་པར་གླེང་གཞིར་འཛིན་པ་ཞིག་ནི་ལྷ་ས་ཡིན་པས། ང་དང་འདྲ་བའི་ན་ཆུང་ཚོས་ནམ་ཞར་ཁོང་ཅག་ལ་འདྲི་སྲིད་པ་ཡང་གོང་གི་དྲི་བ་དེ་དག་ལས་མ་འདས། དེ་དུས་རྒན་པ་ཚོས་ལག་ཟུང་གིས་བདག་གི་རྣ་གཡས་གཡོན་ནས་བཟུང་སྟེ་ཡར་མཐོན་པོར་བཀྱགས་ནས་ལྷ་སར་མཇལ་དུ་བཅུག་པ་དུས་ད་ལྟ་ཡང་བརྗེད་དཀའ་ཞིང་དྲན་སླ་བ་ཞིག་རེད།
གནའ་སྔ་མོར་ལྷ་ས་ལ་ར་ས་ཟེར་བ་ཀུན་གྱིས་མཁྱེན་གསལ་ལྟར་ཏེ། ར་ས་རུ་རང་ཅག་གི་མེས་པོ་རྣམས་ཀྱིས་ར་མ་ལུག་གི་ཟློས་གར་གྲངས་མེད་ཅིག་འཁྲབ་བཞིན་ཆེན་པོ་རྣམས་ཀྱི་མགོ་བོ་ཡང་ར་མ་བཞིན་ལོ་རྒྱུས་ཀྱི་ཡབ་ཆེན་པོར་དམར་མཆོད་བྱས་མྱོང་ཡང་། ཡི་གེའི་གཟུགས་དང་བརྙན་འཕྲིན་གྱི་མེ་ལོང་། པར་རིས་ཀྱི་འཇིག་རྟེན་ཕལ་ཆེ་བ་ལས་མཐོང་བའི་ལྷ་ས་ནི་བདེན་དགེ་མཛེས་གསུམ་གྱིས་ཕྱུག་པའི་ལྷ་དང་ལྷ་མོའི་ཚོགས་ཉེ་བར་བཅར་སའི་ཞིང་ཁམས་ཤིག་ཏུ་ངོས་བཟུང་བས། གནས་འདི་ཡི་མི་རྣམས་ནི་བྱམས་བརྩེ་དང་ལྡན་ཞིང་། ཡུལ་འདི་ནི་འཆམ་མཐུན་གྱི་ཕ་ཁྱིམ་ལྟ་བུ་ཞིག་ཏུ་བསྒྲགས་བསྒྲགས་པའི་མཐར། ལྷ་ས་ནི་སྐྱེ་བོ་ཀུན་གྱིས་སྡུག་བསྔལ་ཀུན་ཞི་བའི་དག་ཞིང་ཉིད་དུ་རློམ། པོ་ཏ་ལ་དང་གཙུག་ལག་ཁང་། ལྕགས་པོ་རི། བར་སྐོར་གླིང་སོགས་སྔར་བཞིན་མཆོད་མེ་དང་དད་པའི་ཀློང་ན་འཚོ། མི་རྣམས་ཀྱིས་དེ་དག་ལ་ཐོད་པ་གཏུགས། པར་མིག་བཙུགས། དཔྱད་པ་བཏང་ནས་ལྷ་སའི་མཛེས་སྡུག་གླེང་། ལྷ་སའི་ལོ་རྒྱུས་འཆད། ལྷ་སའི་སང་ཉིན་བརྟག ། ཚེ་རབས་ནས་ཚེ་རབས་ཀུན་ཏུ་ལྷ་སར་ཡོད་པ་འདི་དག་ཡིན་ལ་འདི་དག་གིས་ལྷ་སའི་ཕྱི་ནང་གསང་གསུམ་དང་འདས་མ་ད་གསུམ་ཡོངས་སུ་མཚོན་ཐུབ་པར་སྙམ་པའི་བྱིས་བློ་ཞིག་གིས་ལྷ་སར་སླེབས་མ་མྱོང་བའི་སྐྱེ་བོ་ཀུན་གྱི་ལུས་སེམས་གཉིས་སྦྲིད་ཡོད་པ་གོར་མ་ཆག །
དངོས་བཤུས་གློག་བརྙན་《ལྷ་སའི་གཞོན་ནུ་》ལས་འཁྲབ་ཁྲིད་པ་འཇམ་དབྱངས་ཉི་མ་སོགས་ཀྱིས་བོད་ཡུལ་གྱི་ལུང་བ་སོ་སོ་ནས་མི་ཚེའི་ཕུགས་བསམ་མམ། རང་གི་འཚོ་ཚིས་ཀྱི་སླད་དུ་གནས་འདིར་སླེབས་པའི་གཞོན་ནུ་ལྔ་ཡི་དངོས་བྱུང་གཏམ་རྒྱུད་ཅིག་ང་ཚོར་བརྗོད་པའི་གོ་རིམ་ལས་ཡུལ་གྲུ་འདིའི་ཟུར་ངོས་གཞན་ཞིག་སྟེ། ཚེ་ཡི་འདུན་མ་སངས་རྒྱས་བྱང་སེམས་ལ་བཅོལ་བའི་གཙུག་ལག་ཁང་མདུན་གྱི་མཆོད་མཇལ་བ་ཚོ་དང་ཡེ་ནས་མི་འདྲ་ཞིང་། སེ་འབྲས་དགའ་གསུམ་དུ་བྱ་ཉུང་དོན་ཉུང་གིས་ཐོས་པ་གླེགས་བམ་ལས་འཚོལ་བའི་རབ་བྱུང་བ་ཚོ་དང་གཏན་ནས་མི་མཚུངས་པར། འདི་ལས་འཇིག་རྟེན་ཕུན་ཚོགས་ལ་དོན་གཉེར་བྱེད་པའི་ཁྱིམ་པ་དང་ཁྱིམ་པའི་སྐྱིད་སྡུག་མངོན་སུམ་མིག་གིས་གསལ་བོར་མཐོང་ཐུབ་པས། ལྷ་སའི་སྐོར་གྱི་བརྙན་དང་པར་རིས་གཞན་དག་ལ་མི་མངའ་བའི་ཁྱད་ཆོས་ཤིག་ཀྱང་བརྙན་འདིའི་ཐོག་མཐའ་བར་གསུམ་ན་འདུག ། དངོས་བཤུས་གློག་བརྙན་འདི་ནི་གཞོན་ནུ་ལྔ་ཡི་ཉིན་ཐོ་ཞིག་ཏུ་བསམ་ཆོག་ཅིང་། རྐང་འཁོར་བ་གཞོན་ནུ་དང་གླུ་གར་ཁང་གི་མདོ་འཛིན་པ། ཇ་མ་སྙན་ངག་པ། དམུས་ལོང་གི་འཕུར་མཉེད་མཁན། སྤྱི་གཉེར་བ་མཛེས་མ་བཅས་ཀྱི་ཉིན་གཅིག་གི་བྱུང་བ་མ་གསང་མ་སྦས་པར་གསལ་བོར་བསྟན་པར་མ་ཟད། ཞོར་དུ་ཉིན་ཐོ་འདི་ལས་ལྷ་སའི་གསང་བ་མང་བོ་ཞིག་ཀྱང་ངེད་ཅག་ལ་བཀྲམ་འདུག་པ་ལྟ་བུའི་ཚོར་བ་ཞིག་ཀྱང་རབ་ཏུ་སྐྱེས།
བདག་གི་སེམས་ལ་བརྙན་འདིར་མངོན་པའི་གླུ་གར་ཁང་གི་ཁྲ་ཁྲ་རིག་རིག་དང་། བར་སྐོར་གླིང་གི་ཟང་ཟིང་ལང་ལོང་། ཇ་མཆོད་ཁང་གི་མེ་ལྕེ་ལྷབ་ལྷུབ་དག་གིས་ལྷ་སའི་གྲོང་དུ་ལུག་ཚེ་ཐར་ཁྲིད་པའི་རྒན་རྒོན་ཚོའི་རྒྱབ་གཟུགས་དང་། ཆོས་སྐད་ལྷང་ལྷང་སྒྲོག་པའི་ངུར་སྨྲིག་གི་སྡེ་མ་ཟད་འཇིག་རྟེན་འཚོ་ཚིས་ལ་འབད་པའི་སྐྱེ་བོ་ཡང་གྲངས་ཀྱིས་མི་ལང་བ་ཞིག་ཡོད་པ་བསྟན་ཞིང་། རྐང་འཁོར་ཚོགས་ཀྱི་འཛེར་སྒྲ་དང་འཕུར་མཉེད་ཁང་གི་དགོད་སྒྲ། སྐྱིད་ཆུའི་འགྲམ་ངོགས་ཀྱི་གྱེར་དབྱངས་སོགས་ཀྱིས་ལྷ་སའི་གྲོང་དུ་གསོལ་འདེབས་ཀྱི་དབྱངས་རྟ་དང་ཆོས་གྲྭ་ནང་གི་དུང་བརྡ་ལས་ཚེ་འདིའི་བདེ་སྐྱིད་ལ་སྙེག་པའི་སྐད་སྒྲ་སྣ་ཚོགས་ཀྱང་ཡོད་འོས་པ་ངེད་ཅག་ལ་གསལ་འདེབས་བྱས་པ་དང་ཅིས་མི་འདྲ།
དེ་བས་ལྷ་སའི་འདུ་འཛི་དང་ཟང་ཟིང་། ལྷ་སའི་ཁྲ་ཁྲ་རིག་རིག་དག་གི་མེ་ལོང་ལྟ་བུ་ནི་《ལྷ་སའི་གཞོན་ནུ་》ཡིན་འོས་ན། ལྷ་སའི་གཞོན་རབས་པའི་དཀའ་སྡུག་དང་ཕུགས་བསམ། འཚོ་བ་དངོས་ཀྱི་གསང་རྒྱ་མང་བོ་ཞིག་ཀྱང་《ལྷ་སའི་གཞོན་ནུ་》ཡིས་གྲོལ་ཡོད་པར་བསམ་མོ། །
མེ་སྤྲེལ་ལོའི་ས་ག་ཟླ་བར་གྲོང་ཁྱེར་སྤོས་ངད་ལྡན་དུ་སྦྱར་བ་དགེའོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག https://www.tsanpo.com/forum/29796.html


c: text/html

text:
བོད་ཀྱིས་དུས་ཡུན་ལོ་8རིང་སྐམ་སའི་རི་སྐྱེས་སྲོག་ཆགས་ཀྱི་ཐོན་ཁུངས་རིགས་150ལྷག་ཙམ་མཐིལ་རྟོགས་བྱས་པ།
ཤིན་ཧྭ་གསར་འགྱུར་ཁང་ལྷ་ས་ནས་ཟླ་10ཚེས་14ཉིན་གློག་འཕྲིན་གནས་ཚུལ་འབྱོར་གསལ། ཚེས་14ཉིན་གསར་འགོད་པར“བོད་རང་སྐྱོང་ལྗོངས་ཀྱི་སྐམ་སའི་རི་སྐྱེས་སྲོག་ཆགས་ཀྱི་ཐོན་ཁུངས་བརྟག་དཔྱད་ཐེངས་གཉིས་པའི་གྲུབ་འབྲས་ཞིབ་བཤེར་རྩིས་ལེན་དང་གསལ་འབྱེད་ཚོགས་འདུའི”ཐོག་ནས་ཤེས་རྟོགས་བྱུང་བར། བོད་ཀྱིས་དུས་ཡུན་ལོ་8རིང་སྐམ་སའི་རི་སྐྱེས་སྲོག་ཆགས་ཀྱི་ཐོན་ཁུངས་བརྟག་དཔྱད་ཐེངས་གཉིས་པ་ལེགས་གྲུབ་བྱས་པ་ལས། སྐམ་སའི་རི་སྐྱེས་སྒལ་རུས་ཅན་གྱི་སྲོག་ཆགས་གལ་ཆེན་རིགས་150ལྷག་ཙམ་གྱི་རིགས་དང་། གྲངས་འབོར། ཁྱབ་ཁུལ། འཚོ་གནས་ཁོར་ཡུག སྲུང་སྐྱོབ་བདག་སྐྱོང་བཅས་ཀྱི་གནས་ཚུལ་ཁོང་དུ་ཆུད་ནས། རང་རྒྱལ་གྱི་སྐྱེ་དངོས་སྣ་མང་རང་བཞིན་སྲུང་སྐྱོང་དང་སྐམ་སའི་རི་སྐྱེས་སྲོག་ཆགས་ལ་བརྟག་དཔྱད་ཞིབ་འཇུག་བྱེད་པའི་སྟོང་ཆ་བསྐངས་ཡོད།
འཛམ་གླིང་གི་ཡང་རྩེར་གནས་པའི་བོད་ནི་རང་རྒྱལ་གྱི་སྣོད་བཅུད་བདེ་འཇགས་སྲུང་ཡོལ་དང་། འཐབ་ཇུས་ཐོན་ཁུངས་གསོག་འཇོག་རྟེན་གཞི། མཐོ་གྲང་སྐྱེ་དངོས་ཀྱི་སོན་རྒྱུའི་ཐོན་ཁུངས་ཀྱི་བང་མཛོད་བཅས་གལ་ཆེན་ཞིག་ཡིན་པས་སྣོད་བཅུད་ཀྱི་རིན་ཐང་ཧ་ཅང་ཆེན་པོ་ལྡན་ཡོད། བོད་རང་སྐྱོང་ལྗོངས་མི་དམངས་སྲིད་གཞུང་གི་ཚན་ཧྲི་ལིའུ་ཝུའུ་ལིན་གྱིས། ད་རེས་རི་སྐྱེས་སྲོག་ཆགས་དང་དེ་བཞིན་དེ་དག་འཚོ་སྡོད་ཁུལ་གྱི་ཐོན་ཁུངས་བརྟག་དཔྱད་དང་། ལྟ་ཞིབ་ཚད་ལེན། དཔྱད་དཔོག་བཅས་བྱས་པ་བརྒྱུད་རི་སྐྱེས་སྲོག་ཆགས་དང་དེ་དག་གི་འཚོ་སྡོད་ཁུལ་སྲུང་སྐྱོང་བྱེད་པར་རྨང་གཞིའི་གྲངས་གཞི་མཁོ་འདོན་ཐུབ་ནས། རི་སྐྱེས་སྲོག་ཆགས་ཀྱི་ཐོན་ཁུངས་སྲུང་སྐྱོང་དང་འཕེལ་རྒྱས་ཀྱི་ཇུས་གཞི་བཟོ་བ་དང་གཙོ་གནད་སྲུང་སྐྱོང་གི་རི་སྐྱེས་སྲོག་ཆགས་ཀྱི་མིང་ཐོ་བཟོ་བ་དང་ལེགས་སྒྲིག་བྱེད་པར་གཞི་འཛིན་ས་མཁོ་འདོན་ཐུབ་ཡོད།
ད་རེས་ཀྱི་བརྟག་དཔྱད་ལ་གྲུབ་འབྲས་གཡུར་དུ་ཟ་བ་ཐོབ་ཅིང་། འོ་འཐུང་སྲོག་ཆགས་ཆེ་གྲས་སྤྲེའུ་འགྲམ་དཀར་དང་རྩ་ཆེའི་རི་སྐྱེས་སྲོག་ཆགས་རྫ་ཡུལ་གྱི་སྦལ་པ་སོགས་རིགས་གསར་པ་ཤེས་རྟོགས་བྱུང་བ་དང་འབྲེལ་མིང་ཡང་བཏགས་པ་ལས། བོད་དུ་ཁྱབ་པའི་ཟིན་ཐོ་གསར་པའི་སྲོག་ཆགས་ཀྱི་རིགས་ཁག་གཅིག་ཤེས་རྟོགས་བྱུང་ཡོད། གཞན་ཡང་བརྟག་དཔྱད་བྱེད་རིང་སྲོག་ཆགས་འབོར་ཆེན་གྱི་རྩ་ཆེའི་བརྙན་པར་དཔྱད་ཡིག་པར་ལེན་ཐུབ་པ་སྟེ། དམར་ཕྱིའི་པར་ཆས་སྤྱད་པ་ལས་བོད་ལྗོངས་ཆབ་མདོ་གྲོང་ཁྱེར་ལྷོ་རོང་རྫོང་ནས་རྒྱལ་ཁབ་ཀྱི་རིམ་པ་དང་པོའི་གཙོ་གནད་སྲུང་སྐྱོང་སྲོག་ཆགས་ཏེ། གཟིག་ཁྲ་ཐིག་ཅན་ཐོག་མར་གསལ་པོར་པར་ལེན་ཐུབ་པ་དང་། ཆབ་མདོ་དང་། ཉིང་ཁྲི། ནག་ཆུ། མངའ་རིས་སོགས་ས་ཆ་མང་པོ་ནས་རྒྱལ་ཁབ་ཀྱི་རིམ་པ་དང་པོའི་གཙོ་གནད་སྲུང་སྐྱོང་སྲོག་ཆགས་གསའ་ལ་པར་ལེན་ཐུབ་ཡོད།
ཤེས་རྟོགས་བྱུང་བར་གཞིགས་ན། ད་ཐེངས་ཀྱི་བརྟག་དཔྱད་བྱེད་པའི་སྔ་རྗེས་སུ་ཆེད་ལས་མི་སྣ་900ལྷག་ཙམ་ཞུགས་པ་དང་། བརྟག་དཔྱད་མ་དཔེ་ཁུལ་260བཙུགས་པ། རིམ་རྩིས་བྱས་ན་བརྟག་དཔྱད་མ་དཔེའི་སྤྱིའི་རིང་ཚད་སྟོང་སྨི་13390ལེགས་གྲུབ་བྱས་པ། སྤྱིའི་ལམ་ཐག་སྤྱི་ལེ་ཁྲི་བཅུ་ཕྲག་ཁ་ཤས་ཡོད་པ། དངོས་སུ་བརྟག་དཔྱད་བྱེད་ཁྱོན་སྤྱི་ལེ་ངོས་གྲུ་6346ཟིན་ཡོད། “བོད་ཀྱི་སྐམ་སའི་རི་སྐྱེས་སྲོག་ཆགས་རི་མཐོ་གཡང་གཟར་དང་ལུང་ཁུག་ཏུ་ཁྱབ་པའི་གནས་ཚུལ་དངོས་ལ་གཞིགས་ཏེ། ང་ཚོས་བརྟག་དཔྱད་བྱེད་སྐབས་མི་མེད་གནམ་གྲུ་དང་། དམར་ཕྱིའི་པར་ཆས། དེང་རབས་རྒྱང་ཚོར་ལག་རྩལ་སོགས་སྔོན་ཐོན་བྱེད་ཐབས་གང་ལེགས་སྤྱད་དེ། རིམ་རྩིས་བྱས་ན་1600GBཡི་བརྙན་པར་གྲངས་གཞི་པར་ལེན་བྱས་པ་དང་དམར་ཕྱིའི་པར་ཆས་ཀྱིས་བླངས་པའི་པར་ཁྲི་100ལྷག་ཙམ་གསལ་འབྱེད་བྱས་པ་དེས་སྔོན་ཆད་ཀྱི་དཔྱད་གཞིའི་སྟོང་ཆ་བསྐངས་ཡོད” ཅེས་བོད་རང་སྐྱོང་ལྗོངས་ནགས་ལས་རྩྭ་ཐང་ཅུས་ཀྱི་ཅུས་ཀྲང་གཞོན་པ་འཛོམས་དགའ་ཡིས་བཤད།
བརྟག་དཔྱད་བྱས་འབྲས་ལ་གཞིགས་ཏེ། བོད་ཀྱིས《རྒྱལ་ཡོངས་ཀྱི་སྐམ་སའི་རི་སྐྱེས་སྲོག་ཆགས་ཀྱི་ཐོན་ཁུངས་བརྟག་དཔྱད་ཐེངས་གཉིས་པའི་བོད་རང་སྐྱོང་ལྗོངས་ཀྱི་བརྟག་དཔྱད་སྙན་ཞུ》དང་། 《བོད་རང་སྐྱོང་ལྗོངས་ཀྱི་རྒྱལ་ཁབ་ཀྱི་གཙོ་གནད་སྲུང་སྐྱོང་གི་རི་སྐྱེས་སྲོག་ཆགས་ཀྱི་ཐོན་ཁུངས་ཁྱབ་ཡུལ་དཔེ་རིས》སྐམ་སའི་རི་སྐྱེས་སྲོག་ཆགས་ཀྱི་ཐོན་ཁུངས་ཆ་འཕྲིན་མ་ལག་གི་གྲངས་གཞིའི་མཛོད་སོགས་བཟོ་རྒྱུ་ལེགས་གྲུབ་བྱུང་ནས་བོད་ཀྱི་རི་སྐྱེས་སྲོག་ཆགས་སྲུང་སྐྱོང་ལས་དོན་ལ་རྨང་གཞི་བརྟན་པོ་ཞིག་བཏིང་ཡོད།

robotstxt: allowed

filter: keep


text:
༄༅། །ཕྱི་ལོ་ ༢༠༢༠ ཟླ་ ༨ ཚེས་ ༢༥ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་རྒྱ་གར་གྱི་རྒྱལ་ས་ལྡི་ལིར་རྟེན་གཞི་བྱས་པའི་སྤེལ་མའི་སེམས་ (Mind Mingle) ཞེས་པའི་ལས་འཆར་ཚོགས་པས་ཇི་ལྟར་སྔོན་ནས་གསོལ་འདེབས་ཞུས་པ་བཞིན་བཀའ་བཞེས་བཟང་པོ་སྨིན་སྩལ་ཐོབ་སྟེ། རྒྱ་གར་གྱི་སྔ་དྲོ་ཆུ་ཚོད་ ༩ ནས་ ༡༠ བར་རྡ་རམ་ས་ལའི་བཞུགས་སྒར་༸རྒྱལ་བའི་ཕོ་བྲང་ནས་དྲ་རྒྱ་བརྒྱུད་བཀའ་སློབ་སྩལ་ཡོད། དེ་ཡང་ཐོག་མར་སྤེལ་མའི་སེམས་ཞེས་པའི་ལས་འཆར་ཚོགས་པ་གསར་འཛུགས་གནང་མཁན་གྲས་དང་འགན་འཛིན་ནཱ་ཝན་ཤར་མ་(Naveen Sharma) ལགས་ཀྱིས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ཕེབས་བསུ་ཞུས་པ་དང་སྦྲགས་མགོན་པོ་གང་ཉིད་མཆོག་དང་ལྷན་བཀའ་མོལ་ཞུ་རྒྱུའི་གོ་སྐབས་ཐོབ་པ་ནི་རྨི་ལམ་མངོན་སུམ་དུ་གྱུར་པ་ལྟ་བུའི་ཚོར་སྣང་བྱུང་ཞེས་སོགས་ཀྱི་ངོ་སྤྲོད་གསུང་བཤད་གནང་རྗེས། དེང་དུས་ཤེས་ཡོན་ལམ་ལུགས་ནང་ཆོས་ལུགས་དང་མ་འབྲེལ་བའི་བཟང་སྤྱོད་དགོས་མཁོ་ཆེ་ཚུལ་སྐོར་བཀའ་སློབ་ལམ་སྟོན་སྩལ་རྒྱུའི་གསོལ་འདེབས་ཞུས་རྗེས་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་མགོན་པོ་གང་ཉིད་མཆོག་གི་ཁུར་འཁྱེར་གྱི་འགན་ཁུར་བཞི་དང་འབྲེལ་ནས་བཀའ་སློབ་སྩལ་དོན།
ཚང་མར་ཐུགས་རྗེ་ཆེ་ཞུ་རྒྱུ་ཡིན། ངོས་རང་གི་འགན་ཁུར་གཙོ་བོ་ནི་འཛམ་གླིང་འདི་བཞིན་བདེ་སྐྱིད་ལྡན་པ་ཞིག་བསྐྲུན་རྒྱུ་དེ་ཡིན། མི་སྒེར་སོ་སོ་བདེ་སྐྱིད་ལྡན་པ་ཞིག་ཡོང་བར་དེང་དུས་ཤེས་ཡོན་གཅིག་པུས་བཟོ་ཐུབ་རྒྱུ་ཁག་ཐེག་བྱེད་ཁག་པོ་རེད། ང་ཚོས་ད་ལྟ་མཐོང་བཞིན་པ་རེད། རིག་པ་རྣོན་པོ་དང་ཤེས་ཡོན་གྱི་ཆུ་ཚད་ཧ་ཅང་མཐོན་པོ་ཡོད་ནའང་སེམས་པ་མ་སྐྱིད་མཁན་མི་མང་པོ་ཡོད། ངོས་ཀྱིས་ནམ་རྒྱུན་དེང་དུས་ཤེས་ཡོན་ལམ་ལུགས་ནི་ཕྱི་དངོས་པོའི་ཡར་རྒྱས་ཁོ་ནར་དམིགས་པ་ཞིག་ཡིན་པ་རྗོད་ཀྱི་ཡོད།
མི་བདེ་སྐྱིད་ལྡན་པ་ཞིག་བྱེད་པར་ལོ་ངོ་སྟོང་ཕྲག་གསུམ་གོང་གི་རྒྱ་གར་གནའ་བོའི་རིག་གཞུང་འཚེ་བ་མེད་པ་དང་བྱམས་བརྩེ་ཟེར་བ་དེ་དགོས་ཀྱི་འདུག བྱམས་བརྩེ་ཡོད་ན་སོ་སོའི་རྒྱུད་ལ་ཞི་བདེ་དང་སྟོབས་ཤུགས་ཡོང་གི་རེད། དེ་ལ་བརྟེན་ནས་སེམས་ལ་དངངས་སྐྲག་དང་སེམས་ཁྲལ་ཉུང་བ་ཡོང་གི་རེད། འཚེ་བ་མེད་པ་ཟེར་བ་ནི་ལུས་ངག་གི་སྒོ་ནས་གཞན་ལ་འཚེ་བའི་སྤྱོད་པ་སྤོང་བར་གོ་དགོས། འཚེ་བ་མེད་པ་ཟེར་བ་མཐར་ཐུག་ན་བྱམས་བརྩེ་རེད།
ལོ་ངོ་སུམ་སྟོང་ཙམ་གྱི་གོང་ནས་རྒྱ་གར་ནང་ཞི་གནས་དང་ལྷག་མཐོང་ཞེས་བློ་ཇི་ལྟར་སྦྱོང་དགོས་པའི་ལྟ་གྲུབ་དར་ཡོད། ངོས་ཀྱིས་དུས་རྟག་ཏུ་དེང་དུས་ཤེས་ཡོན་ལམ་ལུགས་ནི་ནུབ་ཕྱོགས་ནས་དར་བ་རེད་ཅེས་རྗོད་ཀྱི་ཡོད། དེང་དུས་ཤེས་ཡོན་ལམ་ལུགས་ནང་ཉོན་མོངས་པའི་བློ་ཇི་ལྟར་འདུལ་ཐབས་སྐོར་ཤེས་བྱ་མེད། ཤེས་ཡོན་ཚད་མཐོན་པོ་ཡོད་མཁན་ཚོས་སོ་སོའི་ཀླད་པ་དང་ཤེས་ཡོན་ལ་བརྟེན་ནས་རྡུལ་ཕྲན་མཚོན་ཆས་མཚོན་པའི་གོ་མཚོན་རིགས་བཟོ་བཞིན་ཡོད། དེ་ནི་བཟང་སྤྱོད་ཀྱི་མ་ལྡེང་པའི་སྐྱོན་རེད། འཚེ་བ་མེད་པ་དང་བྱམས་བརྩེའི་མ་ལྡེང་པའི་སྐྱོན་རེད།
ང་ཚོར་སེམས་ཅན་གཞན་ལས་ཁྱད་དུ་འཕགས་པའི་ཀླད་པ་དང་རྣམ་དཔྱོད་ཡོད། འོན་ཀྱང་རྣམ་དཔྱོད་དེས་སེམས་ལ་ཞི་བདེ་བསྐྲུན་རྒྱུའི་ཚབ་ལ་སེམས་ཁྲལ་དང་དངངས་སྐྲག་བཟོ་བཞིན་ཡོད། རྒྱུ་མཚན་ནི་ཁོང་ཁྲོ་དང་། ཆགས་སྡང་། དངངས་སྐྲག་བཅས་ཀྱིས་དབང་སྒྱུར་བྱེད་ཀྱི་ཡོད། ལུས་པོའི་འཕྲོད་བསྟེན་གལ་ཆེན་པོ་ཡིན་པའི་སྐོར་རྗོད་ཀྱི་ཡོད་པ་ལྟར་སེམས་ཀྱི་འཕྲོད་བསྟེན་དགོས་གལ་ཆེ་བའི་སྐོར་ངོས་ཀྱིས་ནམ་རྒྱུན་རྗོད་ཀྱི་ཡོད། འགྲོ་བ་མིའི་སེམས་ཀྱི་ཞི་བདེ་གོང་མཐོར་གཏོང་བར་རྒྱ་གར་བ་རྣམས་ཀྱིས་སྔར་ལས་ལྷག་པའི་ཐུགས་ཁུར་ཆེ་བ་བཞེས་གནང་དགོས། རྒྱ་གར་གྱིས་གནའ་དེང་ཤེས་ཡོན་ཟུང་འབྲེལ་ལམ་ལུགས་ཤིག་སྤེལ་ཐབས་གནང་དགོས།
རྒྱ་གར་གྱི་མེས་པོ་དམ་པ་བདག་ཉིད་ཆེན་པོ་གཱན་དྷི་མཆོག་གིས་འཚེ་མེད་ཞི་བའི་ལྟ་གྲུབ་ཉམས་ལེན་གནང་བ་དང་། རིམ་པས་འཛམ་གླིང་ནང་གན་ངྷིའི་རྗེས་འབྲང་མང་དུ་ཕྱིན་ཡོད། མི་རིགས་དཀར་ནག་དབྱེ་འབྱེད་ཀྱི་སྲིད་བྱུས་ལ་གདོང་ལེན་གནང་མཁན་དང་ལྷོ་ཨ་ཕི་རི་ཀའི་དབུ་འཁྲིད་ནེལ་སོན་མན་ཌེ་ལ་ (Nelson Mandela) མཆོག་དང་། ཨ་རིའི་མི་རིགས་ནག་པོའི་སྤྱི་དམངས་ཐོབ་ཐང་རྩོད་ལེན་པ་སྐུ་ཞབས་མར་ཊིན་ལུ་ཐར་ཀིངྒ་ (Martin Luther King Jr) མཆོག་སོགས་ནས་གན་ངྷིའི་འཚེ་མེད་ཞི་བའི་ལྟ་གྲུབ་ཉམས་ལེན་གནང་ཡོད། མར་ཊིན་ལུ་ཐར་ཀིངྒ་མཆོག་གི་སྐུ་ཟླས་ཐེངས་ཤིག་ངོས་རང་ལ་སྐུ་ཞབས་མར་ཊིན་ལུ་ཐར་ཀིངྒ་མཆོག་གན་ངྷིའི་འཚེ་མེད་ཞི་བའི་ལྟ་གྲུབ་ལ་ཧ་ཅང་ཡིད་སྨོན་བྱེད་མཁན་ཞིག་ཡིན་པ་མ་ཟད། ཐ་ན་ཁོང་གིས་གན་ངྷི་ནང་བཞིན་གྱོན་ཆས་གོན་གནང་གི་རེད། ཅེས་བཤད་མྱོང་ཡོད། ད་ལྟ་དུས་རབས་ཉི་ཤུ་རྩ་གཅིག་པ་རེད། རྒྱ་གར་བ་ཚོས་དེང་རབས་ཤེས་ཡོན་ལམ་ལུགས་ནང་རྒྱ་གར་གྱི་གནའ་བོའི་རིག་གཞུང་འཚེ་མེད་ཞི་བའི་ལྟ་གྲུབ་དང་བྱམས་བརྩེ་ཟུང་དུ་འབྲེལ་བའི་ཤེས་ཡོན་ལམ་ལུགས་གོང་མཐོར་གཏོང་དགོས། ཞེས་དང་།
གཞན་ཡང་མགོན་པོ་གང་ཉིད་མཆོག་གིས་མུ་མཐུད་བཀའ་སློབ་སྩལ་དོན། བོད་བརྒྱུད་ནང་བསྟན་ལ་སློབ་གཉེར་བྱེད་དགོས་ན་བོད་ཡིག་ཡག་ཤོས་རེད། དེར་བརྟེན། བོད་ཡིག་ཉར་ཚགས་བྱེད་འོས་པ་ཞིག་རེད། ང་ཚོ་རྒྱ་གར་ནང་བཙན་བྱོལ་དུ་འབྱོར་རྗེས་ངོས་ཀྱིས་ཇཝཱ་ཧར་ལལ་ནེ་རུ་(Jawaharlal Nehru) མཆོག་ལ་བོད་མིའི་ཆེད་དུ་སློབ་གྲྭ་ཟུར་དུ་འཛུགས་དགོས་པའི་སྐོར་ཞུས་པ་ཡིན། སྐབས་དེར་ཇཝཱ་ཧར་ལལ་ནེ་རུ་མཆོག་གིས་རྒྱབ་སྐྱོར་ཆ་ཚང་གནང་བྱུང་། ང་ཚོས་བོད་མིའི་སློབ་གྲྭ་ཟུར་དུ་བཙུགས་པ་ཡིན།
ཇཝཱ་ཧར་ལལ་ནེ་རུ་མཆོག་གིས་ཨིན་ཡིག་རྒྱལ་སྤྱིའི་སྐད་ཡིག་ཡིན་སྟབས་སློབ་ཁྲིད་ཀྱི་སྐད་ཡིག་དེ་ཨིན་ཡིག་འཇོག་དགོས་པའི་སྐོར་ལམ་སྟོན་གནང་བ་ལྟར་སློབ་ཁྲིད་ཀྱི་སྐད་ཡིག་དེ་ཨིན་ཡིག་བཞག་པ་རེད། ཇཝཱ་ཧར་ལལ་ནེ་རུ་མཆོག་གིས་ང་ཚོར་ཧ་ཅང་ཡག་པོ་གནང་བྱུང་། ངོས་རང་གི་གཏན་འཇགས་སྡོད་གནས་རྡ་རམ་ས་ལ་རེད། དང་ཐོག་ང་ཚོས་རྡ་རམ་ས་ལའི་ས་གནས་འདི་ཧ་ཅང་ཁུག་ཀྱོག་ཅིག་ཡིན་པ་ཚོར་བྱུང་། ང་ཚོ་མ་སུ་རིར་བསྡད་འདོད་བྱུང་། ཕྱི་ལོ་ ༡༩༥༩ ལོར་ལོ་གཅིག་རིང་ངོས་རང་མ་སུ་རིར་བསྡད་པ་ཡིན། ང་ཚོ་རྡ་རམ་ས་ལར་ཡོང་རྒྱུ་ཐེ་ཚོམ་བྱས་པ་ཡིན། ངོས་ཀྱིས་བོད་མིའི་སྐུ་ཚབ་མཐོ་གྲས་ཤིག་མ་སུ་རི་ནས་རྡ་རམ་ས་ལར་བཏང་བ་ཡིན། ཁོང་གིས་ང་ཚོར་རྡ་རམ་ས་ལའི་ས་གནས་ཧ་ཅང་གུ་ཡངས་པོ་དང་ཁ་ཁུ་སིམ་པོ་ཡིན་པ་མ་ཟད། མ་སུ་རིའི་འོ་མ་ལས་རྡ་རམ་ས་ལའི་ཆུ་ཞིམ་པ་འདུག་ཅེས་གསུངས་བྱུང་། དེར་བརྟེན་ཇཝཱ་ཧར་ལལ་ནེ་རུས་རྡ་རམ་སར་ངོས་ཀྱི་གཏན་འཇགས་སྡོད་གནས་སུ་བདམ་པ་རེད། འདས་པའི་ལོ་ངོ་ ༦༠ རིང་རྡ་རམ་ས་ལ་ངོས་ཀྱི་གནས་ཡུལ་ཆགས་ཡོད། ངོས་རང་རྒྱ་གར་གྱི་སྐུ་མགྲོན་ཡུན་རིང་ཤོས་དེ་ཆགས་ཡོད། ད་ཆ་ངོས་རང་ལོ་ན་བརྒྱད་ཅུ་གྱ་དྲུག་ལ་སོན་ཡོད། ཁྱེད་རང་ཚོས་ངོས་ཀྱི་གདོང་ལ་བལྟས་པ་ཡིན་ན་ངོས་རང་བདེ་ཐང་ཡིན་པ་མཐོང་གི་འདུག་གམ། ངོས་རང་ད་དུང་མུ་མཐུད་ལོ་ ༡༥ ནས་ ༢༠ རིང་འཚོ་ཐུབ་ངེས་རེད། ཅེས་སོགས་ཀྱི་བཀའ་སློབ་སྩལ་རྗེས་དྲི་བ་ཁག་ལ་བཀའ་ལན་སྩལ།
རྒྱ་གར་གྱི་རྒྱལ་ས་ལྡི་ལིར་རྟེན་གཞི་བྱས་པའི་སྤེལ་མའི་སེམས་ (Mind Mingle) ཞེས་ཚོགས་པའི་ལས་འཆར་ནི། ཕྲུ་གུའི་ལུས་དང་སེམས་ཁམས་གསོ་སྐྱོང་བྱ་ཐབས་ལ་དམིགས་ཏེ་ཉམས་མྱོང་དངོས་དང་འབྲེལ་བའི་ཤེས་ཡོན་སྤེལ་བའི་ཐབས་ལམ་འཚོལ་བ་དང་། དགོས་དོན་ལྡན་པའི་ཤེས་ཡོན་སྤྲོད་པ། ཕྲུ་གུ་སོ་སོའི་མོས་པ་དང་ནུས་པ་མི་འདྲ་བ་རྣམས་ཤེས་པའི་ཐོག་ནས་ཤེས་ཡོན་སྤྲོད་ཐབས་བཅས་ཀྱི་བསམ་བློའི་འཆར་སྒོ་ལྡན་པའི་ཚོགས་པའི་ལས་འཆར་ཞིག་ཡིན་པ་རེད།


text:
དུས་རབས་གཉིས་ཀྱི་དཀྱོགས་མཚམས་ཀྱི་བོད་པའི་མི་རབས་གསར་བར་རྟོག་སད་ཀྱི་ཀི་རིང་འདེབས་མཁན། གསར་རྙིང་གཉིས་ཀྱི་སྣོལ་མཚམས་ཀྱི་བོད་པའི་རིག་གནས་སྣང་ཚུལ་ལ་དོགས་སློང་གི་སྙིང་སྟོབས་སྤེལ་མཁན། ཤར་ནུབ་གཉིས་ཀྱི་སོ་མཚམས་ཀྱི་བོད་པའི་བསམ་བློའི་རིན་ཐང་ལ་དཔྱོད་ཤེས་ཀྱི་རྒྱང་འབོད་གཏོང་མཁན། ལྷ་མི་གཉིས་ཀྱི་དབྱེ་མཚམས་ཀྱི་བོད་པའི་མི་ཆོས་ཀུན་སྤྱོད་ལ་གསར་བརྗེ་ཡི་བསྒྲགས་གཏམ་སྤེལ་མཁན་རྩོམ་པ་པོ་སྐུ་ཞབས་ཞོགས་དུང་ངམ། མིང་དངོས་ལ་བཀྲ་རྒྱལ་ལགས་ཀྱིས་ ༢༠༠༨ ལོའི་བོད་མིའི་ཞི་བའི་འོས་ལངས་ཆེན་མོར་བསྐྱར་དུ་བསམ་གཞིགས་གཏིང་ཟབ་བྱས་ཏེ། དོ་རྐྱེན་དེ་ལ་ས་བྱི་ཞི་བའི་གསར་བརྗེ་ཞེས་པའི་ངོས་འཛིན་ཐོག ཁ་བྱང་ལ་༼ གནམ་ས་གོ་འབྱེད ༽ ཞེས་པའི་དཔེ་དེབ་ཅིག་གསར་དུ་བརྩམས་ཡོད་འདུག
དཔེ་དེབ་དེའི་སྔོན་གླེང་ནང་རྩོམ་པ་པོ་རང་ཉིད་ཀྱིས་བོད་མིའི་ཞི་རྒོལ་ལ་ངོས་འཛིན་སྟངས་དང་། མིང་འདོགས་སྟངས་སྐོར་རགས་ཙམ་བཀོད་དོན། ༢༠༠༨ ལོའི་བོད་ཀྱི་ཞི་བའི་གསར་བརྗེ་འདིར་དབང་སྒྱུར་བའི་ ༣ , ༡༤ དོན་རྐྱེན་དང་། ལྷ་སའི་དོན་རྐྱེན། ལྷ་སའི་ ༣ , ༡༤ དོན་རྐྱེན། ༣ , ༡༤ ལྷ་སའི་ཟིང་ཆ། ལྷ་སའི་ ༣ , ༡༤ རྡུང་གཅོག་འཕྲོག་སྲེག་དོན་རྐྱེན་སོགས་བཏགས་འདུག་པ་དང་། བོད་ཀྱི་གསར་ལམ་ཁག་དང་རྩོམ་པ་པོའི་ཁྲོད་དུ། ཞི་རྒོལ་ལས་འགུལ་ཆེན་མོ་དང་ས་བྱི་ཞི་རྒོལ་ཆེན་མོ། ཞི་བའི་འོས་འངས། སྒེར་ལངས། སྡེབ་ལངས་སོགས་བཏགས་མིང་གང་མང་འདུག་མོད། ཁོ་བོས་མིང་དེ་ལྟར་འདོགས་དོན་ནི། དབང་སྒྱུར་བའི་བཏགས་མིང་རྣམས་ཁྱབ་ཆུང་བ་དང་། ངོས་བཟུང་མེད་པ། ཕྱོགས་རེ་བའི་སྐྱོན་འདུག་ཅིང་། ཕལ་ཆེ་བ་ཕྱོགས་རེས་འཐེན་འཁྱེར་དང་གླེང་ཕྱོགས་ངན་དམོད་ཀྱིས་བཏགས་ཕྱིར། བཏགས་མིང་དོན་ལ་མི་གནས་པས་དབྱུགས། བོད་མིས་བཏགས་པ་ལྟར་ན། ཞི་བའི་གསར་བརྗེ་འདིར་རྩ་འཛུགས་ཡོད་པ་དང་། དམིགས་ཡུལ་ཡོད་པའི་དོན་ཅན་གྱི་ལས་འགུལ་གྱི་ཁྱད་ཆོས་མེད་པ་དང་། གཉའ་གནོན་པ་ལ་ངོ་རྒོལ་བྱས་པ་ཙམ་མ་ཡིན་པར་གྱེན་ལོག་གི་ཁྱད་ཆོས་འདུག་པ་དང་། ལོག་སྤྱོད་དབང་སྒྱུར་ལ་རྒོལ་ཕྱིར་ཐུན་མོང་གིས་དྲག་པོས་སྦྱོར་བ་བརྩམས་པའི་དོན་ཅན་གྱི་འོས་ལངས་མ་ཡིན་པར་ཞི་བའི་ཁྱད་ཆོས་འདུག་ཕྱིར། བཏགས་མིང་དེ་རྣམས་ཀྱང་དོར། ཁོ་བོས་དུས་ས་བྱི་དང་རྣམ་པ་ཞི་བ། ངོ་བོ་གསར་བརྗེ་སྟེ། རང་བྱུང་ཁམས་བཅོས་སྒྱུར་དང་སྤྱི་ཚོགས་བཅོས་སྒྱུར་ཁྲོད་གསར་བཅོས་ཆེན་པོ་བྱས་པ་དང་། སྤྱི་ཚོགས་ལམ་ལུགས་རྙིང་བ་གཏོར་ཏེ། སྤྱི་ཚོགས་གསར་བ་གཞི་ཚུགས་པར་བྱེད་པ་དང་། སྤྱི་ཚོགས་མདུན་སྐྱོད་འཕེལ་རྒྱས་གཏོང་བ་ཡིན། ཞེས་པའི་ཐ་སྙད་ཀྱི་མཚན་ཉིད་ལྟར་དང་། བོད་ཀྱི་གདགས་སྟངས་ལྟར་དང་། རྒྱལ་སྤྱིའི་ཡོངས་གྲགས་ཁྱབ་སྤྱོད་ཀྱི་བརྗོད་པ་དང་ཡང་བསྟུན་ཏེ། ས་བྱི་ཞི་བའི་གསར་བརྗེ་ཞེས་བཏགས་པ་ཡིན། ཞེས་བཀོད་འདུག
དཔེ་དེབ་འདིའི་ནང་དོན་ཚན་པ་བཞི་རུ་བགོས་ཡོད་པ་དང་། ཚན་པ་དང་པོ། དགའ་བའི་སྙིང་སྟོབས་ས་བོན་དགུ་འགྱུར་ཞེས་པའི་ནང་། ༼ གསར་བརྗེའི་དོན་སྙིང ༽ དང་། ༼ གསར་བརྗེའི་ཤུགས་རྐྱེན ༽ ༼ གསར་བརྗེའི་དམིགས་ཡུལ ༽ ༼ བདེན་མཐའ་གསལ་རྒྱུའི་རྟགས་མཐོང་བ ༽ སོགས་རྩོམ་ཡིག་བཞི་བཀོད་ཡོད་པ་དང་། ཚན་པ་གཉིས་པ། སྐྱོ་བ་དམ་དྲག་ལྕགས་ཐག་དགུ་སྒྲོག་ཅེས་པའི་ནང་། ༼ དབང་མཐའ་སྒེར་གཅོད་རིང་ལུགས་ཀྱི་ཁྱད་ཆོས ༽ དང་། ༼ བོད་ཡུལ་གཤིན་རྗེའི་བཤས་རར་བསྒྱུར་ཚུལ ༽ ༼ བོད་ཡུལ་བདུད་ཀྱི་བཙོན་རར་བསྒྱུར་ཚུལ ༽ ༼ བོད་ཡུལ་དམྱལ་བའི་ཁྲིམས་རར་བསྒྱུར་ཚུལ ༽ ༼ བོད་ཡུལ་འཇིགས་སྐུལ་འཐབ་རར་བསྒྱུར་ཚུལ ༽ བཅས་རྩོམ་ཡིག་ལྔ། ཚན་པ་གསུམ་པ། འཇིགས་པ་སྒེར་གཞུང་ཐལ་མཐའ་དགུ་འགྲིལ་ཞེས་པའི་ནང་། ༼ སྒེར་གཅོད་རིང་ལུགས་པའི་སྲིད་ཀྱི་གདུག་རྩུབ་དྲན་པས་འཇིགས་པ ༽ དང་། ༼ མི་རིགས་རིང་ལུགས་ཐལ་མཐའ་བར་ལྟུང་ཉེན་ལ་འཇིགས་པ ༽ ༼ ཁོ་བོ་མི་སྒར་གྱི་བདེ་སྡུག་ལ་དཔགས་པས་འཇིགས་པ ༽ ༼ མ་འོངས་སྔོན་རྟོག་གིས་འཇིགས་པ ༽ བཅས་རྩོམ་ཡིག་བཞི། ཚན་པ་བཞི་བ། བསླབ་པ་ཞི་བའི་ཐབས་ལམ་དགུ་གྲོལ་ཞེས་པའི་ནང་། ༼ སྤྱི་དམངས་ཀྱི་མི་རྟོན་པའི་ཐོབ་ཐང་ ༽ དང་། ༼ བདེན་པའི་ཨུ་ཚུགས་ཀྱི་ལྟ་སྤྱོད ༽ ༼ འཚེ་མེད་བསྟུན་མེད་ཀྱི་ལས་འགུལ ༽ ༼ མཐའ་དོན་གསལ་བཤད ༽ ༼ མཇུག་བསྡུ་བ ༽ བཅས་རྩོམ་ཡིག་ལྔ་བཅས་བཀོད་ཡོད་པ་དང་། གཞན་ཟུར་བཀོད་དང་པོར་༼ ཡོངས་ཁྱབ་རིན་ཐང ༽ དང་། ཟུར་བཀོད་གཉིས་པར་༼ འགྲོ་བ་མིའི་ཐོབ་ཐང་ཡོངས་ཁྱབ་གསལ་བསྒྲགས ༽ བཅས་ཁྱོན་བསྡོམས་རྩོམ་ཡིག་ ༢༠ དང་ཤོག་ངོས་ ༢༦༠ ལྷག་ཡོད་པ་གསལ་འདུག


text:
ཁྱུང་གཤོག་གཡོན་པར་ཁྲོ་མོ་དྲུག་ཅུ།
གཡོན་གྱི་གཤོག་ཟུར་དང་པོར་སྲོག་རྩའི་མ་མོ་བདུན་ཤར་ཏེ། ཆགས་བྱེད་མ་དང་ཆ་སྙོམས་གཉིས། ནམ་མཁའི་རྒྱལ་མོ་ནེ་ཚན་གཉིས(རྡོ་རྗེ་གར་དབང་དང་དབང་ཕྱུག་མ་གར་དབང་གཉིས)རིན་ཆེན་སྲིད་འདེགས་གླིང་བཞི་སྤྱི་ཕུད་མ། འདོད་ཁམས་གཙོ་མོ། གཡོན་གྱི་གཤོག་ཟུར་གཉིས་པར་ཨེ་ཀ་དྲག་མོ་སྤུན་དྲུག་སྤྲུལ་ཏེ། ཨེ་ཀ་ཙ་ཏི་ཙ་ར་གཉིས། གྲུ་འདེགས་མ་བཞི་དང་དྲུག་གོ །གཡོན་གྱི་གཤོག་ཟུར་གསུམ་པར་སྲིན་མོ་འབར་མ་བདུན་ཤར་ཏེ། སྲིན་མོ་ཀམ་པ་མོ། ཕོར་ཐོག་མོ། གཡང་བཞི་མོ། ཟ་བ་མོ། གསོད་བྱེད་མོ། ཟ་བྱེད་མོ། དྲི་མ་སྣོམ་བྱེད་མ།གཡོན་གྱི་གཤོག་ཟུར་བཞི་པར་གདོང་མོ་བཞི་སྟེ། སྟག་སྲིན་ཟོར་བ་གདོང་། བམ་སྲིན་དྲེད་མོ་གདོང་། རྐང་སྲིན་བན་གླིང་གདོང་། འབྲོན་སྲིན་ཆུ་སྲིན་གདོང་། རྒྱལ་མོ་ལྔ་སྟེ། སྣམ་སྣང་གསལ། ཡང་གསལ་གཡོས། བཀྲག་གསལ་མ། སྙན་གསལ་མ། དུས་ཀྱི་རྒྱལ་མོ་བཞི་སྟེ། དབྱར། དགུན། སྟོན། དཔྱིད་བཞིའི་རྒྱལ་མོའོ། །གཡོན་གྱི་གཤོག་ཟུར་ལྔ་པར་དབང་ཕྱུག་མ་ཉེར་བརྒྱད་གནས་སོ། །ཁྱུང་གི་མཇུག་སྒྲོ་བརྒྱད་པོར་དམག་གི་རྒྱལ་མོ་བཞི་སྟེ། དཀར་མོ་མཆེ་གཙིགས་མ། ནག་མོ་ཁ་འབྱམས་མ། དམར་མོ་མཆུ་འཇིབ་མ། སེར་མོ་རྐང་མགྱོགས་མ་དང༌། གདོང་མོ་བཞིའམ་སྒོ་མ་བཞིའོ། ། ཁྱུང་གི་སྒལ་ཚིག་འཁོར་ལོ་ལ་སྲིད་པའི་མོ་རྒྱུད་བཅུ་དྲུག་གནས་ཏེ། དཀར་མོ་མིག་གཅིག་ཞེ་སྡང་ཅན། ཁྱབ་འཇུག་འཁོར་ལོ་ཞེ་སྡང་ཅན། བརྒྱ་བྱིན་སེར་སྐྱ་ཞེ་སྡང་ཅན། སྐོས་རྗོ་དྲང་དཀར་གཏི་མུག་ཅན། འབྱུང་རིས་སྤུན་དགུ་གཏི་མུག་ཅན། ཀཱ་ལ་ཡཀྴ་གཏི་མུག་ཅན། ས་བདག་ཕག་མགོ་འདོད་ཆགས་ཅན། ཀླུ་བདག་དྲེགས་པ་འདོད་ཆགས་ཅན། ནོར་ལྷ་ཆེན་པོ་འདོད་ཆགས་ཅན། རྒྱལ་ཆེན་རིགས་བཞི་ང་རྒྱལ་ཅན། གཤིན་རྗེ་འཇོམས་བྱེད་ང་རྒྱལ་ཅན། རུ་ཏྲ་གདུག་རྩུབ་ང་རྒྱལ་ཅན། ཚངས་པ་ཆེན་པོ་ཕྲག་དོག་ཅན། འབྲིང་གི་རི་རི་ཕྲག་དོག་ཅན། དགའ་བྱེད་དབང་ཕྱུག་ཕྲག་དོག་ཅན། བྱང་སྲིན་དམར་མོ་རྒྱུ་ཅན་ནོ། །
བརྡ་འགྲེལ་གདོང་འཛར།
ཀློག་གྲངས། : 0
རྩོམ་སྒྲིག་ཁ་གྲངས།:1 སྔ་མའི་པར་གཞི།
ཉེ་ཆར་དག་བཅོས།:2017-07-06
གསར་སྤེལ་མཁན། :འཕགས་མོ་རིན་ཆེན།


text:
2019-10-29
རང་རེ་བོད་དུ་དམ་པའི་ཆོས་ཀྱི་དབུ་མ་བརྙེས་གོང་ནས་མཆོད་རྟེན་ཡོད་པར་སེམས་ཏེ། གནའ་རབས་སུ་བོན་གྱི་ཆོས་ལུགས་དར་བ་ནས་བཟུང་། ཡུལ་ལྷ་གཞི་བདག་མཆོད་ཡུལ་གྱི་རྟེན་ཏེ། རྟེན་མཁར(དེང་སང་ཡང་དེ་ཡི་རྒྱུན་མ་ནུབ་པར་བོད་ཁམས་སུ་མཐོང་རྒྱུ་ཡོད་པ་དེ་དག་གི་མིང་འདོགས་ཚུལ་གྱི་ཁྱད་པར་ཙམ་ལས། དེའི་དགོས་པ་གཅིག་མཚུངས་སུ་མཐོང་ངོ་།)ཞེས་པ་བྱུང་མྱོང་ཞིང་། རྗེས་སུ་རྒྱལ་པོ་ལྷ་ཐོ་ཐོ་རི་གཉན་བཙན་དེ་ཉིད་དགུང་ལོ་དྲུག་ཅུ་བཞེས་པའི་སྐབས། གསེར་གྱི་མཆོད་རྟེན་མུ་དྲའི་ཕྱག་རྒྱ་སོགས་ནམ་མཁའ་ནས་བབས་པའམ། ཡང་ན་ལོ་ཙཱ་བ་ལི་ཐེ་སེས་ཕུལ་བ་གང་ལྟར་ཡང་སྐབས་དེར་བོད་དུ་ནང་པ་སངས་རྒྱས་པའི་མཆོད་རྟེན་ཐོག་མར་བྱུང་བར་མངོན། ཆོས་རྒྱལ་སྲོང་བཙན་སྒམ་པོའི་དུས་སུ་དམ་པའི་ཆོས་ཀྱི་སྲོལ་རྒྱ་ཆེར་བཏོད། ལྷ་ས་དམར་པོ་རིའི་སྟེང་དུ་མཆོད་རྟེན་དཀར་པོ་དང་། མཐའ་འདུལ་དང་ཡང་འདུལ་གྱི་ལྷ་ཁང་བརྒྱ་རྩ་བརྒྱད་ཀྱི་ཐོག་མ་ཁྲ་འབྲུག་བྱམས་པ་མི་འགྱུར་གྱི་གཙུག་ལག་ཁང་དུ་ལྷ་ཁང་མ་བཞེངས་སྔོན་ཀླུ་གདུག་པ་ཅན་སྦྲུལ་མགོ་ལྔ་དང་ལྡན་པ་ཞིག་བསྒྲལ་བའི་དོན་དུ་མཆོད་རྟེན་རྩེ་ལྔ་པ་བཞེངས། འོ་ཐང་མཚོའི་ཀླུའི་ཕོ་བྲང་གི་ལྷོ་ནུབ་ཏུ་ཙནྡན་གྱི་རུན་སྲང་ཡོད་པར་མཆོད་རྟེན་ཀེ་རུ་བརྩིགས། ར་ས་འཕྲུལ་སྣང་གཙུག་ལག་ཁང་དུ་མཛད་པ་བཅུ་གཉིས་དང་ཁྲོ་བོ་རྨེ་བརྩེགས་ཀྱི་རྒྱབ་ན་ཆོས་ཀྱི་རྒྱལ་པོ་རང་ཉིད་ཀྱི་ཕྱག་བཟོ་མཆོད་རྟེན་བརྒྱད་སོགས་བོད་ཁམས་ཀུན་ཏུ་མཆོད་རྟེན་མང་པོ་བཞེངས།
ཁྲི་སྲོང་ལྡེའི་བཙན་གྱི་དུས་སུ། སློབ་དཔོན་པདྨ་འབྱུང་གནས་བསམ་ཡས་སུ་ཐོག་མར་གདན་དྲངས་པའི་དུས་ཟུར་མཁར་རྡོའི་མཆོད་རྟེན་ནམ་ངོ་མཚར་རྡོའི་མཆོད་རྟེན་ལྔ་དང་། བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་གི་ཕྱོགས་བཞི་རུ་སྣ་ནམ་རྒྱལ་ཚ་ལྷ་སྣང་དང་། མཆིམས་རྡོ་རྗེ་སྤྲེལ་ཆུང་སོགས་ཀྱིས་ལས་དཔོན་བྱས་ཏེ་མཆོད་རྟེན་དཀར་པོ་བྱང་ཆུབ་ཆེན་པོ་ཉན་ཐོས་ཀྱི་ལུགས་དང་། མཆོད་རྟེན་དམར་པོ་ཆོས་ཀྱི་འཁོར་ལོ་མདྨས་བརྒྱན་པ་བྱང་ཆུབ་སེམས་དཔའི་ལུགས། མཆོད་རྟེན་ནག་པོ་དེ་བཞིན་གཤེགས་པའི་སྐུ་གདུང་གིས་བརྒྱན་པ་སངས་རྒྱས་ཀྱི་ལུགས། མཆོད་རྟེན་སྔོན་པོ་དཔལ་ལྷ་ལས་བབས་པ་དེ་བཞིན་གཤེགས་པའི་ལུགས་སྒོ་མང་བཅུ་དྲུག་གིས་བརྒྱན་པ་དང་། མཆོད་རྟེན་འོད་འབར་བ་དང་། ཕྱི་ལྕགས་རིའི་སྟེང་དུ་སངས་རྒྱས་ཀྱི་རིང་བསྲེལ་རེ་བཞུགས་པའི་མཆོད་རྟེན་བརྒྱ་རྩ་བརྒྱད་སོགས་བཞེངས། ཁྲི་གཙུག་ལྡེ་བཙན་རལ་པ་ཅན་གྱི་དུས་སུ་བཙན་པོའི་ཐུགས་དམ་ཀྱི་རྟེན་དུ་འུ་ཤང་རྡོ་དཔེ་མེད་བཀྲ་ཤིས་དགེ་འཕེལ་གྱི་གཙུག་ལག་ཁང་བཞེངས་པའི་ཡང་ཕུད་ཀྱི་ཡེར་པར་མཆོད་རྟེན་བཞེངས་པ་དང་། དེའི་གཙང་ཁང་དགུ་ཐོག་གི་ཡང་རྩེའི་རྒྱ་ཕིབས་རླུང་གིས་བསྐྱོད་པ་ན་མཁའ་ལ་གདུགས་ལྟར་དུ་འཁོར་བ་དེ་ལྕགས་ཐག་གིས་ཟུར་བཞི་ནས་མཆོད་རྟེན་ཆེན་པོ་བཞིའི་ངོས་སུ་བཏགས། ལྷ་ལུང་དཔལ་རྡོར་གྱིས་ཡེར་པ་ལྷ་རི་སྙིང་པོར་ས་དཔྱད་མཛད་དེ་མཆོད་རྟེན་ཆེན་མོ་བཞེངས་པ་དང་། ལོ་ཙཱ་བ་སྐ་ཅོག་ཞང་གསུམ་མྱ་ངན་ལས་འདས་པའི་སྐུ་གདུང་གི་མཆོད་རྟེན་ཧས་པོ་རིར་བརྩིགས་པ་སོགས་མཆོད་རྟེན་མང་དུ་བཞེངས་པ་ཡིན།
མདོར་ན་དེ་ཡན་ཆད་བསྟན་པ་སྔ་དར་གྱི་དུས་སུ་བོད་དུ་གཙུག་ལག་ཁང་སྟོང་རྩ་བརྒྱད་བཞེངས་པར་གསུངས་ལ་གཙུག་ལག་ཁང་རེའི་ནང་དུ་སྐུ་གསུམ་ཐུགས་ཀྱི་རྟེན་རེ་མི་བཞུགས་པ་མི་སྲིད་པས། མཆོད་རྟེན་ཡང་བགྲང་ལས་འདས་པ་ཞིག་བཞེངས་མྱོང་བ་ནི་རིག་པས་དཔྱད་ན་ཤེས་པར་འགྱུར་རོ།།
དོ་སྣང་ཆེ་བའི་རྩོམ།
རྩོམ་གསར། 10


text:
གཞིས་རྩེ་ས་ཁུལ་གྱི་གནས་ཡིག
རྫོང་དེ་ཐོག་མར་དིང་རི་གངས་དཀར་ཏེ་སྔོན་གྱི་དིང་རི་རྫོང་ཤུལ་དུ་ཆགས་པ་ལ་རྗེས་སུ་ཤེལ་དཀར་དུ་གནས་སྤོས་བྱང་ཀྱང་རྫོང་མིང་དིང་རི་ཞེས་པ་རང་སོར་བཞག་ཡོད། རྫོང་དེའི་སྤྱིའི་རྒྱ་ཁྱོན་ནི་སྤྱི་ལེ་ངོས་སྙོམས་གྲུ་བཞི་མ་༡༣༩༧༠དང་། ས་ཞེང་རྒྱ་ཁྱོན་མུའུ་ཁྲི་༨.༩རྩྭ་ཐང་རྒྱ་ཁྱོན་མུའུ་ཁྲི་༡༡༣༢ནགས་ཚལ་རྒྱ་ཁྱོན་མུའུ་ཁྲི་༨༠མི་འབོར་ཁྲི་༩.༢གྲོང་བརྡལ་༡དང་། ཤང་༢༠གྲོང་ཚོ་ཨུ་ཡོན་ལྷན་ཁང་༡༨༢ཆ་སྙོམས་རྒྱ་མཚོའི་ངོས་ལས་སྤྱི་ཁྲི་༥༠༠༠ཙམ་གྱིས་མཐོ་རྫོང་ཞིག་ཡིན་པ་བཅས་རེད།
ཡུལ་དེར་གྲགས་ཅན་མི་སྣ་སྐུ་བལྟམས་པ་ནི་ཀོ་གྲགས་པ་བསོད་ནགས་རྒྱལ་མཚན་སྤྱི་ལེ་༡༡༨༢ལོར་དིང་རིར་སྐུ་འཁྲུངས།
ཟེ་དཀར་དགོན་
མཚན་རྒྱས་པར་ཟེ་དཀར་སྐྱིད་ཚལ་གླིང་ངམ་གྲམ་མཚོ་(རྒྱུན་དུ་གྲང་སོ་ཞེས་འབྲི་སྲོལ་དར་)ཤེལ་དཀར་དགོན་ཞེས་ཞུ་། གཏིང་སྐྱེས་རྫོང་ནས་སྤྱི་ལེ་༢༠༠ཙམ་འཁོར་ལམ་སྤྱིར་བཏང་བ་བརྒྱུད་སོང་ན་གྲམ་མཚོའི་ལྷག་ཏུ་དགོན་དེ་མཇལ་བ་ཡིན། ཟེ་དཀར་ཞེས་པ་ནི་དགོན་དེ་ཕྱག་འདེབས་མཁན་གྱི་བླ་མའི་སྤྱན་གྱི་ཟེ་མ་དཀར་ཞེས་པ་དེ་ལྟར་བྱུང་གསུངས་། དགོན་དེ་ནི་སྔོན་སེར་སྨད་གྲྭ་ཚང་གི་ཁོངས་ཡིན་པ་དང་། དེའང་སྟོད་ཁུལ་དུ་སེར་སྨད་གྲྭ་ཚང་གི་ཁོངས་ཡིན་པ་དང་། དེའང་སྟོད་ཁུལ་དུ་སེར་སྨད་གྲྭ་ཚང་གི་དགོན་ལག་བཞི་ཡོད་པ་ནི་༡.ཟེ་དཀར་སྐྱིད་ཚལ་གླིང་། ༢.སྐྱིད་རོང་བསམ་གཏན་གླིང་། ༣.ཆུ་ཕན་འགྲོ་ཕན་གླིང་། ༤.གཉའ་ནང་འཕེལ་རྒྱས་གླིང་བཅས་ལས་འདི་དགོན་ལག་བཞིའི་ཡ་གྱལ་ཡིན་། དགོན་དེ་ནི་ཐོག་མར་གངས་ཅན་དགོན་གྱི་ཁྲི་ཐོག་གསུམ་པ་བྱམས་པ་དམ་འཕེལ་བློ་བཟང་ཆོས་རྒྱལ་ཞུ་བས་དུས་རབས་བཅོ་ལྔ་པའི་དུས་འགོར་ཕྱག་བཏབ་གནང་མཛད་ཅེས་གསུངས་། སྔར་དགེ་འདུན་ཞལ་གྲངས་བརྒྱ་སྐོར་གྱིས་སེར་སྨད་གྲྭ་ལུགས་ཀྱི་ཕྱག་བཞེས་མཛད་པ་དང་། དགོན་དེའི་མཁན་པོའང་སེར་སྨད་གྲྭ་ཚང་ནས་བཏང་གནང་མཛད་དེ་ལོ་གསུམ་རེའི་ཐོག་བརྗེ་ལེན་གནང་བ་ཡིན་། འདུལ་ཁྲིམས་ཤིན་ཏུ་དམ་ཞིང་དབྱར་ཆོས་དགུན་ཆོས་འཆར་ཅན་མི་ཉམས་པའི་ཐོག་རི་བོ་དགེ་ལྡན་ལུགས་ཀྱི་རྒྱུད་སྡེ་ཁག་ཕྱག་ལེན་གནང་བ་ཡིན། སྔོན་འདུ་ཁང་ཀ་བ་བཅུ་གཉིས་ཀྱི་གཙང་ཁང་སྦུག་མར་སྐུ་རྒྱུ་ལི་ལས་གྲུབ་པའི་ཇོ་བོ་ཐོག་སོ་གཉིས་ཙམ་དང་། གཡས་གཡོན་དུ་སྨན་བླ་བདེ་གཤེགས་བརྒྱད། གསེར་ཟངས་ཀྱི་རྗེ་ཡབ་སྲས་གསུམ་། ཐུབ་དབང་ང་འདྲ་མ། ཇོ་བོ་ལོ་ཀེ་ཤྭ་ར། དེའི་གཡས་གཡོན་དུ་བཀའ་འགྱུར་དང་གསུང་འབུམ་ཁག་བཅས་ཡོད། ཡང་སྟེང་མགོན་ཁང་ནང་འཇིགས་བྱེད་ལྷ་བཅུ་གསུམ་དང་། རྣམ་སྲས། ཆོས་རྒྱལ། མགོན་པོ་སོགས་ཀྱི་འཇིམ་སྐུ་དང་ཞལ་ཐང་སོགས་མཇལ་རྒྱུ་ཡོད་ལ་དེ་བཞེན་མཁན་པོའི་བླ་བྲང་སོགས་ལའང་རྟེན་དང་བརྟེན་པར་བཅས་བཞུགས་སུ་གསོལ་ཡོད། གཞན་ཡང་དགོན་དེར་ལོ་ལྡར་བོད་ཟླ་༡༢ཚེས་༢༩ཉིན་དཔལ་རྡོ་རྗེ་འཇིགས་བྱེད་ཀྱི་སྒོ་ནས་གར་
འཆམ་དང་འབྲེལ་བའི་གཏོར་རྒྱག་བསྐྱོན་སྲོལ་ཡོད།
ད་ལྟ་སྔོན་གྱི་འདུ་ཁང་ཉམས་གསོ་གནང་པའི་ནང་སྐུ་རྒྱུ་འཇིམ་ལས་གྲུབ་པའི་སྔོན་གྱི་སྐུ་བརྙན་རྣམས་ཀྱི་སྐུ་ཚབ་གསར་བཞེངས་གནང་བ་མཇལ་རྒྱུ་ཡོད།
ཡང་དགོན་དེའི་རྒྱབ་རིའི་ལྡེབས་སུ་འབྲུག་པ་བཀའ་བ་རྒྱུད་ཀྱི་རྫོང་ཕུག་དགོན་ཞེས་བའི་བཙུན་མའི་དགོན་ཞིག་ཉམས་གསོ་གནང་བ་མཇལ་རྒྱུ་ཡོད།
སོས་སྔ་ཆོས་སྡེ།
གྲམ་མཚོ་དགོན་ནས་སྤྱིར་བཏང་འཁོར་ལམ་བརྒྱུད་སྤྱི་ལེ་བརྒྱད་ཙམ་དིང་རིའི་ཕྱོགས་སུ་སོང་ན་སོས་སྔ་གྲོང་ཚོའོ་དཀྱིལ་དུ་དགོན་དེ་མཇལ་རྒྱུ་ཡོད། སོས་སྔ་ཞེས་པ་ནི་ཡུལ་དེར་ས་གཞན་ལས་སོས་འཕར་སྔ་བས་སོས་ལྔ་ཞེས་པ་དེ་ལྟར་བྱུང་། དགོན་དེ་ནི་ཐོག་མར་ཀ་ཐོག་རིག་འཛིན་ཞུ་བས་ཕྱག་བཏབ་གནང་མཛད་ དེ་རྗེས་བོ་དོང་ཕྱོགས་ལས་རྣམ་རྒྱས་གནས་དེར་ཕེབས་ཏེ་ཆོས་འཁོར་རྒྱ་ཆེར་བསྐོར་གནང་མཛད། གསང་བདེ་འཇིགས་གསུམ་དང་ཀུན་རིགས་སོགས་རྒྱུད་སྡེ་ཁག་གི་ཕྱག་བཞེས་ཀྱང་གནས་དེ་ནས་དར་བ་ཡིན་ཞེས་གསུངས། སྔོན་དུ་ཁང་ཀ་བ་༡༢ནང་དུས་གསུམ་སངས་རྒྱས་སྐུ་རྒྱུ་གསེར་ཟངས་ལས་གྲུབ་པ་མི་ཚད་ཙམ་དང་། ཙན་དན་དཀར་པོའི་སྤྱན་རས་གཟིགས་དང་དམར་པོའི་ཚེ་དཔག་མེད། གཞན་ཡང་གསེར་གདུང་དང་དངུལ་གདུང་སོགས་མང་པོ་ ཡང་སྟེང་དུ་གསང་བདེ་འཇིགས་གསུམ་གྱི་ལྷ་ཁང་དང་། ཨོ་རྒྱན་ལྷ་ཁང་སོགས་རྟེན་གསུམ་ཇི་སྙེད་མཇལ་རྒྱུ་ཡོད།
ད་ལྟ་སྔོན་གྱི་རྩིག་གདན་སྟེང་བསྐྱར་བཞེངས་གནང་བའི་ནང་ཀ་ཐོག་རིན་པོ་ཆེའི་ཞབས་རྗེས་དང་། དེང་གི་འཕྲུལ་པར་ལས་བསྐུན་པའི་བོ་དོང་ཕྱོགས་ལས་རྣམ་རྒྱལ་གྱི་གསུང་རྩོམ་པོད་༡༣༧དང་གཞན་ཡང་སྐུ་རྒྱུ་འཇིམ་ལས་གྲུབ་པའི་སྔོན་སྐུ་བརྙན་རྣམས་ཀྱི་སྐུ་ཚབ་གསར་བཞེངས་གནང་བ་མཇལ་རྒྱུ་ཡོད་ལ་དགོན་དེར་ལོ་ལྟར་བོད་ཟླ་༡༠ཚེས་༢༨∕༢༩∕༣༠བཅས་ལ་སྒྲུབ་མཆོད་ཅེས་པའི་གཏོར་རྒྱག་དང་གར་འཆམ་སོགས་གནང་སྲོལ་ཡོད།
ཡང་དགོན་དེའི་ལྷོ་ངོས་ཆུ་ཕར་ཕྱོགས་ལ་རྐང་ཐང་མར་ཆུ་ཚོད་གསུམ་ཙམ་སོང་ན་དགེ་སློངབྱམས་པ་རིན་ཆེན་ཞུ་བས་ཕྱག་བཏབ་གནང་པའི་རྙིང་མའི་དགོན་ཆོས་ལུང་ཞེས་པ་དང་། ལྷོ་ནུབ་ངོས་སུ་སོས་སྔ་ཆོས་ལྡེའི་ཉེ་ལོག་དགོན་བདག་ཕུག་ཅེས་པ་མཇལ་རྒྱུ་ཡོད་།
ཤེལ་དཀར་ཆོས་སྡེ།
མཚན་རྒྱས་པར་ཤེལ་དཀར་ཆོས་སྡེ་དགའ་ལྡན་ལེགས་བཤད་གླིང་ཞེས་ཞུ། སོས་སྔ་ཆོས་ནས་སྤྱིར་བཏང་འཁོར་ལམ་བརྒྱུད་སྤྱི་ལེ་༤༧ཙམ་དིང་རིའི་ཕྱོགས་སུ་སོང་ན་སྔོན་གྱི་ཤེལ་དཀར་རྫོང་ཤུལ་གྱི་འདབས་སུ་དགོན་དེ་མཇལ་བ་ཡིན། དགོན་དེ་ནི་ཐོག་མར་དུས་རབས་བཅུ་བཞི་པའི་དུས་མཇུག་ཏུ་ལྷོ་བདག་སི་ཏུ་རིན་ཆེན་གྱིས་ཕྱག་བཏབ་གནང་མཛད། ཐོག་མར་སི་ཏུ་རིན་ཆེན་གྱི་ཡབ་དོན་ཡོད་དཔལ་བཟང་གི་དུས་རིན་ཆེན་སྤོ་ཞེས་པར་གཞིས་ཀ་ཆགས་ཡོད་པ་ལ་བྱང་བདག་དང་དམག་འཁྲུག་བྱུང་སྟེ་རིན་ཆེན་སྤོ་གཞིས་ཀ་བྱང་བདག་གི་འོག་ཏུ་ཤོར། སི་ཏུ་རིན་ཆེན་འཛིན་བཟུང་བྱས་ཏེ་ཆེ་ལ་འམ་རྒྱའུ་ལ་ནས་གཡངས་བསྐྱུར་བྱེད་རྩེས་བྱས་ཀྱང་དིང་རི་སྒར་དམར་ཞེས་པའི་ཡུལ་ལྷས་ཁ་བསྒྱུར་གྱིས་དེར་མ་བསྐྱུར། དེ་ནས་ཁྭ་ཏ་དམ་པ་འཕྲང་ལ་བསྐྱུར་རྒྱུར་ཁྲིད་པ་ལ་རྗེ་བཙུན་སྒྲོལ་མས་ལུང་བསྟན་ཏེ་“མི་དེ་མ་བསྐྱུར་བྱང་བདག་ལ་ཁྲིད་ཤོག་”ཅེས་གསུངས་པ་ལྟར་བྱང་བདག་དུ་ཁྲིད་དེ་གཡོག་པོ་བསྐུལ། དེ་ནས་བྱང་བདག་གི་བུ་མོ་ནམ་མཁའ་འབུམ་ཞེས་པ་དང་མཐུན་སྦྱོར་བྱུང་སྟེ་བཀྲ་ཤིས་རྫོང་ཞེས་པའི་རྫོང་གཞིས་བཟུང་བའི་སྐབས་བྱང་བདག་གི་དམག་མིས་བརྗོད་དོན་ལ་“དེ་སྔ་རིན་ཆེན་སྤོ་གཞིས་ཀ་བཟུང་སླ་ཡང་ཤེལ་དཀར་འདིར་རྫོང་ཞིག་བཏབ་ན་ཤེན་ཏུ་བཙན་པས་བླང་མི་ཐུབ་”ཅེས་བརྗོད་པ་སི་རུ་རེན་ཆེན་གྱིས་ཐོས་པས་དེ་རྒྱུ་མཚན་དུ་གོ་ནས་བྱང་བདག་ལ་སྙན་ཞུས་ཀྱིས་བཀྲ་ཤེས་རྫོང་ཤེལ་དཀར་ཆུ་སྤེ་རོང་དུ་སྤོས་ཆོག་པ་ཞེས་ཞུས་པས་དེ་ལྟར་ཆོག་པའི་བཀའ་ཁྲོལ་ཐོབ་སྟེ་ཤེལ་དཀར་རྫོང་རྩེ་ཞེས་པའི་རྫོང་དེ་བཏབ། དེ་ནས་ད་ལྟའི་དགོན་པ་ཆགས་ཡུལ་དེར་པང་ལོ་ཙྭ་བའི་བཞུགས་གནས་སྒྲུབ་ཕུག་ཆུང་ཆུང་ཞིག་ཡོད་པ་དེར་པང་ལོ་ཙྭ་བ་བཞུགས་ཡོད་པ་བླ་མར་བསྟེན། པང་ལོ་ཙྭ་བས་སི་ཏུ་རེན་ཆེན་ལ་རི་འདི་རྗེ་བཙུན་སྒྲོལ་མའི་བཞུགས་སྟངས་ལྟར་ཡོད་པས་ཞབས་གཡོན་བསྐུམས་པའི་སྟེང་ཁྱོད་ཀྱིས་གཙུག་ལག་ཁང་ཞིག་ཐོབས་ཤིག་ཅེས་གསུངས་པ་ལྟར་སི་ཏུ་རེན་ཆེན་གྱིས་གཙུག་ལག་ཁང་དེ་བཏབ། ཐོག་མར་དགེ་འདུན་ཞལ་གྲངས་༡༥སྐོར་ནས་རིམ་བཞིན་འཕེལ་ཏེ་བོ་དོང་ལུགས་དང་། བཀའ་གདམས་པ། ས་སྐྱ་སོགས་གྲུབ་མཐའ་གསུམ་ལ་གྲྭ་ཚང་ཡང་གསུམ་ཙམ་བྱུང་། དེ་ནས་རིམ་བཞིན་དགེ་འདུན་ཞལ་གྲངས་༨༠༠ཙམ་བར་འཕེལ། དེ་རྗེས་གྲུབ་མཐའ་ཕན་ཚུན་མི་མཐུན་པ་བྱུང་སྟབས་རྒྱལ་བ་ལྔ་པའི་དུས་སྙན་ཞུ་ཕུལ་བས་བཀའ་གདམས་གསར་མར་གཏན་འཁེལ་གནང་བ་ནས་བཟུང་དགེ་ལུགས་ཕྱག་བཞེས་མཛད་དེ་གྲྭ་གྲངས་༣༠༠གཏན་འཁེལ་གནང་། སྔོན་དུས་འགྱུར་བར་མཁན་ཐོག་༡༨ཙམ་བྱུང་། སྔོན་འདུ་ཁང་ཀ་བ་༣༦གི་གཙང་ཁང་སྤུག་མར་གསེར་ཟངས་ཀྱི་ཇོ་བོ་ཤཱཀྱ་མུ་ནི་ཐོག་སོ་གསུམ་ཙམ་དང་དེ་འབྲེལ་ཉེ་བའི་སྲས་ཆེན་བརྒྱད་མི་ཚད་ལྷག་ འདུ་ཁང་ནང་ལམ་རིམ་བླ་རྒྱུད་དང་རྒྱལ་བ་ལྔ་པའི་སྐུ་བརྙན། ཐུབ་པ་གནས་བརྟན་བཅུ་དྲུག་ གསེར་བྲིས་དང་ནག་བྲིས་ཀྱི་བཀའ་འགྱུར་དང་བལྟན་འགྱུར། མདོར་ན་ལྷ་ཁང་ཉེར་གཅིག་ནང་རྟེན་དང་བརྟེན་པ་བཅས་བཞུགས་སུ་གསོལ་ཡོད་། ཐོག་མར་བཀའ་འགྱུར་གྱི་པར་བརྐོ་སའང་དགོན་དེའི་པར་ཁང་ཞེས་པར་ཡིན་པ་ལ་རྗེས་སུ་སྣར་ཐང་དུ་སྤོས་ཞེས་གསུངས་གཞན་ཡང་རི་དེའི་འདབས་སུ་རྒྱན་ཆུ་དང་། སྲེ་ཆུ། ལོ་ཆུ།བུམ་ཆུ་སོགས་ཆུ་ཆེན་བཞི་དང་། ནུབ་ཏུ་རྩིབས་རིའམ་ཤྲི། བྱང་དུ་རྒྱལ་བ་རྒོད་ཚང་པའི་བཞགས་གནས། ཤར་དུ་ས་སྐྱ། ལྷོ་རུ་གནས་ཆེན་ཚ་བོ་བཅས་བཞི་དང་།ཡང་གངས་རི་ཆེན་པོ་
བཞེས་བསྐོར་བ་ནི་ལྷོ་རུ་གངས་རི་ཇོ་མོ་གླང་མ། ནུབ་ཏུ་རྟ་སྐྱོང་གངས་རི་། བྱང་དུ་བུ་ལའི་གངས་རི། ཤར་དུ་ལྷ་རྒོད་གངས་རི་བཅས་བཞིས་བསྐོར་བའི་དབུས་སུ་ཆགས་ཡོད་
ད་ལྟ་སྔོན་གྱི་གོག་སྟེང་ཉམས་གསོ་གནང་བའི་ནང་སྔོན་གྱི་ཇོ་བོའི་སྐུ་ཚབ་སྐུ་རྒྱུ་འཇིམ་ལས་གྲུབ་པ་སྐུ་ཚད་སྔོན་གི་དེ་མཚུངས། གཞན་ཡང་སྔོན་གྱི་སྐུ་བརྙན་རྣམས་གྱི་སྐུ་ཚབ་གསར་བཞེངས་གནང་བ་མཇལ་རྒྱུ་ཡོད།
ཡང་དགོན་དེ་ནས་སྤྱི་ལེ་༢༩ཙམ་སོང་ན་ནེ་རང་པར་ཁང་ཞེས་པ་དང་དེ་དང་ཉེ་བར་རྩིབས་རི་ཞེས་པ་། སེང་གེ་བྲག་ཞེས་པ་སོགས་མཇལ་རྒྱུ་ཡོད།
རོང་ཕུ་དགོན་།
མཚན་རྒྱས་པར་རྫ་རོང་ཕུ་མདོ་སྔགས་ཆོས་གླིང་དགོན་ཞེས་ཞུ།(དགོན་དེ་ནི་འཛམ་གླིང་ཐོག་ས་བབ་མཐོ་ཤེས་ཀྱི་དགོན་པ་ཡིན་ཞེས་ཟེར་)ཤེལ་དཀར་ནས་སྤེལ་པ་སྣུམ་སྣོན་ས་ཚུགས་བར་ཡོང་། དེ་ནས་སྤྱི་ལེ་༡༠ཙམ་དིངརིའི་ཕྱོགས་སུ་སོང་ན་ཤེལ་དཀར་མཐའ་མཚམས་ཞིབ་བཤེར་ས་ཚུགས་སུ་སླེབས་། དེ་ནས་ནུབ་ངོས་དིང་རིའི་ཕྱོགས་སུ་མ་སོང་བར་ལྷོ་ངོས་སུ་སྤྱིར་བཏང་འཁོར་ལམ་བརྒྱུད་རྒྱའུ་ལ་བརྒྱབ་སྟེ་བཀྲ་ཤེས་འཛོམས་བརྒྱུད་ཁྱོན་བསྡོམས་སྤྱི་ལེ་༡༣༠ཙམ་སོང་ན་དགོན་དེར་སླེབས་པ་དང་དུས་མཚུངས་ཇོ་མོ་གླང་མའང་སྤྱི་ལེ་༨ཙམ་གྱི་ས་ནས་མཇལ་བ་ཡིན་ རོང་ཕུ་ཞེས་པ་ནི་ད་ལྟའི་བཀྲ་ཤིས་འཛོམས་ཞེས་པར་སྔོན་ཕ་དྲུག་རྒྱལ་མོའི་རོང་ཞེས་པའི་དཔོན་མོ་ཞིག་བྱུང་བ་དང་། དེའི་ཕུར་གནས་པས་རོང་ཕུ་ཞེས་པ་དེ་ལྟར་བྱུང་།ཕ་དྲུག་ཅེས་པ་ནི་ཡུལ་དེར་ཕ་དཀར་བ་སོགས་མིང་གི་སྔོན་དུ་ཡིག་འབྲུ་ཕ་ཡོད་པ་དྲུག་བྱུང་བས་ཕ་དྲུག་ཅེས་པ་དེ་ལྟར་ཐོགས་པ་ཡིན་ཞེས་ཟེར། རོང་ཕུ་དགོན་ནི་ཐོག་མར་ད་ལྟའི་དགོན་ནས་སྤྱི་ལེ་བཞི་ཙམ་ཇོ་མོ་གླང་མར་འགྲོ་སའི་ལམ་གྱི་ལྟག་ཏུ་ཡོད་པ་ནི་《པདམ་བཀའ་ཐང་》ལས་“རོང་ཕུ་རྫ་ལ་ཟླ་གཅིག་ཞག་བདུན་བསྡད་། པདམ་ང་ལ་མཆོག་གི་དངོས་གྲུབ་བརྙེས་”ཞེས་གསུང་སའི་སྒྲུབ་ཕུག་གནམ་སྒོ་ཅན་ནི་ད་ལྟའང་མཇལ་རྒྱུ་ཡོད། གུ་རུ་རིན་པོ་ཆེ་གནས་དེར་བཞུགས་སྐབས་ཚེ་རིང་མཆེད་ལྔ་དམ་འདོགས་གནང་སྟེ་མཐར་མཚོ་ལྔ་དང་གངས་རི་ལྔ་ལ་བསྒྱུར་ཞེས་གསུངས་། རོང་པོ་རྣམ་རྒྱལ་བཟང་པོའང་གནས་དེར་བཞུགས་ནས་སྐྱེ་འཆེར་རང་དབང་ཐོབ་ཅེས་དང་། རྫ་སྦྲུལ་རྡོ་རྗེ་འཆང་སྐུ་ཕྲེང་དགུ་པའང་གནས་དེར་བཞུགས་པ་སོགས་མདོར་ན་སྐྱེས་བུ་དམ་པ་ཇི་སྙེད་ཅིག་གནས་དེར་བཞུགས་ཏེ་སྒྲུབ་ཁང་༡༠༨ཙམ་བྱུང་བ་དང་།སྒྲུབ་པ་ཐོབ་པའང་ཇི་སྙེད་བྱུང་སྟེ་རང་བྱོན་༥༠ལྷག་ཙམ་མཇལ་རྒྱུ་ཡོད།གཞན་ཡང་གཡས་གཡོན་རྫ་རི་རྣམས་ལའང་རང་བྱོན་གྱིས་ཁོངས་ཡོད། དེ་རྗེས་རྫ་སྦྲུལ་ངག་དབང་བསྟན་འཛིན་ནོར་བུས་ད་ལྟའི་རོང་ཕུ་དགོན་དེ་ཉིད་ཕྱག་བཏབ་གནང་མཛད་དེ་རིམ་བཞིན་ཕོ་དགོན་གསུམ་དང་། མོ་དགོན་གསུམ་ལ་གྲྭ་བཙུན་བསྡོམས་པས་༦༠༠ཙམ་བར་འཕེལ་ཞེས་གསུངས། དབྱར་ཆོས་དང་དགུན་ཆོས་སོགས་ལ་ས་ཕྱོགས་གང་ས་ནས་བླ་མའི་མཚན་སྙན་རྗེས་འཛིན་གྱིས་ཆོས་ཞུ་པ་༥༠༠ལྷག་ཙམ་ཡང་འདུས་ཞེས་གསུངས་པར་གྲགས་འཁྲུལ་ཞིག་ངག་དབང་ཆོས་ཀྱི་བློ་གྲོས་ཀྱིས་༡༩༥༩བར་དགོན་དེའི་མཁན་པོ་གནང་བ་དང་ རྫ་སྦྲུལ་སྐུ་ཕྲེང་བཅུ་པའི་ཡང་སྲིད་ཀྱང་ངོས་འཛིན་གནང་། སྔོན་འདུ་ཁང་ཀ་བ་དྲུག་གི་ནང་ཆོས་སྐུ་སྣང་བ་མཐའ་ཡས་དང་། ལོངས་སྐུ་ཐགས་རྗེ་ཆེན་པོ། སྦྲུལ་སྐུ་པདམ་འབྱུང་གནས་ཀྱི་སྐུ་བརྙན་སྐུ་རྒྱུ་གསེར་ཟངས་ལས་གྲུབ་པ་དང་། ལྡེབས་རིས་སུ་བདེ་གཤེགས་སོ་ལྔ་དང་།གཡོན་ཕྱོགས་སུ་རྗེ་འབངས་ཉེར་ལྔ། སྤུག་ཏུ་གཡས་ཕྱོགས་སུ་བདེ་བ་ཅན་གྱི་ཞིང་བཀོད། གཡོན་ཕྱོགས་སུ་ཟངས་མདོག་དཔལ་རིའི་ཞིང་བཀོད། འདུ་ཁང་གི་གཤམ་ཆར་གཡོན་ངོས་སུ་སྟོན་པ་བཅོམ་ལྡན་འདས་ལ་ཉེ་སྲས་བརྒྱད་ཀྱིས་བསྐོར་བ་དང་། གཡོན་ཕྱོགས་སུ་སྒྲོལ་མ་འཇིགས་བརྒྱད་བཅས་ཡོད།གཞན་ཡང་བཀའ་འགྱུར་ལྷ་ཁང་། ཞི་ཁྲོ་ལྷ་ཁང་།སྔགས་ཁང་བཅས་ལའང་རྟེན་པར་བཅས་བཞུགས་།
ད་ལྟ་སྔོན་གྱི་དགོན་ཤུལ་དུ་གསར་བཞེངས་གནང་བའི་ནང་སྔོན་གྱི་རྟེན་གསུམ་གྱི་སྐུ་ཚབ་གསར་བཞེངས་གནང་བ་དང་སྔོན་གྱི་ལུགས་ལྟར་ལྡེབས་རིས་གསར་བྲིས་གནང་བ་སོགས་མཇལ་རྒྱུ་ཡོད།
གཞན་ཡང་དགོན་དེར་ལོ་ལྟར་བོད་ཟླ་༣ཚེས་༣༠ནས་ཟླ་༤ཚེས་༤བར་མ་ཎི་རིལ་སྒྲུབ། ཚེས་༡༤ཉིན་འཆམ་རྒྱུགས། ཚེས་༡༥ཉིན་བཀའ་དབང་། ཚེས་༡༦ཉིན་གར་འཆམ་སོགས་གནང་སྲོལ་ཡོད་པས་སྐབས་དེར་དད་ལྡན་མང་པོ་གནས་དེར་འདུས་པ་ཡིན།
ཡང་བཀྲ་ཤིས་འཛོམས་ནས་སྤྱིར་བཏང་འཁོར་ལམ་བརྒྱུད་སྤྱི་ལེ་༩༠ཙམ་སོང་ན་རྗེ་སྨན་ཁང་པས་ཕྱག་བཏབ་གནང་བའི་མཁའ་མཐའ་དགོན་ནམ་ཐར་པ་གླིང་དགོན་ཞེས་དགེ་ལུགས་པའི་དགོན་ཞིག་མཇལ་རྒྱུ་ཡོད། དགོན་དེ་ནི་ཇོ་མོ་གླང་མའི་ལྷོ་ངོས་སུ་གནས་པ་ཡིན།
གངས་རི་ཇོ་མོ་གླང་མ།
རོང་ཕུ་དགོན་པ་ནས་ཇོ་མོ་གླང་མའི་སྒར་ས་དང་པོ་བར་ལ་སྤྱི་ལེ་བརྒྱད་ཙམ་ཡོད་པས། ལ་ལ་རླངས་འཁོར་ལ་སྟོད་པ་དང་། ལ་ལ་ཤིང་རྟ་འཁོར་ལོར་སྟོད་པ་། ལ་ལ་སྦག་སྦག་བཞོན་ཏེ་འགྲོ་བ་སོགས་བྱེད་པ་ཡིན། ་འོན་ཀྱང་མང་པོ་ཞིག་ནི་དད་གུས་མཚོན་ཕྱིར་རྐང་ཐང་མར་འགྲོ་གི་འདུག་ སྒར་ས་ཞེས་པ་ནི་རི་འཛེགས་མཁན་གྱི་ངོས་ནས་བཤད་པ་འདྲ། དེར་ཟ་ཁང་ཡོད་ལ་རི་འབུར་ཞིག་ཡོད་པ་དེའི་སྟེང་དར་ཕུང་ཡང་འདུག་དེ་ནས་ཇོ་མོ་གླང་མ་མཇལ་བ་དང་། བོད་པ་ཚོས་བསངས་དང་གསེར་སྐྱེམས་གཏོང་བ་དང་། དར་ལྕོག་འཛུགས་པ་། སྐུ་པར་བསྒྲོན་པ་བཅས་བྱེད་པ་དང་། མི་རིགས་གཞན་ཚོས་དགའ་ཚོར་ཆེན་པོས་སྐུ་པར་བསྒྲོན་པ་དང་། སྐད་བསངས་མཐོན་པོས་“ཇོ་མོ་གླང་མ་”ཞེས་འབོད་པ་དང་ཆབས་ཅིག་ལག་པ་གཡུགས་གཡུགས་བྱེད་ཀྱི་འདུག་ དེ་ལྟར་འབོད་པ་མཐོང་དུས་ཇོ་མོ་གླང་མ་ནི་བེམ་པོ་མ་ཡིན་པའི་སྣང་བའང་འཆར་། ས་དེ་ནས་གངས་རིའི་འདབས་སུ་འགྲོ་བ་ལ་ཕར་བལྟས་ན་སྤྱི་ལེ་བཞི་ལྔ་ཙམ་ལས་མེད་སྣང་ཡང་། འཁྱག་རོམ་སོགས་ཀྱིས་འགྲོ་སྐྱོད་དཀའ་ལ་ཉེན་ཁ་ཆེ་བས་ཉིན་གཅིག་ཙམ་འགོར་བ་ཡིན་ཞེས་འགྲོ་མྱོང་བ་ཚོས་ཤོད་ཀྱི་འདུག་ སྒར་ས་དང་པོ་དེ་རང་དུའང་རྒྱ་མཚོའི་ངོས་ལས་སྤྱི་ཁྲི་༥༢༠༠ཙམ་གྱིས་མཐོ་བའི་ས་བབས་ཡིན་། གངས་རིའི་གཡས་ངོས་ཀྱི་རི་ལྡེབས་སུ་འཛིགས་ན་གངས་རིའི་འདབས་ཀྱི་མཚིའུ་རྣམས་ཚོས་མདོག་མ་གཅིག་པ་སོ་སོར་མཇལ་བ་ཡིན།
གངས་རི་དེར་ཇོ་མོ་གླང་མ་ཞེས་མིང་དེ་ལྟར་ཐོགས་དོན་ནི་འདི་ལྟར་དེའང་མི་ལོ་སྟོང་ཕྲག་མང་པོའི་སྔ་རོལ་དུ་གནས་དེར་ནགས་ཚལ་སྟུག་ཅིང་གཅན་གཟན་སྟག་གཟིག་དོམ་དྲེད་ཀྱི་གནས་བཅའ་ཞིང་། འདྲེ་སྲིན་དུག་པ་ཅན་སྒྱུ་བའི་ཡུལ་ཞིག་ཡིན་བ་ལ་དེ་རྗེས་གུ་རུ་རིན་པོ་ཆེ་གནས་དེར་ཞབས་བཅག་ འདྲེ་སྲིན་དུག་པ་ཅན་རྣམས་དམ་ལ་བཏགས། ཚེ་རིང་མཆེད་ལྔའི་ནང་ཚན་མི་གཡོ་གླང་བཟང་མ་གངས་རིའི་གཟུགས་སུ་བསྒྱུར་བས་ཇོ་མོ་གླང་མ་ཞེས་པ་དེ་ལྟར་ཐོགས་ཞེས་གསུངས་། གཞན་ཡང་བོད་སྐྱོབ་པའི་གངས་ཆེན་བརྒྱད་དུ་གྲགས་པ་ནི་《བྱང་གཏེར་བཀའ་བརྒྱད་རང་བྱུང་རང་ཤར་》དུ་གངས་རིའི་རྒྱལ་པོ་གངས་ཅན། གངས་རིའི་བློན་པོ་ཐང་ལྷ། གངས་རིའི་དམག་པོན་སྤོམ་ར། ཞེས་དང་ ཡར་ལ་གཤམ་པོ་ལྷ་ཡི་གངས། གང་བ་བཟང་པོ་གནོད་སྦྱོན་གངས། རོང་ཕུ་འཁྱིལ་བ་རྫ་ཡི་གངས་། བུ་ལི་དཀར་བ་ཀླུ་ཡི་གངས། རྟ་སོ་བཀྲམ་པ་བཙན་གྱི་གངས་བཅས་ཡིན་གསུངས།
དེང་སང་ཤོད་སྲོལ་ལྟར་བྱས་ན་ཇོ་མོ་གླང་མ་ནི་རྒྱ་མཚོའི་ངོས་ལས་སྦྱི་ཁྲི་༨༨༤༨ཙམ་གྱིས་མཐོ་བའི་རི་བོ་ཡིན་སྟབས་འཛམ་གླིང་ཐོག་གི་རི་བོ་མཐོ་ཤོས་དང་། ཉི་མ་དང་ཐག་ཉེ་ཤོས་བཅས་མདོར་ན་འཛམ་གླིང་གི་ཏོག་ལྟ་བུ་ཞིག་ཡིན་ཞེས་ཟེར་
དིང་རི་གླ་འཁོར་དགོན།
ཤེལ་དཀར་ཞིབ་བཤེར་ས་ཚུགས་ནས་སྤྱི་ལེ་༦༠ཙམ་ནུབ་ངོས་སུ་འཁོར་ལམ་དེད་སོང་ན་དིང་རི་སྒང་དཀར་རམ་དིང་རི་རྙིང་པར་འབྱོར་ཞིང་དེ་ནས་སྤྱི་ལེ་༡༨ཙམ་འཁོར་ལམ་སྤྱིར་བཏང་བ་བརྒྱུད་ལྷོ་ནུབ་ངོས་སུ་སོང་ན་དགོན་དེར་སླེབས་ཀྱི་རེད། དགོན་དེ་ནི་ཐོག་མར་རྒྱ་གར་གྲུབ་ཆེན་ཕ་དམ་པ་སངས་རྒྱས་ཀྱིས་དིང་རྡོ་སྨུག་པོ་ཞེས་པའི་རྡོ་དེ་ཕྱག་ལ་བཞེས་ཏེ། ངས་རྡོ་འདི་གཡུགས་ནས་གང་དུ་བབ་ཀྱང་དེར་ངའི་འགྲོ་དོན་ཡོད་ཅེས་གསུངས་ཏེ་གཡུགས་གནང་བས་ད་ལྟའི་དགོན་ཆགས་ཡུལ་གྱི་འགོ་ཏུ་བབས། ཡུལ་གྲུ་ཀུན་དུ་ “དིང་”ཞེས་པའི་སྒྲས་ཁྱབ་པས་དིང་རི་ཞེས་པ་དེ་ལྡར་བྱུང་། དེ་ནས་དམ་པ་གནས་དེར་ཕེབས་ཏེ་གསུང་གཏོར་གནང་བཞིན་བཞུགས་པའི་སྐབས་ཡུལ་གྲུ་ཀུན་དུ་ཁ་བ་བབས་ཏེ་སྐྱ་ཐིང་ངེར་ཡོད་པ་ལ་དིང་རྡོ་སྨུག་པོ་ཡོད་སར་ཁ་བ་མེད་པ་དང་། གླ་བ་མ་བུ་བདུན་གྱིས་རྡོ་དེར་བསྐོར་ནས་ཡོད་པ་དམ་པས་གཟིགས་ཏེ་ད་ངའི་དགོན་པ་གནས་འདིར་འདེབས་གསུངས་ནས་ཨ་ཙ་ར་༡༠༨ལ་སྤྲུལ་ཏེ་སྤྲུལ་པའི་ལྷ་ཁང་བཞེངས་གནང་མཛད།དིང་རྡོ་སྨུག་པོ་ནང་རྟེན་དུ་བཞུགས། དིང་རྡོ་སྨུག་པོར་གླ་བས་བསྐོར་བས་ “དིང་རི་གླ་འཁོར་”ཞེས་པ་དེ་ལྟར་བྱུང་ཞེས་གསུངས་། ཡང་གསུང་སྲོལ་གཞན་ཞིག་ལ་ཡུལ་དེ་དང་ཉེ་བར་སྤོང་རོང་ཞེས་འབྲོག་པའི་དཔོན་པོ་ཞིག་ཡོད་པ་དེས་དམ་པར་གསེར་ཕུལ་པས་འདི་ས་སེར་དང་མཚུངས་ཞེས་གསུངས་ཏེ་མ་བཞེས་། ཡང་དངུལ་ཕུལ་བས་འདི་བྱེ་མ་དང་སྙམ་ཞེས་མ་བཞེས་། དེ་ནས་དམ་པས་ཁྱོད་དད་པ་ལོག་གམ་ཞེས་གསུངས་པར་། སྤོང་རོང་རྒྱལ་པོས་ཅུང་ཟད་ལོག་ཅེས་ཞུས་། ད་འོ་ན་ཁྱོད་ལ་ཕུགས་ཟོག་དཀར་པོ་དཀར་རྐྱང་ཞིག་འདུག་པ་དེ་ང་ལ་སྤྲོད་དམ་ཞེས་གསུངས་པར་། སྤོང་རོང་རྒྱལ་པོས་ང་ལ་ཟོག་དཀར་པོ་དཀར་རྐྱང་གླང་འདི་ཡིན་ཞེས་ཞུས་ཏེ་གླང་དཀར་པོ་དེ་དམ་པར་ཕུལ། དམ་པས་འོ་འདི་རང་ཡིན་གསུངས་ཏེ་གླང་དེ་བཞེས། གླང་དེ་ནི་བྱང་ཆུབ་སེམས་པའི་སྤྲུལ་པ་ཡིན་པས་ཆུ་གླང་བྱང་ཆུབ་སེམས་དཔའ་ཞེས་དབྱར་གྱི་དུས་སུ་མཚམས་པ་བ་རྣམས་ལ་ཆུ་ཕུལ། དགུན་གྱི་དུས་སུ་འཁྱག་པ་ཕུལ་གནང་བས་དིང་རི་གླང་འཁོར་ཞེས་ཀྱང་གསུང་སྲོལ་ཆགས་ཚུལ་དེ་ལྟར་ཡིན་། དེ་ནས་རིམ་བཞིན་བླ་མའི་མཛད་འཕྲིན་གྱིས་སློབ་མ་༡༠༨ཙམ་བར་འཕེལ། ཞི་བྱེད་ཀྱི་གཅོད་རྒྱུད་སྤེལ་གནང་མཛད་པ་པོ་ཏི་བཞི་ཙམ་ཡོད། བོད་ལ་ཐེངས་བདུན་ཕེབས་པ་ལ་ཕྱེད་ཙམ་མགྱོགས་རླུང་བསྒོམས་སྟེ་ཕེབས། ཕྱེད་ཙམ་ཕྱག་རྒྱུག་བཙུགས་ཏེ་ཕེབས་ཞེས་གསུངས། སྔོན་འདུ་ཁང་ཀ་བ་དྲུག་གི་ནང་སྐུ་རྒྱུ་ཨར་ཀ་ལས་གྲུབ་པ་འོག་ཀླུ་ཡུལ་ནས་ཕེབས་པ་ཞེས་པའི་དམ་པའི་སྐུ་བརྙན་མི་ཚད་མ་དང་། དིང་རྡོ་སྨུག་པོ། ཆུ་གླང་བྱང་ཆུབ་སེམས་དཔའི་ཚེམས་དང་རིང་བསྲེལ། སྐུ་རྒྱུ་ལི་ལས་གྲུབ་པའི་སྟོན་པའི་སྐུ་བརྙན་མང་པོ་དང་སྐུ་རྒྱ་དེ་མཚུངས་ཀྱི་བདེ་གཤེགས་མཆོད་རྟེན་བརྒྱད་ལ་སོགས་པ་མཇལ་རྒྱུ་ཡོད། དགོན་དེར་ལོ་ལྟར་བོད་ཟླ་༤ཚེས་༡༤ཉིན་མྱང་ཆོས་ཞེས་པའི་དུས་ཆེན་ཞིག་ཡོད་པ་དེ་ནི་སྔོན་དུས་ཚོད་དེ་ཉིན་དམ་པ་སྐུ་གཤེགས་དིང་རི་བ་རྣམས་ཀྱིས་མྱ་ངན་དྲག་པོས་སྨྲེ་སྔགས་བཏོན་པས། དམ་པ་སླར་ཡང་ཚུར་གསོས་དེ་《དིང་རི་བརྒྱ་ཚར་》ཞེས་པའི་བསླབ་བྱ་གསུང་བཞིན་ད་མྱ་ངལ་མ་བྱེད་མྱང་ཚོས་བགྱིས་གསུང་ཏེ་ཞབས་བྲོ་བསྐྱོན་གནང་བས་ད་ལྟའང་བོད་ཟླ་༤ཚེས་༡༤~༡༥སོ་སོར་ཐུན་མོང་མ་ཡིན་པའི་བྲོ་གར་དེ་འཁྲབ་སྲོལ་ཡོད་ཀྱང་རྒན་རབས་ཁ་ཤས་ཀྱིས་མ་གཏོགས་ཤེས་མཁན་མེད།
ད་ལྟ་སྔོན་གྱི་འདུ་ཁང་ཉམས་གསོ་གནང་བའི་ནང་སྐུ་རྒྱུ་གསེར་ཟངས་ལས་གྲུབ་པའི་དམ་པའི་སྐུ་བརྙན་དང་། ཐང་སྟོང་རྒྱལ་པོ། རྗེ་བཙུན་མི་ལ་སོགས་ཀྱི་སྐུ་བརྙན་དང་། བཀའ་འགྱུར་གསར་བླུས་གནང་བ་སོགས་མཇལ་རྒྱུ་ཡོད་ལ་དགོན་དེའི་རྒྱབ་རིའི་རྩེར་གླང་འཁོར་རྩེ་ཞེས་པའི་གྱང་རོའང་མཇལ་རྒྱུ་ཡོད།།


text:
པད་མ་འབུམ།
ཨ་མདོའི་ཡུལ་གྲུ་མང་པོར། སྟོན་མོའི་སྐབས་སུ་ལེན་པའི་གླུ་རིགས་སུ། རྟོག་སྣང་གི་བློ་རྩལ་འགྲན་པའམ། ཡང་ན་བློ་རྩལ་དེས་འཇིག་རྟེན་གྱི་སྣང་ཚུལ་སྣ་ཚོགས་ལ་འགྲེལ་བཤད་རྒྱག་པའི་ཚུལ་དུ་ལེན་པའི་གླུ་རིགས་ཤིག་ཡོད་། དེ་ཡང་གཙོ་བོ་སྣང་ཚུལ་བྱེ་བྲག་པ་གཅིག་གླུ་རྐྱང་པ་གཅིག་ཏུ་ལེན་པ་དང་། སྣང་ཚུལ་འདྲ་མིན་ཁག་ཅིག་གླུ་ཚོགས་གཅིག་ཏུ་བྱས་ནས་ལེན་པ་རིགས་གཉིས་ཡོད་། དེ་ལས་གླུ་ཚོགས་ཤིག་ཏུ་སྲིད་པ་སྟེ། འཇིག་རྟེན་འདི་གང་ཟག་བྱེ་བྲག་པ་ཞིག་གི་ཚུལ་དུ་བཀོད་ཅིང་། དེ་ལ་བ་ཞིག་ཡོད་པ་བཤའ་བ་སྟེ། ཤའི་དོན་དུ་གསོད་པའི་གནས་སྐབས་དེ་ལ་བའི་ལུས་ཀྱི་ཆ་ཤས་རེ་རེ་ནས་འཇིག་རྟེན་གྱི་སྣང་ཚུལ་རེ་རེ་གྲུབ་ཚུལ་གླུ་རུ་ལེན་པ་དེ་ཨ་མདོའི་ཡུལ་གྲུ་མང་པོར་ཅུང་ཙམ་ཁྱབ་རྒྱ་ཆེ་བས་ན་གླུ་ཚོགས་འདི་ལ་སྲིད་པའི་བ་ཆུང་བཤའ་གླུ་ཞེས་གྲགས་ཆེ།
མ་གཞི་གླུ་རིགས་འདིས་སྣོད་བཅུད་ཀྱི་འཇིག་རྟེན་ཏེ། རང་བྱུང་གི་འཇིག་རྟེན་ཁམས་འདི་དང་དེ་ལ་གནས་པའི་མིའི་སྤྱི་ཚོགས་ཀྱི་སྣང་ཚུལ་བཅས་ལ་འགྲེལ་བཤད་རྒྱག་པས་ན་ངག་རྒྱུན་དུ་གླུ་རིགས་འདི་ལ་སྲིད་པ་ཆགས་གླུ་དང་སྲིད་པའི་སྒྲུང་གླུ་ཡང་ཟེར་། སྐབས་འགར་སྲིད་པ་ཟེར་བའི་མིང་རྐྱང་འདིས་ཀྱང་གླུ་རིགས་འདི་སྟོན་པའི་སྐབས་ཡོད་དེ། དཔེར་ན། གླུ་སྲིད་པ་ཁ་མཚར་གླུ་ཤགས་གསུམ།(1)ཞེས་པའི་ཚིག་རྐང་འདིས་གླུ་རིགས་གསུམ་ཡོད་པ་སྟོན་ཅིང་། སྲིད་པ་ཞེས་པ་འདིས་ང་ཚོས་ད་ལྟ་གླེང་བཞིན་པའི་གླུ་རིགས་འདི་སྟོན་ནོ། གླུ་འདི་རིགས་ལེན་སྟངས་ནི་གླུ་པ་གཉིས་སམ། ཕོ་མོ་ཕྱོགས་གཉིས་ནས་ཕན་ཚུན་ལ་དྲི་བ་དྲི་ལན་གྱི་ཚུལ་གྱིས་ལེན་པ་ཡིན། དཔེར་ན། གོང་དུ་བཀོད་པའི་སྲིད་པའི་བ་ཆུང་བཤའ་གླུ་ཟེར་བའི་གླུ་ཚན་ཞིག་ལྟར་ན།
སྲིད་པའི་བ་ཆུང་བཤའ་དུས་སུ།།
བ་རྔ་བླངས་ནས་གང་ལ་བཞག་།
ངས་མ་ཤེས་གླུ་བར་དྲིས་པ་ཡིན།(2)
ཞེས་གླུ་པ་དང་པོས་དྲིས་པའི་ལན་དུ་ལན་འདེམས་མཁན་གྱི་གླུ་པས།
སྲིད་པའི་བ་ཆུང་བཤའ་དུས་སུ།
བ་རྔ་བླངས་ནས་ལམ་ལ་བཞག།
ལམ་འཁྱོག་ཆ་ཆེ་བ་དེ་ཡིས་རེད་།།(3)ཞེས་ལན་འདེབས་པར་བྱེད་།
འདི་ལྟ་བུའི་གླུའི་ཚིག་དོན་ལ་དེང་སང་ཨ་མདོ་པ་རྣམས་ཀྱིས་ཡིད་ཆེས་བྱེད་ཀྱི་ཡོད་མེད་ཅི་ལྟ་ཡང་། གླུ་དང་གླུ་ཚིག་འདི་འདྲ་མང་པོ་ཨ་མདོ་བ་མང་པོའི་ངག་རྒྱུན་དུ་ཁྱབ་ཡོད་ལ། ཡུལ་གྲུ་མང་པོར་དེང་སང་ཡང་སྟོན་མོའི་སྐབས་སུ་ལེན་དང་ལེན་བཞིན་པ་ཡིན།
ཡིན་ན་ཡང་དེང་སང་བོད་ཀྱི་རྩོམ་རིག་ལོ་རྒྱུས་འབྲི་མཁན་རྣམས་ཀྱིས་ལྟ་བ་གཅིག་མཐུན་གྱིས་གོང་གསལ་གྱི་སྲིད་པ་ཆགས་གླུ་ཟེར་བ་སོགས་གདོད་མའི་དུས་སྐབས་ཀྱི་སྙན་ངག་རེད་ཟེར། ངས་ལྟ་བ་འདི་ལ་ཐོག་མར་དོ་སྣང་བྱུང་ས་ནི་ནུབ་བྱང་མི་རིགས་སློབ་གྲ་ཆེན་མོའི་རྒྱ་མིའི་སློབ་དཔོན་ཆེན་མོ་ལྦང་དབྱིན་ནོན་ཟེར་བ་དེས་ལོ་རབས་བདུན་ཅུའི་མཇུག་ཏུ་རྒྱ་ཡིག་ཏུ་བྲིས་ཤིང་སྣུམ་པར་དུ་བཏབ་པའི་བོད་ཀྱི་རྩོམ་རིག་གི་ལོ་རྒྱུས་བསྡུས་པ་ཟེར་བ་དེ་ཡིན། དེ་ནས་ལོ་ཤས་སོང་རྗེས། མཱ་ཞུའི་ལེང་དང་། ཆབ་སྤེལ་ཚེ་བརྟན་ཕུན་ཚོགས། ཐུང་ཅིན་ཧ་གསུམ་གྱིས་གཙོ་འགན་གྱིས་རྩོམ་སྒྲིག་བྱས་པའི་རྒྱ་ཡིག་གི་བོད་རིགས་རྩོམ་རིག་ལོ་རྒྱུས་(4) ཞེས་པ་བམ་པོ་གཉིས་ཅན་ཞིག་དང་། དེ་ནས་ལོ་ཤས་ཀྱི་རྗེས་སུ་དཔའ་རྩེ་དང་ལྷ་རྒྱལ་ཚེ་རིང་རྣམ་གཉིས་ཀྱིས་མཛད་པའི་བོད་ཀྱི་རྩོམ་རིག་བྱུང་འཕེལ་གྱི་ལོ་རྒྱུས་དང་ཁྱད་ཆོས་(5)ཟེར་བ་དེར་ཡང་ལྟ་བ་གཅིག་མཚུངས་དང་དཔེར་བརྗོད་གཅིག་མཚུངས་སུ་ཐོན་འདུག
ལྟ་བ་འདི་ལོ་ཉི་ཤུ་ལྷག་གི་རིང་ལ་རྒྱ་བོད་གཉིས་ཀྱི་མཁས་པས་ཡང་དང་ཡང་དུ་གླེང་ཡང་། བོད་ཀྱི་རྩོམ་རིག་ལ་མཁས་པ་རྣམས་ཀྱིས་ལྟ་བ་འདི་ངོས་ལེན་བྱས་པ་ཡིན་ནམ་ཅི་། འདིའི་སྐོར་ལ་གྲོས་བསྡུར་དང་དོགས་སློང་བྱས་པའི་རྩོམ་ཡིག་ལྟ་ཞོག་གླེང་མོལ་ཙམ་ཡང་ཐོས་རྒྱུ་མ་བྱུང་། ང་རང་ལ་མཚོན་ན་ཡང་། ལྟ་བ་འདི་ལ་དང་པོ་དོ་སྣང་བྱུང་དུས་ནས་ང་རང་གི་བློ་ངོར་འཇུག་པོ་ཞིག་མ་བྱུང་། ཡིན་ན་ཡང་ཅིའི་ཕྱིར་ང་རང་གི་བློ་ངོར་མི་འཇུག་པའི་རྒྱུ་མཚན་ནི་ང་རང་གིས་ཀྱང་བརྗོད་མ་ཤེས་ཏེ་ད་བར་དུ་མི་སྨྲ་བའི་བརྟུལ་ཞུགས་མ་བཟུང་རང་བཟུང་དུ་གྱུར་། ཉེ་ཆར་ལྟ་བ་དེ་ཡང་བསྐྱར་ཐོས་ཡོང་དུས་བློ་ངོར་མི་འཇུག་པའི་ཚོར་བ་དེ་སྔར་ལས་ཀྱང་ཤུགས་ཆེར་ཡོང་སྟེ། བསམ་བློ་ཡང་ཡང་བཏང་དུས་བློ་ངོར་མི་འཇུག་པའི་རྒྱུ་མཚན་གྱི་དང་པོ་ལ། བོད་ཀྱི་རྩོམ་རིག་ལོ་རྒྱུས་མཁན་པོ་རྣམས་ལ་དེང་སང་གི་མི་གསོན་པའི་ངག་ན་ཁྱབ་ཡོད་པའི་གླུ་རིགས་འདི་དག་གདོད་མའི་སྙན་ངག་ཏུ་འཇོག་པའི་གདེངས་ཚོད་དེ་འདྲའི་ཆེན་པོ་ཞིག་གང་ནས་ཐོབ་པ་ཡིན་ནམ་སྙམ་པ་དེ་ཡིན།
སྐུ་ཞབས་ལྦང་དབྱིས་ནོན་གྱི་བརྩམས་དེབ་དེ་ངས་རྩོམ་འདི་འབྲི་སྐབས་ཀློག་སྐལ་མ་བྱུང་ཡང་། རྒྱ་ཡིག་གི་བོད་རིགས་རྩོམ་རིག་གི་ལོ་རྒྱུས་ཞེས་པར་གླུ་རིགས་འདི་གདོད་མའི་སྤྱི་ཚོགས་སུ་བྱུང་བར་འདོད་ཅིང་། དཔའ་རྩེ་དང་ལྷ་རྒྱལ་ཚེ་རིང་གཉིས་ཀྱིས་ཀྱང་བཞེད་ལུགས་དེ་ལ་མོས་མཐུན་གྱི་ཁར་། ཚམ་ཚོམ་ཅི་ཡང་མེད་པར་གླུ་རིགས་དེ་ལ་གདོད་མའི་སྙན་ངག་ཅེས་བརྡ་ཆད་ཅིག་ཀྱང་སྦྱར་འདུག བོད་ཡིག་རང་སྟེང་ནས་གདོད་མ་ཟེར་བ་འདི་ལ་ཐོག་མ་ཙམ་གྱི་དོན་ཡིན་ཅིང་། དེའི་དབང་དུ་བཏང་ན་གདོད་མའི་སྙན་ངག་ཟེར་བ་དེ་ཐོག་མའི་སྙན་ངག་ཙམ་ལས་གོ་རྒྱུ་མེད་པས། གནས་བབ་དང་བསྟུན་ནས་ཐོག་མ་དེ་ང་ཚོས་དུས་གང་ཞིག་ལ་འོས་ན་དེ་ལ་སྦྱར་ཆོག ཡིན་ན་ཡང་ད་ལྟ་ང་ཚོས་གླེང་བཞིན་པའི་གདོད་མའི་སྙན་ངག་ཟེར་བ་འདི་རྒྱ་རིགས་མཁས་པའི་བཞེད་ལུགས་གདོད་མའི་སྤྱི་ཚོགས་ཀྱི་གདོད་མའི་དུས་དེ་ལ་གཞིར་འཛིན་པ་ལས་འོས་མེད་།
རྒྱ་ཡིག་ཏུ་བྲིས་པའི་བོད་ཀྱི་རྩོམ་རིག་ལོ་རྒྱུས་སུ་གདོད་མའི་ཚིག་དོད་དུ་ཡོན་ཧྲི་ཟེར་བ་འདི་ཐོན་ཡོད་། རི་མོ་གཙོ་བོར་གྱུར་བའི་སྒྱུ་རྩལ་ལ་གདོད་མའི་སྒྱུ་རྩལ་ཞེས་འབྱུང་བ་མང་ཡང་། རྩོམ་རིག་གི་ལོ་རྒྱུས་ལ་དམིགས་བསལ་གྱིས་གདོད་མའི་དུས་ཞེས་དུས་མཚམས་ངེས་ཅན་ཞིག་ངོས་འཛིན་བྱེད་རྒྱུ་ཡོད་མེད་ངས་མི་ཤེས། ང་ད་ལོར་ཕྱི་རྒྱལ་པ་ཁ་ཤས་ཏེ། ནུབ་ཕྱོགས་རྩོམ་རིག་ལོ་རྒྱུས་ལ་མཁས་པ་མིན་ཡང་ནུབ་ཕྱོགས་པའི་སྒྱུ་རྩལ་དང་རྩོམ་རིག་ལ་མཐོང་རྒྱ་དང་ཐོས་རྒྱ་ཆེ་བའི་མི་ཁ་ཤས་ལ་ཐུག་ནས་ཁོ་ཚོའི་རྩོམ་རིག་གི་དུས་རིམ་ལ་གདོད་མའི་རྩོམ་རིག་ཡོད་མེད་དྲིས་པར། གདོད་མའི་སྒྱུ་རྩལ་ཟེར་བ་གོ་མྱོང་བ་ལས་གདོད་མའི་རྩོམ་རིག་ཟེར་བ་གོ་མ་མྱོང་ཟེར་། གལ་སྲིད་རྩོམ་རིག་གི་ལོ་རྒྱུས་ལ་དམིགས་བསལ་གྱི་གདོད་མའི་དུས་ཤིག་ངོས་འཛིན་རྒྱུ་མེད་པར། སྤྱིར་བཏང་འགྲོ་བ་མི་ཡི་ལོ་རྒྱུས་ཀྱི་གདོད་མའི་སྤྱི་ཚོགས་ཟེར་བའི་དུས་སྐབས་དེ་ལ་ངོས་འཛིན་དགོས་ཚེ། དུས་སྐབས་དེ་ནི་ཀྲུང་གོའི་ལོ་རྒྱུས་སུ་རྒྱ་ནག་གི་སྤྱི་ཚོགས་འཕེལ་རིམ་གཞིར་བཟུང་གིས་གཏན་འབེབས་བྱས་པའི་གདོད་མའི་སྤྱི་ཚོགས་ལྟར་ན་ལོ་ངོ་བཞི་སྟོང་གི་སྔོན་ནས་དྲུག་འབུམ་སྔོན་གྱི་བར་དུ་འགྲོ་ཐུབ་ལ། དེང་སང་ཨ་མདོའི་ཡུལ་གྲུ་མང་པོར་ལེན་བཞིན་པའི་སྲིད་པའི་སྒྲུང་གླུ་སོགས་ཀྱང་གོང་གི་བོད་ཀྱི་རྩོམ་རིག་ལོ་རྒྱུས་ཀྱི་མཁན་པོ་རྣམས་ལྟར་ན་ཉུང་མཐར་ཡང་ལོ་ངོ་བཞི་སྟོང་སྔོན་དང་མང་མཐའ་ལོ་ངོ་འབུམ་དྲུག་སྔོན་གྱི་ཡོད་དགོས་པར་གྱུར་ཡོད་།
དངོས་གནས་བྱས་ན། དེང་སང་ང་ཚོས་གླུ་རིགས་འདི་དག་ལོ་ངོ་བརྒྱ་ཡས་མས་ཀྱི་སྔོན་ལ་ལེན་གི་ཡོད་པ་གཅིག་བྱས་ན་རང་རང་གི་ཕ་མ་དང་། ཕ་མའི་ཕ་མའི་ངག་ལ་ཉན་ནས་ཁུངས་སྐྱེལ་ཐུབ་ལས་ཆེ། ཡིན་ན་ཡང་། གླུ་རིགས་འདི་ལོ་ཉིས་བརྒྱའི་སྔོན་ལ་ཡང་ལེན་གི་ཡོད་པ་ང་ཚོས་ཡིད་ཆེས་ཀྱིས་བརྗོད་ཆོག་ཀྱང་ཡིག་ཐོག་དང་ངག་ཐོག་ནས་ཁུངས་བཙན་པོ་ཞིག་སྐྱེལ་ནས་བརྗོད་དགོས་ན། ངའི་ཨ་མྱེས་དང་ཨ་ཕྱི་གཉིས་ནས་ངའི་ཕ་མ་གཉིས་ལ་བཤད་འདུག་ཟེར་བ་ལྷག་ཙམ་གྱི་ཁུངས་ཤིག་སྐྱེལ་ཐབས་དཀའ་སྙམ། དེ་ལྟར་ཡིན་ན་ཡང་། བོད་ཀྱི་རྩོམ་རིག་ལོ་རྒྱུས་ཀྱི་མཁན་པོ་རྣམས་ཀྱིས་དེང་སང་གི་མི་ཡི་ངག་རྒྱུན་ལ་ཁྱབ་པ། དེང་སང་གི་སྟོན་མོའི་ཐོག་ན་དེང་སང་གི་མིས་སྤྲོ་བ་འཕེལ་བྱེད་དུ་ལེན་པ། དེང་སང་གི་མི་རྣམས་ཀྱིས་སྤྲོ་བས་ཉན་བཞིན་པའི་སྲིད་པའི་སྒྲུང་གླུ་ལྟ་བུའི་རིགས་འདི་དག་ལོ་ངོ་བརྒྱ་ཕྲག་ཁ་ཤས་ཙམ་མ་ཡིན་པར་། གདོད་མའི་དུས་ཏེ། ལོ་ངོ་སྟོང་ཕྲག་དང་ཁྲི་ཕྲག་ཁ་ཤས་། ཐ་ན་ལོ་ངོ་འབུམ་ཕྲག་ཁ་ཤས་ཀྱི་སྔོན་གྱི་རེད་ཟེར་ན་འདི་ནི་མཁས་གཏམ་ཆུང་ཆུང་ཞིག་གཏན་ནས་མིན་ནོ།
དེ་ནས་གདོད་མའི་དངོས་རྫས་ངོས་འཛིན་བྱེད་སྟངས་ཀྱི་ཐད་ནས་ཀྱང་ལྟ་བ་འདི་བློ་ངོར་འཇུག་དཀའ་བ་ཞིག་འདུག སྤྱིར་བཏང་ཅ་ལག་དང་རི་མོའི་ནང་ན་གདོད་མའི་དུས་སྐབས་ཀྱི་རེད་ཟེར་བ་མང་། དེ་དག་ནི་གདོད་མའི་དུས་སྐབས་རང་ལ་གདོད་མའི་མིས་བཟོས་བ་གང་ཞིག་ཕྱིས་ཀྱི་འགྲོ་བ་མིས་བེད་སྤྱོད་དང་བཅོས་སླད་མ་བྱས་པ་རྙེད་ནས་བརྗོད་ཀྱི་ཡོད་པ་ལས། དེང་སང་ཡང་འབྲི་བཞིན་པའི་རི་མོའི་རིགས་ཤིག་དང་བེད་སྤྱོད་བྱེད་བཞིན་པའི་ཅ་ལག་ཅིག་གདོད་མའི་དུས་སྐབས་ཀྱི་ཡིན་པར་ངོས་འཛིན་གྱི་ཡོད་མ་རེད་། སྒྱུ་རྩལ་གྱི་དངོས་པོ་ཞིག་དང་། ཅ་ལག་གང་ཞིག་གདོད་མའི་དུས་ཀྱི་ཡིན་པར་ངོས་འཛིན་བྱེད་པ་དམིགས་བསལ་གྱི་ཤེས་ཡོན་དང་ཐབས་རྩལ་ཏེ། རྒྱ་སྐད་དུ་ཁའོ་གོའུ་ཞོའེ་ཟེར་བ་ལྟ་བུའི་རིག་སྒོ་ཞིག་སྦྱང་དགོས་ཀྱི་ཡོད་པ་རེད་། གནའ་རབས་ཀྱི་རྩོམ་རིག་ལ་དེ་འདྲའི་དམིགས་བསལ་གྱི་རིག་སྒོ་ཡོད་མེད་ཇི་ལྟར་ཡང་། རྩོམ་རིག་རང་ལ་སློབ་སྦྱོང་ཞིག་བྱས་པའི་ཤེས་ཡོན་ཙམ་ལ་བརྟེན་ནས་དེང་སང་གི་མིའི་ངག་ཐོག་ལ་ཁྱབ་པའི་གླུ་གང་རུང་ཞིག་ལ་མཛུབ་མོ་བཙུགས་ནས། དེ་དེང་སང་གི་མ་རེད་། དེ་ལོ་ངོ་སྟོང་ཕྲག་ཁ་ཤས་དང་ཁྲི་ཕྲག་ཁ་ཤས་ཀྱི་སྔོན་གྱི་རེད་། ཅེས་བཤད་ཆོག་པ་ཞིག་ཡིན་ལས་མི་ཆེ། མ་གཞི་གདོད་མའི་དུས་ཀྱི་རི་མོ་དང་ཅ་ལག་རྙེད་རྒྱུ་ཡོད་པ་བཞིན་དུ་རྩོམ་རིག་རྙེད་རྒྱུ་ཧ་ཅང་དཀའ་མོ་ཡིན་ཚོད་འདུག དེའི་རྒྱུ་མཚན་ནི་ཧ་ཅང་ལས་སླ་བོ་རེད་། རྩོམ་རིག་ནི་ངག་ཐོག་དང་ཡིག་ཐོག་ནས་མ་གཏོགས་ཉར་ཐབས་ཡོད་མ་རེད་།
གདོད་མའི་དུས་ཀྱི་སྐད་འདོན་པའི་མགྲིན་པ་ཞིག་ད་བར་དུ་ཉར་མི་ཐུབ་པ་སྨོས་མེད་ཡིན། གདོད་མའི་དུས་ལ་ཡི་གེ་ཡོད་པའི་མིའི་སྤྱི་ཚོགས་ཡོད་མེད་ལ་ཡི་གེ་ཡོད་སྐབས་སྤྱི་ཚོགས་གང་ཞིག་གདོད་མའི་དུས་སྐབས་དང་ཁ་བྲལ་བ་ཡིན། རང་རེ་བོད་ལ་མཚོན་ན་ཡོངས་གྲགས་སུ་ཡི་གེ་ཡོད་ནས་ལོ་ངོ་ཆིག་སྟོང་སུམ་བརྒྱ་ཙམ་མ་གཏོགས་སོང་ཡོད་པ་མ་རེད་།
དེང་སང་ང་ཚོ་ཚང་མས་སླད་མ་ཞུགས་པའི་གནའ་རབས་ཀྱི་ཡིག་ཚང་དུ་ངོས་འཛིན་པའི་ཏུན་ཧོང་ཡིག་ཚང་ལྟར་ན་ཡང་། བཙན་པོའི་རྒྱལ་རབས་སུ་རྒྱལ་བློན་མཉམ་འཛོམས་ཀྱི་སྐབས་སུ་གླུ་ཟེར་བ་ཞིག་ལེན་རྒྱུ་ཡོད་ཀྱང་། དེ་ནི་དེང་སང་ཨ་མདོའི་ཁུལ་ན་སྟོན་ཐོག་ཏུ་ལེན་པའི་དཔེ་ཚིགས་བཅད་གཉིས་དང་། དཔེ་ཅན་ཚིགས་བཅད་གཅིག་ཅན་གྱི་གླུ་དེ་དང་གཏན་ནས་མི་འདྲ་། ཏུན་ཧོང་གཏེར་ཡིག་གི་གླུ་དེ་དག་ནི་ལེན་པ་པོས་དཔེ་ཅན་གཅིག་ལ་དཔེ་གང་མང་སྦྱར་ཆོག་ཅིང་། དཔེ་མེད་ན་དོན་དག་དམར་ལེན་གྱིས་བརྗོད་པར་འདོད་པའི་དོན་ཞིག་མ་རྫོགས་བར་བླང་ཆོག་པ་བཅས་རྩོམ་ལུས་ཀྱི་ཆ་ནས་དེང་སང་གི་གླུ་ལས་རང་དབང་ཆེན་པོ་ཡོད་། དེ་ལས་གལ་ཆེ་བ་ཞིག་ནི་ཏུན་ཧོང་ཡིག་ཚང་གི་གླུ་རྣམས་ནི་དེང་སང་ནང་བཞིན་སྤྲོ་བ་འཕེལ་བྱེད་ཁོ་ན་ཙམ་མ་ཡིན་པར་། སྐབས་འགར་ཁ་བརྡའི་ཚབ་དང་། སྐབས་འགར་རྒྱལ་སྲིད་གྲོས་བསྡུར་གྱི་ཚབ་ཏུ་ཡང་ལེན་གི་ཡོད་། སྐབས་འགར་དེ་ལ་དོན་དག་ངོ་མ་སྟེ། དཔེར་ན་རྒྱལ་སྲིད་ཀྱི་དོན་དག་ཐག་གཅོད་པའི་ནུས་པ་ཡང་ཡོད་། དཔེར་ན་བློན་པོ་མགར་གྱི་བུ་རྒྱུད་ལ་ཉེས་ཆད་ཕབ་པ་ཁྲི་སྲོང་འདུས་བཙན་གྱི་མགུར་ལས་(6)ཐོན་ཡོད་ལ། ཞང་ཞུང་བོད་འོག་ཏུ་ལེན་དགོས་ཚུལ་སྲོང་བཙན་གྱི་སྲིང་མོ་སད་མ་ཀར་གྱི་མགུར་ལས་(7)ཐོན་ཡོད་།
ང་ཚོས་ཏུན་ཧོང་གཏེར་ཡིག་ལས་བྱུང་བའི་གླུ་དང་དེང་སང་གི་ཨ་མདོའི་གླུ་ལ་རགས་བསྡུར་ཞིག་བྱས་པ་ཙམ་གྱིས་གོང་གསལ་གྱི་ཁྱད་པར་ཆེན་པོ་དེ་འདྲ་མཐོང་ཐུབ། ཏུན་ཧོང་གི་གཏེར་ཡིག་ལས་བྱུང་བའི་མགུར་སྔ་ཤོས་ནི་གྲི་གུམ་བཙན་པོའི་སྐབས་ཀྱི་གཅིག་ཡོད་པ་དེ་ཡིན་པ་དང་། དེ་སྔ་རྩིས་ནས་བྱས་ན་ཡང་ལོ་ཉིས་སྟོང་ལྷག་ཙམ་གྱི་སྔོན་ལས་འགྲོ་མི་ཐུབ། ལོ་ངོ་ཉིས་སྟོང་ལྷག་ཙམ་གྱི་སྔ་ཕྱི་ལ་བྱུང་བའི་གླུ་ལ་འདི་ལྟར་ཁྱད་པར་ཡོད་ན། དེང་སང་གི་སྟོན་ཐོག་ན་ཐོས་རྒྱུ་ཡོད་པའི་སྲིད་པ་ཆགས་གླུ་སོགས་གདོད་མའི་དུས་ཏེ། ཉུང་མཐར་ཡང་ལོ་ངོ་བཞི་སྟོང་ལྷག་གི་སྔོན་གྱི་གླུ་རིགས་ཤིག་ཡིན་པར་བརྗོད་པ་འདི་ཁ་ཚོན་གཅོད་ཐལ་ཤོར་བ་མིན་ནམ་སྙམ།
ཡིན་ན་ཡང་བོད་ཀྱི་རྩོམ་རིག་ལོ་རྒྱུས་ཀྱི་མཁན་པོ་དག་གིས་ལྟ་བ་འདི་ལ་ཡིད་ཆེས་བརྟན་པོ་གནང་ཡོད་། དཔེར་ན། དཔའ་རྩེ་དང་ལྷ་རྒྱལ་ཚེ་རིང་རྣམ་གཉིས་ཀྱིས། “དེ་ནི་གདོད་མའི་སྙན་ངག་གམ་ཆེས་ཐོག་མའི་བོད་ཀྱི་སྙན་ངག་གི་རྣམ་པ་ཡིན་པར་སུས་ཀྱང་བསྙོན་དུ་མེད་སྙམ་།”(8)ཞེས་གསུངས་འདུག ཁོང་ཚོས་ལྟ་བ་འདི་ལ་འདི་ལྟར་ཡིད་ཆེས་གནང་བའི་རྒྱུ་མཚན་ནི། ཁོང་ཚོས་གླུ་རིགས་འདི་ལས་གདོད་མའི་མི་རྣམས་ཀྱིས་འཇིག་རྟེན་ལ་ཤེས་རྟོགས་ཀྱི་ཆུ་ཚད་དམའ་བ་སྟེ། བྱིས་བློ་ཆ་ཞིག་ཐོན་ཡོད་པར་དགོངས་ཏེ། དཔའ་རྩེ་དང་ལྷ་རྒྱལ་ཚེ་རིང་རྣམ་གཉིས་ན་རེ། ངག་ཐོག་སྙན་ངག་དེ་དག་གིས་ “གདོད་མའི་མི་རྣམས་ཀྱི་བསམ་གཞིགས་ཀྱི་ཆུ་ཚད་དམའ་བ་” མཚོན་ཡོད་པ་དང་ “རང་བྱུང་ཁམས་ཆེན་པོའི་སྣང་ཚུལ་ལ་རྟོག་ཞིབ་དང་འགྲེལ་བཤད་བྱས་པ་དེ་དགོད་བྲོ་ཞིང་ད་ལྟའི་ཚན་རིག་གི་ལྟ་བ་དང་འགྲིག་མཐུན་མིན་པ་” (9) དང་། གླུ་འདི་རིགས་ནི་གནའ་བོའི་བོད་མི་ “བློ་གྲོས་ནར་མ་སོན་པའི་གདོད་མའི་མིའི་བྱིས་བློ་ཁོ་ནར་གནས་པ་” (10) ཡིན་པར་གསུངས་ཡོད་།
མ་གཞི་གདོད་མའི་མི་རྣམས་ཀྱི་ཤེས་སྟོབས་དམན་དྲག་སྟེ། འཇིག་རྟེན་གྱི་སྣང་ཚུལ་ལ་བྱིས་བློའི་འགྲེལ་བཤད་རྒྱག་པ་བདེན་དུ་སྲིད་ཀྱང་། ཁོ་ཚོས་བྱ་སྐྱ་ཀའི་ཕོ་ཐོག་གི་དཀར་ཆ་དེ་སྲིད་པའི་བ་ཆུང་གི་ཚིལ་བརྐུས་པ་ལས་བྱུང་བ་དང་། བྱ་ལྕུང་ཀའི་མཆུ་ཏོ་དམར་པོ་དེ་སྲིད་པའི་བ་ཆུང་གི་ཁྲག་བརྐུས་པ་ལས་བྱུང་བ་ (11) ལ་ཡིད་ཆེས་ནས་ལེན་གི་ཡོད་པ་རེད་ཅེས་སུས་ཀྱང་ཁུངས་སྐྱེལ་ཐབས་མེད་པ་ཞིག་ཡིན། དེ་ལས་ཀྱང་སྙིང་རྗེ་མེད་པའི་དོན་དངོས་ཤིག་ནི། གོང་དུ་ཞུས་པ་ལྟར་གླུ་འདི་རིགས་དེང་སང་ཡང་ལེན་པ་དང་ཉན་བཞིན་ཡོད་། ང་ཚོས་གླུ་འདི་རིགས་ཐོས་པ་ནི་གདོད་མའི་མི་ཡི་ངག་ལས་ཐོན་པ་མིན་པར་དེང་སང་གི་མི་ཡི་ངག་ལས་ཐོས་པ་ཡིན། གོང་གི་བོད་ཀྱི་རྩོམ་རིག་ལོ་རྒྱུས་ཀྱི་མཁན་པོ་རྣམས་ཀྱིས་ད་ལྟའི་གླུ་རིགས་འདི་ཉན་ལེན་བྱེད་པའི་བོད་པ་རྣམས་གདོད་མའི་བྱིས་བློའི་དུས་སྐབས་ན་ཡོད་པར་ངོས་འཛིན་མི་སྲིད་། གདོད་མའི་མིས་གླུ་འདི་རིགས་རང་རང་གི་འཇིག་རྟེན་ལ་ངོས་འཛིན་ཚུལ་ཞིག་ཡིན་པའི་ངོས་ནས་བླངས་ཡོད་ན། དེང་སང་གི་མིས་ལོ་སྟོང་ཕྲག་མང་པོ་དང་ཁྲི་ཕྲག་མང་པོའི་རྗེས་སུ་ད་དུང་ལྟ་བ་དེ་འདྲའི་རྙིང་པ་གླུར་ལེན་འདུག་དོན་ཅི་ཡིན། གླུ་རིགས་འདི་གནའ་མི་རྣམས་ཀྱིས་རྒྱུ་མཚན་ཇི་འདྲ་ཞིག་ལ་བརྟེན་ནས་བླངས་ཡོད་ཚུལ་བཤད་དཀའ་ཡང་། དེང་སང་གླུ་འདི་རིགས་ཀྱི་ནང་དོན་ལ་ཡིད་ཆེས་ནས་ལེན་གི་འདུག་ཟེར་བ་ལས་གླུ་འདི་རིགས་ཀྱི་རྟོག་བཟོ་ཡི་བློ་རྩལ་ཡིད་དུ་འོང་ནས་གླུ་འདི་རིགས་ད་དུང་ཡང་ལེན་བཞིན་ཡོད་པ་འདྲ་ཞེ་ན་མིའི་རྣ་བར་འགྲོ་ལས་ཆེ།
དཔའ་རྩེ་དང་ལྷ་རྒྱལ་ཚེ་རིང་རྣམ་གཉིས་ནས་གདོད་མའི་མི་ཡི་ཤེས་སྟོབས་ཞན་ན་དེ་དག་གི་སྒྱུ་རྩལ་གྱི་བློ་སྟོབས་ཀྱང་ཞན་དགོས་པ་གཞིར་བཞག་གིས་ “སྲིད་པའི་ཆགས་གླུ་སོགས་ཀྱང་ད་ལྟའི་སྙན་ངག་དང་བསྡུར་ན་བསམ་བློ་དང་སྒྱུ་རྩལ་གང་ཅིའི་ཐད་ནས་ཕུན་སུམ་ཚོགས་པ་ཞིག་མིན།” (12) ཞེས་གླུ་འདི་རིགས་ཀྱི་སྒྱུ་རྩལ་གྱི་ཚད་དམའ་བོ་ཞིག་ལ་ངོས་འཛིན་གནང་གི་འདུག་ཀྱང་། དངོས་གནས་བྱས་ན། འཇིག་རྟེན་ལ་ཤེས་རྟོགས་ཆེ་ན་སྒྱུ་རྩལ་གྱི་ཆུ་ཚད་མཐོ་བ་ཡང་ངེས་པ་མེད་དེ། འཇིག་རྟེན་ལ་ཤེས་རྟོགས་ཆེ་བའི་དེང་སང་གི་རྒྱ་མིའི་སྙན་ངག་དག་གིས་ཐང་རྒྱལ་རབས་ཀྱི་སྙན་ངག་གི་སྒྱུ་རྩལ་ལ་འགྲན་མི་ཐུབ་པ་དང་། དེ་བཞིན་དེང་སང་ཚན་རིག་ལ་མངའ་དབང་སྒྱུར་མཁན་གྱི་དབྱིན་ཇི་པས་ཁོང་ཚོའི་གནའ་མི་ཧྲེག་སི་པི་ཡར་གྱི་སྙན་ངག་དང་གཏམ་བརྗོད་ཀྱི་སྒྱུ་རྩལ་ལ་འགྲན་མི་ཐུབ་པ་ལྟ་བུ་ཡིན། ད་ལྟ་ང་ཚོས་གླེང་བཞིན་པའི་སྲིད་པ་ཆགས་གླུ་ལ་མཚོན་ན་། དེའི་སྒྱུ་རྩལ་གྱི་ཚད་ཁག་ཅིག་ལ་ནི་དེང་སང་གི་སྙན་ངག་གིས་འགྲན་དཀའ་བ་ལྟ་བུར་སྣང་། དཔེར་ན། བྱ་སྐྱ་ཀའི་ཕོ་ཐོག་གི་དཀར་ཆ་དང་སྲིད་པའི་བ་ཆུང་ཟེར་བ་ཞིག་ཡོད་པ་དེ་བཤལ་བའི་དུས་སུ་ཚིལ་ཅུང་ཙམ་ཞིག་བོར་དེ་གཉིས་སྦྲེལ་ཐུབ་པའི་སྒྱུ་རྩལ་གྱི་བློ་སྟོབས་ཅན་གྱི་སྙན་ངག་མཁན་ནི་གནའ་དེང་གཉིས་ཀར་ཧ་ཅང་དཀོན་པོ་ཡིན་ནོ། སྒྱུ་རྩལ་ཟེར་བ་དེ་ལ་གོ་དོན་རྒྱ་ཆེན་པོ་ཡོད་ངེས་ཀྱང་། གོ་དོན་གྱིས་ཆ་གལ་ཆེན་པོ་ཞིག་ནི་སྒྱུ་རྩལ་པའི་བློ་ཡི་རྟོག་བཟོའི་སྦྲེལ་སྟོབས་ལ་འབྲེལ་བ་ཡོད་དེ། དེ་ཡང་དངོས་ཡོད་འཇིག་རྟེན་དུ་རྩ་བ་ཉིད་ནས་འབྲེལ་བ་མེད་པའམ་འབྲེལ་མི་སྲིད་པའི་བྱ་དངོས་གཉིས་སམ་དུ་མ་རྟོག་བཟོས་གཅིག་ཏུ་སྦྲེལ་བ་མ་ཟད་། སྦྲེལ་ཚར་བ་གང་ཞིག་མི་རྣམས་ཀྱི་བློ་ངོར་འཇུག་བེད་བ་དང་། མི་རྣམས་ཀྱིས་མཚར་སྣང་གི་བློ་ཞིག་དང་བཅས་སུན་སྣང་མེད་པར་དེ་ཡང་ཡང་ཟློས་དགོས་པརའམ་བཤད་དགོས་པའི་སྐབས་དེར་སྒྱུ་རྩལ་གྱི་ནུས་མཐུ་ཞིག་ཐོན་པ་ཡིན། ད་ལྟ་ང་ཚོས་གླེང་བཞིན་པའི་སྲིད་པའི་སྒྲུང་གླུའམ་སྲིད་པ་ཆགས་གླུ་ཡང་སྒྱུ་རྩལ་གྱི་ནུས་པ་འདི་འདྲ་ཞིག་གིས་དེང་སང་གི་མི་རྣམས་ཀྱི་བློ་ངོར་འབྱར་ཡོད་ལས་ཆེ་སྙམ།
འདིར་སྲིད་པ་ཆགས་གླུ་སོགས་བོད་ཀྱི་གདོད་མའི་སྙན་ངག་ཡིན་པའི་ལྟ་བ་འདི་ཕྲན་གྱི་བློ་ངོར་འཇུག་པོ་མ་བྱུང་བའི་རྒྱུ་མཚན་བཙལ་བའི་ཁུལ་གྱིས་གོང་གསལ་གྱི་གཏམ་རྣམས་བརྗོད་ན་ཡང་། ད་དུང་ཡང་སེམས་ན་རྡོག་རྡོག་ཅིག་ལྷག་ཡོད་པའི་ཚོར་སྣང་ཞིག་འདུག འོན་ཀྱང་ཅི་ཞིག་ལྷག་ཡོད་པ་ང་རང་གིས་ཀྱང་བཤད་མི་ཤེས། གཅིག་བྱས་ན་གོང་དུ་བརྗོད་པ་རྣམས་ནི་རྒྱུ་མཚན་ལྟར་སྣང་ཙམ་ལས་དེའི་ནང་དུ་རྒྱུ་མཚན་རྣལ་མ་ཞིག་མེད་ལས་ཀྱང་ཆེ། ད་དུང་བསམ་བློ་གཏོང་བར་མ་སུན་ན་ངས་མུ་མཐུད་དུ་བསམ་བློ་བཏང་སྟེ། རྒྱུ་མཚན་རྣལ་མ་རེ་རྙེད་སྙམ་ཤར་སྐབས་ཡར་སྐྱར་ཞུ་བར་བྱའོ།
མཆན།
༡ གླུ་ཤགས་སྲིད་པའི་དར་ལྕེ། མཚོ་སྔོན་མི་རིགས་དཔེ་སྐྲུན་ཁང་། ༡༩༩༧ ཤོག་གྲངས་༣༦
༢ དཔའ་རྩེ་དང་ལྷ་རྒྱལ་ཚེ་རིང་། བོད་ཀྱི་རྩོམ་རིག་བྱུང་འཕེལ་གྱི་ལོ་རྒྱུས་དང་དེའི་ཁྱད་ཆོས། ཀན་སུའུ་མི་རིགས་དཔེ་སྐྲུན་ཁང་། ༡༩༩༩ ཤོག་གྲངས་༡༤
༣ གོང་མཚུངས།
༥ དཔའ་རྩེ་དང་ལྷ་རྒྱལ་ཚེ་རིང་། བོད་ཀྱི་རྩོམ་རིག་བྱུང་འཕེལ་གྱི་ལོ་རྒྱུས་དང་དེའི་ཁྱད་ཆོས། ཀན་སུའུ་མི་རིགས་དཔེ་སྐྲུན་ཁང་། ༡༩༩༩
༦ དབང་རྒྱལ། བསོད་ནམས་སྐྱིད་། ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ། པེ་ཅིན། མི་རིགས་དཔེ་སྐྲུན་ཁང་། ༡༩༩༢ ཤོག་གྲངས་༦༡ནས་༦༢
༧ གོང་མཚུངས། ཤོག་གྲངས་༥༨
༨ དཔའ་རྩེ། ལྷ་རྒྱལ་ཚེ་རིང་། བོད་ཀྱི་རྩོམ་རིག་བྱུང་འཕེལ་གྱི་ལོ་རྒྱུས་དང་དེའི་ཁྱད་ཆོས། ཀན་སུའུ་མི་རིགས་དཔེ་སྐྲུན་ཁང་། ༡༩༩༩ ཤོག་གྲངས་༡༦
༩ གོང་མཚུངས། ཤོག་གྲངས་༡༣
༡༠ གོངས་མཚུངས།
༡༡ གོང་མཚུངས་། ཤོག་གྲངས་༡༤
༡༢ དཔའ་རྩེ། ལྷ་རྒྱལ་ཚེ་རིང་། བོད་ཀྱི་རྩོམ་རིག་བྱུང་འཕེལ་གྱི་ལོ་རྒྱུས་དང་དེའི་ཁྱད་ཆོས། ཀན་སུའུ་མི་རིགས་དཔེ་སྐྲུན་ཁང་། ༡༩༩༩ ཤོག་གྲངས་༡༦
ཟུར་བརྗོད་།
(རྩོམ་འདི་ཉིས་སྟོང་གཅིག་གི་ལོར་བོད་ནང་གི་དུས་དེབ་ད་ལྟ་བ་ཟེར་བ་ཞིག་གི་ཐོག་ལ་བཏོན།)
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག https://www.tsanpo.com/debate/12307.html


text:
སྐྱུག་བྲོ་བའི་གངས་རིའི་གདུང་རྒྱུད།
མེ་འཁྱེར།
བརྗོད་མི་ཆོག་པའི་གཏན་ཚིགས་སུ་ལ་ཡོད།
སྐམ་ཐག་ཆོད་པའི་སྡོང་ལོ་སེར་བོ་སྐྱི་བསེར་རླུང་བུས་ཕྱོགས་བཞིར་བདས་པའི་སྐབས་འདི་ནི་བསམ་ཞིབ་པ་ཞིག་ལ་མཚོན་ན་སེམས་ཁོང་ལ་ན་ཟུག་སྟེར་བའི་དུས་ཚིགས་ཤིག་སྟེ་བགྲང་བྱ་གཅིག་ཤེས་མེད་ཚོར་མེད་ངང་ཕར་ལ་འདས་ཤིང་། རུས་གཏིང་དུ་འཐམས་པར་བྱེད་པའི་འཁྱག་རླུང་གྲང་མོ་འདིས་ཅི་ཞིག་ལ་གསལ་འདེབས་བྱེད་པ་དང་ཀུན་ནས་མཚུངས། སོ་ནམ་རྒན་པོའི་རྒས་འཁོག་གི་སྐྱི་གཉེར་བར་ན་ཡིད་ཚིམས་པའི་འཛུམ་མདངས་ཀྱིས་ཕྱུག་པ་འདི་ནི་ལོ་ཧྲིལ་བོའི་ཐོན་འབབ་ཡོང་སྒོ་ལ་ཆེས་ལེགས་པའི་སྤྱི་སྡོམ་ཐེངས་གཅིག་གི་མཇུག་འབྲས་ཡིན་ངེས་ན། ང་ཚོས་མི་སྒེར་གྱི་ལས་རིགས་རང་ཐད་ནས་ཀྱང་སྤྱི་སྡོམ་ཐེངས་ཤིག་བྱེད་འོས་ལ། དེར་མ་ཟད་སྐབས་ཡུན་ངེས་ཅན་རིང་གི་རང་མི་རིགས་ཀྱི་སྤྱི་ཚོགས་གནས་བབས་དང་མ་འོངས་གངས་རིའི་མདུན་ལྗོངས་སྐོར་ལའང་རང་བློ་ཞིབ་མོས་བསམ་གཞིགས་བྱེད་པའི་འོས་འགན་དེ་བོད་མི་རེ་རེའི་ཕྲག་སྟེང་དུ་ལྗིད་ཏིག་གེར་ལྷུང་ཡོད།
རང་བྱུང་ཁམས་ཆེན་པོ་འདིའི་སྟེང་ན་སྲོག་ཆགས་ཁྲི་སྣ་མང་པོ་འཚོ་སྡོད་བྱས་ཡོད་ཀྱང་རང་རྟོགས་ཀྱིས་ཕྱི་དོན་ཆོས་ཉིད་ལ་ངེས་འཛིན་བྱེད་ནུས་པར་མ་ཟད། དེ་དེ་བཞིན་དུ་འཇིག་རྟེན་ལ་སྒྱུར་བཅོས་དང་མིའི་རིགས་རང་ཉིད་སྒྱུར་བཀོད་བྱེད་པའི་ནུས་པ་དང་ལྡན་པ་ནི་འགྲོ་བ་མིའི་རིགས་དང་སྲོག་ལྡན་གཞན་དག་དབར་གྱི་དབྱེ་འབྱེད་ཚད་གཞི་ཉག་གཅིག་ཡིན་པར་ཤེས་རབ་མཁན་པོ་མར་ཁི་སིས་བཞག་པར་འཛམ་གླིང་ཡོངས་ཁྱབ་ཀྱིས་ཁས་འཆེས་པ་ཡིན་ན། དེའི་ནང་དུའང་རིགས་སྤྱི་ཞིག་གི་ཐུན་མོང་གི་འཚོ་སྡོད་ཁྱབ་ཁོངས་དང་ཐུན་མོང་གི་སྐད་བརྡ། འཚོ་བའི་གོམས་གཤིས། རིག་གནས་ཡུལ་སྲོལ་སོགས་ཀྱི་སྟེང་ནས་ཕྱིར་མངོན་ཞིང་ཐུན་མོང་གི་སེམས་ཁམས་ཀྱིས་སྲེད་བུར་བརྒྱུས་པའི་རིགས་སྤྱིའི་ཚོགས་པ་ཞིག་ལ་མི་རིགས་རིགས་རྒྱུད་གཅིག་གི་གདག་གཞི་སྤྱད་དེ་མིའི་རིགས་ཀྱི་ནང་ནས་ཀྱང་བྱེ་བྲག་གི་མི་རིགས་སོ་སོའི་དབྱེ་བ་ཕྱེས་པ་རེད།
དེས་ན་ང་ཚོའི་རིགས་རྒྱུད་འདི་ནི་གནའ་སྔ་མོ་ནས་ས་མཐོ་ཆུ་གཙང་གི་གངས་རིའི་འདབས་རོལ་ནས་ཁྱིམ་གཞི་ཆགས་ཤིང་འཚོ་རྒྱུན་བསྐྱངས་པས་ན་གངས་རིའི་གདུང་རྒྱུད་ཅེས་ཡུལ་གྱི་ཁྱད་ཆོས་མིང་ཏུ་གྲུབ་པའི་མི་རིགས་ཤིག་ཡིན་པ་དང་། མི་ལོ་སྟོང་ཕྲག་དུ་མའི་འཚོ་སྡོད་བརྒྱུད་རིམ་ཁྲོད་ནས་རང་མི་རིགས་ཀྱི་ཁྱད་ཆོས་ལྡན་པའི་སྣ་སྒོ་མོ་ཡོད་ཚད་ཀུན་ནས་ཚང་ཡོད་ཀྱང་། ད་ནི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་བགྲོད་ལམ་སྟེང་ན་སྐུ་ཞབས་ནན་གོའི་(南郭先生)རྣམ་ཐར་སྐྱོང་བཞིན་པའི་ཡ་ང་བའི་སྣང་ཚུལ་འདི་ལའང་སྤྱི་སྡོམ་ཐེངས་གཅིག་དང་དེ་འབྲེལ་གྱི་སྡོམ་ཚིག་ཅིག་འགོད་པའི་ལས་གཞི་འདི་དུས་རབས་ཀྱིས་ང་ཚོར་སྤྲད་པའི་གཟུར་མེད་ཀྱི་འགན་འཁྲི་ཉག་གཅིག་མ་ཡིན་ནམ།
དངོས་ཡོད་འཚོ་གནས་དང་བོད་པའི་རིག་གནས་སེམས་ཁམས་ཀྱི་འགལ་འདུ།
རིག་གནས་ཞེས་པ་ནི་མིའི་རིགས་ཀྱིས་འཚོ་སྡོད་བརྒྱུད་རིམ་ཁྲོད་དུ་གསར་བསྐྲུན་བྱས་པའི་ཕྱི་རོལ་ཡུལ་གྱི་རྒྱུ་དངོས་རྫས་གསུམ་དང་ནང་སེམས་ཤེས་རིག་གི་ལོངས་སྤྱོད་བྱ་ཡུལ་གྱི་སྤྱི་མིང་ལ་ཟེར་ཞིང་། སྒོས་སུ་ཆོས་ལུགས་དང་ཚན་རིག སློབ་གསོ། རིག་རྩལ་སོགས་ནང་སེམས་ཤེས་རིག་གི་ཆ་དེ་གཙོ་བོར་འཛིན་པར་བཤད། རིག་གནས་གང་དེའི་ཐོག་མའི་འབྱུང་ཁུངས་ནི་དངོས་ཡོད་འཚོ་བའི་ཁྲོད་ནས་བྱུང་བ་ཤ་སྟག་ཡིན་ཞིང་མིའི་རིགས་ཀྱིས་བློ་གྲོས་རྩལ་གྱིས་ཞུན་བརྡར་ཡང་ཡང་བྱས་པ་བརྒྱུད་སླར་ཡང་དངོས་ཡོད་འཚོ་བར་སྣེ་སྟོན་དང་འཚོ་བ་ཉིད་ཕུམ་སུམ་ཇེ་ཚོགས་སུ་གཏོང་བའི་རིག་པའི་སྟོབས་ཤུགས་ཤིག་ཡིན་ན་མིའི་རིགས་ཀྱི་རིག་གནས་ནི་ནང་སེམས་ཀྱི་བག་ལ་ཞ་བའི་འདུ་ཤེས་ཙམ་པོ་བ་ཞིག་མིན་པར་འཚོ་བའི་ཞུན་ཐིགས་སམ་འཇིག་རྟེན་ལ་ཁ་ལོ་བསྒྱུར་བའི་ཁྱད་ནུས་བླ་ལྷག་ཐོན་པའི་དམིགས་ལྡན་འགུལ་བསྐྱོད་ཅིག་ཏུ་ཁོ་བོས་འདོད། དེ་ལྟ་ན་གངས་རིའི་གདུང་རྒྱུད་འདི་ལའང་ནང་བསྟན་རིག་གཞུང་སྲོག་ཤིང་དུ་གྱུར་བའི་རིག་གནས་ཆེ་ཆུང་བཅུའི་རྣམ་བཞག་འདི་ད་དུང་ཡང་གྲ་མ་ཉམས་ཟུར་མ་ཆག་པར་དུས་ཡུན་རིང་བོར་བོད་སྤྱི་ཚོགས་ཧྲིལ་བོའི་རིག་གནས་སེམས་ཁམས་ལ་ཁ་ལོ་བསྒྱུར་ཏེ་ད་ནི་ཕྱི་རོལ་འཇིག་རྟེན་གྱི་འཕེལ་རྒྱས་དང་ཁད་ཀྱིས་གྱེས་ཟིན་ན་རིག་གནས་ནི་སྤྱི་ཚོགས་ཀྱི་ཐོན་རྫས་ཤིག་ཡིན་པའི་ཆ་ནས་དུས་རབས་ཀྱི་འཕེལ་འགྱུར་དང་ངེས་པར་མཐུན་དགོས་ཤིང་མི་རིགས་གང་དེའི་འཕེལ་རྒྱས་ཀྱི་གོམ་འགྲོས་དེ་མི་རིགས་དེའི་རིག་གནས་སེམས་ཁམས་ཀྱིས་མངོན་པར་མཚོན་ཐུབ་པ་ཡིན། སྤྱི་ཚོགས་ཀྱི་གནས་བབས་མི་འདྲ་བ་དང་ཆབ་སྲིད་ལམ་ལུགས་ཀྱི་འགྱུར་ལྡོག་གིས་སྐབས་དེ་ཉིད་ཀྱི་རིག་གནས་སེམས་ཁམས་ལ་འཕོ་འགྱུར་གཏོང་གིན་ཡོད་ལ་མི་རིགས་ཀྱི་འཚོ་སྡོད་དང་འཕེལ་རྒྱས་ལ་སྐུལ་འདེད་ཀྱི་ནུས་པ་ཐོན་བཞིན་ཡོད་པ་ནི་བོད་བཙན་པོའི་རྒྱལ་རབས་སྐབས་དག་ཏུ་ཆབ་སྲིད་ཀྱི་དཔུང་གྲོགས་སུ་གྱུར་བའི་ཆོས་ལུགས་རིག་གནས་ཀྱི་འཕེལ་འགྱུར་དང་བོད་འབངས་བྱིངས་ཀྱི་འཚོ་བའི་འགྱུར་ལྡོག་གི་མེ་ལོང་ངོས་ན་གསལ་བོར་འཆར་ཡོད་པ་ནང་བཞིན་རེད།
བོད་བཙན་པོའི་རྒྱལ་རབས་སིལ་བུར་འཐོར་བ་ནས་བཅིངས་གྲོལ་བར་གྱི་སྤྱི་ཚོགས་ཟིང་ཟིང་གི་དུས་སྐབས་ནི་བོད་ཀྱི་རིག་གནས(ནང་བསྟན་རིག་གཞུང)་འཕེལ་རྒྱས་ཀྱི་ཡང་རྩེར་སོན་པའི་སྐབས་ཤིག་རེད་ལ། དེ་ཡང་མཐར་གཏུགས་ནས་བཤད་ན་ཆབ་སྲིད་ལམ་ལུགས་དང་སྤྱི་ཚོགས་འཕོ་འགྱུར་གྱིས་བོད་མི་རིགས་ཀྱི་རིག་གནས་སེམས་ཁམས་ལ་གཡོ་འགུལ་བཏང་བ་དང་མི་དམངས་ཀྱི་འཚོ་བར་ན་ཟུག་སྦྱིན་པས་རིག་གནས་འཕེལ་རྒྱས་ཕྱིན་པའི་དན་རྟགས་རྣལ་མ་ཡིན། བཅིངས་གྲོལ་བྱས་ཚུན་དུ་མེས་རྒྱལ་གོང་བུ་གཅིག་གྱུར་གྱི་ཆབ་སྲིད་ལམ་ལུགས་འོག་མི་རིགས་ཆོས་ལུགས་སྲིད་ཇུས་ལག་བསྟར་བྱས་པ་ནས་བཟུང་ནང་བསྟན་རིག་གཞུང་གི་ཕྱི་མ་གཙོ་དོན་དུ་གཉེར་བའི་དད་པའི་ས་བོན་དེ་ཡང་བསྐྱར་བོད་མིའི་བརླན་གཤེར་གྱི་སེམས་ཁོང་ནས་རྩ་བ་ཟུག་ཅིང་རྩེ་མོ་རྒྱས་ཏེ་དངོས་ཡོད་ཐོན་སྐྱེད་འཚོ་བའི་འཕེལ་རྒྱས་དང་རིང་དུ་གྱེས་པ་རེད། ལྷག་པར་དུ་བཅོས་བསྒྱུར་སྒོ་འབྱེད་བྱས་པ་ནས་བཟུང་ཚན་རིག་གསར་བའི་ཚ་རླབས་ཐོད་ཀྱིས་འཕྱུར་ཏེ་རྒྱལ་དམངས་ཡོངས་ཀྱི་འཚོ་བའི་ཆུ་ཚད་དང་རིག་གནས་སེམས་ཁམས་ལ་གནམ་ས་བླ་འོག་བརྗེ་བ་ལྟ་བུའི་འཕོ་འགྱུར་ཆེན་པོ་བྱུང་ཡོད་ཀྱང་རང་རེ་གངས་རིའི་གདུང་རྒྱུད་འདི་ཉིད་ད་དུང་སྲོལ་རྒྱུན་གྱི་རྨོངས་གཉིད་སྟུག་པོའི་ཀློང་ན་དག་ཞིང་གི་རྨི་ལམ་སྐྱིད་པོ་རྨིས་ཏེ་རང་སྣང་སྐྱིད་པོའི་སྔུར་བ་འཐེན་བཞིན་ལུས་པའི་ཞེ་མེར་བའི་སྤྱོད་ལམ་འདི་ལ་བསམ་བློ་གསར་བའི་ཅུང་བརྡ་ག་ཙམ་བསྒྲགས་ཀྱང་དེ་དག་ཐམས་ཅད་མ་རུང་གཏེ་བོའི་གཏོ་གྲལ་དུ་བརྫངས་ཏེ་ཕྱིར་འབུད་བཏང་བའི་རང་རིགས་ཀྱི་བསམ་བློ་བ་དང་རྩོམ་རིག་པ་གང་མང་ཞིག་ནོར་བུའི་ནོར་ངོ་མ་ཟིན་པར་འཁྲེང་སེམས་དང་ན་ཟུག་རུམ་ནས་བཞུད་པའི་དངོས་དོན་འདི་སུ་ལ་གསང་ཨང་གངས་རིའི་གདུང་རྒྱུད། དུས་སྐབས་ནམ་ཞིག་དང་སྤྱི་ཚོགས་(གྲལ་རིམ་གྱི་འགྱུར་ལྡོག)གང་ཞིག་ཡིན་རུང་རྩོམ་རིག་ནི་དངོས་དོན་འཚོ་བའི་གྲིབ་གཟུགས་ལྟ་བུ་སྟེ་རྩོམ་པ་པོའི་དགའ་སྐྱོ་ཆགས་སྡང་གི་རྣམ་ཤེས་དེ་བརྗོད་བྱའི་དོན་གྱི་ལྷུམས་སུ་ཞུགས་ནས་ཕྱི་རོལ་ཡུལ་གྱི་དངོས་དོན་མཚོན་པར་བྱེད་པ་ཡིན་པས་འཚོ་བ་དང་ཐད་ཀར་འབྲེལ་ཞིང་ཐད་ཀར་དུ་འཚོ་བར་སྣེ་སྟོན་དང་ཞབས་འདེགས་བྱེད་པ་ཡིན། གངས་རིའི་ཞིང་ཁམས་འདི་ཉིད་ཀྱང་གནའ་དེང་རྩོམ་རིག་གི་བང་མཛོད་ཆེན་པོ་ཞིག་ཡིན་པ་གོར་མ་ཆག་ཀྱང་ང་ཚོས་རྩོམ་རིག་གིས་དངོས་ཡོད་འཚོ་བར་སྣེ་སྟོན་དང་ཞབས་འདེགས་ཞུ་བའི་ཕན་ནུས་གཞིར་བཟུང་སྟེ་བལྟས་ན་བོད་ཀྱི་རྩོམ་རིག་གིས་སྤྱི་ཚོགས་འཚོ་བ་དང་དམངས་ཀྱི་རིག་གནས་སེམས་ཁམས་ལ་ཐེབས་འོས་པའི་ནུས་པ་དེ་རྦད་དེ་ཤོར་ཚར་འདུག དེ་ཡང་བོད་གནའ་རབས་རྩོམ་རིག(བསྟོད་ཚོགས་དང་རྣམ་ཐར། རྟོགས་བརྗོད། འཁྲབ་གཞུང་གཙོ་བྱས)་ལ་ཆ་བཞག་ན། བརྗོད་བྱའི་དོན་གྱི་སྙིང་བོ་ནི་སུ་དང་གང་དེའི་ངོ་མཚར་ཁྱད་བསྟོད་གཙོ་བོར་འཛིན་པ་དང་མཐར་ཐུག་གི་ཉིང་དགོས་ཀྱང་གང་དེའི་ཕྱི་བཞིན་འབྲངས་སྟེ་གསང་བ་ལྐོག་གྱུར་གྱི་གནས་ལུགས་ཤིག་ལ་བརྟེན་ནས་ནང་སེམས་ཀྱི་འཇིག་རྟེན་ལ་ཁ་ལོ་བསྒྱུར་རྒྱུ་དེ་ཡིན་པས་སྲོལ་རྒྱུན་མཐོ་རིམ་ཤེས་ལྡན་མི་སྣ་(ནང་བསྟན་དངོས་སློབ)དག་གི་ཁྱད་འཕགས་ཀྱི་ཤེས་རབ་བློ་ཡིས་སྤྱོད་ཡུལ་མ་གཏོགས་འཇིག་རྟེན་སོ་ཚིས་ལ་འབད་པའི་སྐྱེས་བུ་རྣམས་ཀྱིས་ངག་ནས་བཟློས་པ་ཙམ་དང་ཐོད་དུ་འཇོག་པ་ཙམ་ལས་དངོས་ཡོད་འཚོ་བའི་འཕེལ་རྒྱས་ལ་ཕྱོགས་སྟོན་གྱི་མཛུབ་མོ་བཀེར་ཐབས་བྲལ།
གཞན་ཡང་། སྲོལ་རྒྱུན་གྱི་ཆིངས་པ་ལས་གྲོལ་བའི་དུས་རབས་གསར་བའི་འཕེལ་འགྱུར་མངོན་པར་མཚོན་ཞིང་ཞེ་མེར་བའི་སྤྱི་ཚོགས་འཚོ་བར་སུན་འབྱིན་བྱེད་པའི་རིག་པའི་དཔའ་བོ་དོན་གྲུབ་རྒྱལ་གྱི་ >དང་སེམས་ཞིབ་མོས་དངོས་ཡོད་འཚོ་བར་མནོ་སེམས་དང་བློ་ཞིབ་མོས་རང་གནས་རིག་གཞུང་ལ་དབྱེ་ཞིབ་ཀྱིས་མི་རིགས་ཀྱི་དར་རྒུད་རང་སྲོག་བཞིན་གཅེས་བའི་དེང་རབས་བོད་ཀྱི་བསམ་བློ་བའམ་བོད་ཀྱི་ཤེར་རྟོགས་རིག་པའི་མཁན་པོ་འབྲོང་བུ་ཚེ་རིང་རྡོ་རྗེས >སོགས་ཚབ་མཚོན་རང་བཞིན་གྱི་ཤེས་ལྡན་མི་སྣ་དང་བརྩམས་ཆོས་དགོངས་དོན་བོད་ཆེན་པོའི་ཁམས་ཕར་ཞོག་ཐ་ན་ས་གནས་ཡུལ་གྱི་མྱ་ངན་ཐང་ནས་སྨུག་རླུང་གིས་ཁྱུར་མུད་དུ་བཏང་བ་འདིས་མཚོན། དུས་རབས་གསར་བའི་ཤེས་རིག་གི་སྐྱ་རེངས་དང་པོ་དཔྱོད་ལྡན་མི་བུས་བློ་གྲོས་རྩལ་གྱིས་བསུས་ནའང་རྫོངས་མཐུག་པའི་སྨུག་མུན་དེའི་ཀློང་ན་སྐྱུག་བྲོ་བའི་རྫིང་རུལ་ལྟར་འཁྱིལ་བའི་བོད་མིའི་སེམས་ཁམས་སྔར་བཞིན་རང་རློམ་གྱིས་བཟི་འདུག་པས་རྟ་རྔ་བཞིན་ཉག་ཕྲ་བའི་བོད་ཀྱི་དེང་རབས་རྩོམ་རིག་གི་སྤྱི་ཚོགས་གནས་བབས་དང་མདུན་ལམ་གནད་དོན་ཐད་ནས་ཁོ་བོས་འདི་ལྟར་འདོད་དེ། བོད་ཀྱི་རྩོམ་རིག་གིས་སྤྱི་ཚོགས་འཚོ་བར་ཕན་འབྲས་མངོན་གསལ་ཐོན་མི་ཐུབ་པའི་རྒྱུ་རྐྱེན་ནི་རྩོམ་རིག་བརྩམས་ཆོས་ཀྱིས་སྤྱི་ཚོགས་འཚོ་བ་ཚུར་སྣང་བྱེད་མ་ནུས་པ་མ་ཡིན་ལ་བོད་ཀྱི་རྩོམ་པ་པོའི་དཔུང་སྡེ་གཉོམ་པའམ་ཡང་ན་རྩོམ་པ་པོའི་དགའ་སྐྱོ་ཆགས་སྡང་གི་རྣམ་ཤེས་མ་ཞུགས་པ་དེ་ལས་ཀྱང་མིན་པར་གནད་དོན་གཙོ་བོ་ནི། ⑴དུས་བདེ་ཞོད་འཇགས་ཀྱི་ཆབ་སྲིད་ལམ་ལུགས་ཀྱིས་དམངས་ཡོངས་ལ་བག་ལྷོད་དཀྱེལ་ཡངས་ཀྱི་ཁོར་ཡུག་ཅིག་བསྐྲུན་པས་རུས་རྐང་ལྷོད་པའི་བོད་པ་ཚོ་ཕྱི་རྣམ་འཚོ་བའི་རང་དབང་གིས་བཟི་སྟེ་རིགས་སྤྱིའི་མདུན་ལམ་གྱི་མིག་རྒྱང་རུབ་པ། ⑵ དཔལ་འབྱོར་དུས་རབས་ཀྱི་འགྲན་རྩོད་ཁྲོད་ནས་མི་སྒེར་གྱི་ཁེ་ཕན་ཁོ་ནའི་ཆེད་དུ་རིགས་རྒྱུད་རྩ་ལག་བོར་ཞིང་སྨྱོ་ཧམ་གྱི་མེ་རི་འཕྱུར་བས་སྒེར་འཛིན་གྱི་འདུ་ཤེས་ཇེ་དྲག་ཏུ་ཕྱིན་པ། ⑶ མིག་སྔའི་འཚོ་སྡོད་གནད་དོན་ལ་གཡོལ་ཅི་ཐུབ་ཀྱིས་གཞན་རྗེས་ན་སྐྱག་སྦྲང་བཞིན་འཁོར་ཞིང་འགན་འཁྲིར་གཡོལ་བའི་ས་གནས་ལས་བྱེད་དཔུང་སྡེའི་དབང་ཤེད་ཀྱིས་དམངས་ཀྱི་བསམ་བློར་གོ་འཛོལ་ཐེབས་པ། ⑷ རྒྱུན་འཛིན་གྱི་རིན་ཐང་ཙམ་ལས་དངོས་ཡོད་འཕེལ་རྒྱས་ལ་སྣེ་སྟོན་གྱི་ནུས་པ་མེད་པའི་སྲོལ་རྒྱུན་ཤེས་རིག་གི་རྔམས་མཐུག་པས་རིག་གནས་གསར་བའི་འཇུ་སྟོབས་ཉམས་པ་དང་དེས་བསྐྱེད་པའི་རྙིང་ཞེན་མཁྲེགས་འཛིན་གྱི་བོད་མིའི་རིག་གནས་སེམས་ཁམས་ཀྱི་གནད་དོན་དེ ། མདོར་ན། མི་རིགས་དར་རྒུད་ཀྱི་གནད་དོན་མཐའ་དག་གི་རྒྱུ་རྐྱེན་མི་རིགས་གང་དེའི་རིག་གནས་ཀྱི་ཀློང་ནས་འཚོལ་དགོས་ཤིང་དངོས་དོན་འཚོ་བའི་ཁྲོད་ནས་ཞུན་བརྡར་ཡང་ཡང་བྱེད་དགོས་པ་ཡིན་པས་དུས་རབས་ཀྱི་དགོས་མཁོ་སྐོང་མི་ཐུབ་པའི་ཡ་ང་བའི་སྣང་ཚུལ་འདིར་དཔལ་དོན་གྲུབ་རྒྱལ་གྱིས་བ་ཚའི་དྲི་དང་འགྲོགས་པའི་ཁ་སང་གིས་དེ་རིང་གི་སྐོམ་པ་ག་ལ་སོད་ཅེས་པའི་སྙན་ཚིག་འདིས་འཐུས་པར་བྱའོ། དེས་ན་གནད་འགག་གི་སྐབས་འདིར་གང་ཞིག་ཕྱིར་དབྱུང་དང་གང་ཞིག་ནང་འདྲེན་བྱ་རྒྱུ་ནི་ང་ཚོ་གཞོན་རབས་རྣམས་ཀྱི་ཕྲག་ཏུ་བབས་པའི་གཟུར་མེད་ཀྱི་འགན་འཁྲི་ཉག་གཅིག་མ་ཡིན་ནམ།
བོད་པའི་མི་གཤིས་དང་འཚོ་གནས།
མི་གཤིས་ཞེས་པ་ནི་འགྲོ་བ་མིའི་རིགས་ཀྱིས་རྒྱུན་ལྡན་སྤྱི་ཚོགས་འཚོ་བའི་ཁྲོད་དུ་ཕྱིར་མངོན་པའི་རང་སྟེང་གི་ཐུན་མིན་གྱི་གཤིས་ཀ་དང་ནུས་སྟོབས། ཕྱི་དོན་ལ་བཟུང་བའི་རྣམ་འགྱུར་དང་སྤྱོད་སྟངས་སོགས་ཁྱད་རྟགས་དུ་མའི་སྤྱི་མིང་ལ་ཟེར་ཞིང་། འཛམ་གླིང་གི་མི་རིགས་སོ་སོས་རང་རང་གི་རིག་གནས་སེམས་ཁམས་དང་ཐུན་མིན་ཁྱད་ཆོས་གཞིར་བཟུང་ནས་ཆེ་བརྗོད་ཀྱི་སྡོམ་ཚིག་རེ་བཀོད་ཡོད་དེ། རང་རེ་གངས་རིའི་གདུང་རྒྱུད་འདི་གནའ་སྔ་མོ་ནས་གཞུང་རྒྱུད་དྲང་ཞིང་ལས་ལ་བརྩོན་པ། དཔའ་མཛངས་རྟུལ་ཕོད་ཀྱི་མི་རིགས་ཤིག་ཡིན་པར་བཤད་ཀྱང་། དེ་ཡང་དགེ་སྡུག་ལས་འབྲས་དང་ཕྱི་མ་གཙོ་དོན་དུ་གཉེར་བའི་གནའ་རབས་རིག་གཞུང་བསམ་བློའི་བགས་ཆགས་ཀྱིས་ནུས་མེད་གཉོམ་ཆུང་དང་སངས་རྒྱས་བསྟན་པའི་གོ་ཆ་བཀླུབས་པའི་དབང་སྒྱུར་གྲལ་རིམ་ལ་བློ་དཀར་དགོས་པའི་ཆབ་སྲིད་བསྐྱེད་འདུ་ཤེས་བསྐྱེད་པ་དང་( གལ་སྲིད་ཆབ་སྲིད་ཀྱི་ལག་རྟེན་དུ་མ་གྱུར་བའི་ནང་བ་སངས་རྒྱས་པའི་རིག་གཞུང་རྐྱང་ཐད་ཀྱི་གཞན་དོན་དུ་སེམས་བསྐྱེད་པའི་བྱང་ཆུབ་སེམས་དཔའི་སྤྱོད་པ་རྣལ་མ་དེ་བོད་པའི་མི་གཤིས་ཀྱི་སྲོག་ཤིང་དུ་གྱུར་བ་ཡིན་ན་དེ་ནི་འཇིག་རྟེན་སྟེང་ཆེས་ཕུལ་དུ་བྱུང་བའི་ཀུན་སྤྱོད་ཀྱི་རྩེ་མོ་ཡིན་ངེས་ལ་འཛམ་གླིང་ཕན་བདེའི་གཞི་མ་ཡིན་པར་ཁ་ཚོན་བཅད་ཆོག་མོད། འོན་ཏེ་དངོས་དོན་གྱིས་བདེན་དཔང་བྱས་པ་ནི་ཆོས་ལུགས་ཀྱིས་ཆབ་སྲིད་ལ་ཞབས་འདེགས་ཞུས་པ་དེ་རེད། ) ཞིང་བྲན་ལམ་ལུགས་ཀྱི་གཉའ་གནོན་བཤུ་གཞོག་འོག་ཏུ་འབངས་མི་སེར་སྐྱ་རྣམས་ཀྱིས་སུག་བཞི་འཐབ་སྟེ་རང་ཁ་གསོ་དགོས་པའི་ཁར་ཁྲལ་དང་འུ་ལག་རྒྱུགས་དགོས་པས་སྤྱི་ཚོགས་འཚོ་བའི་སྡུག་ལས་ཀྱི་བྲན་གཤིས་བསྐྱངས་པ་རེད་ལ།མཐོ་རིམ་ཤེས་ལྡན་མི་སྣས་རིག་གནས་སྒེར་སྡོམ་བྱས་ཏེ་འབངས་མི་བྱིངས་ཀྱི་རིག་གནས་བྱང་ཚད་ལ་ཚོད་འཛིན་ཐེབས་པས་དཔོན་པོའི་ཅི་གསུངས་བཀའ་དང་བླ་མའི་ཅི་གསུངས་ཆོས་སུ་སྒོམ་ནས་རྨོངས་འཐོམས་ཧོལ་རྒྱུག་གི་གཤིས་རྒྱུད་གྲུབ་པ་མ་ཡིན་ནམ།
སྤྱི་ཚོགས་འཕེལ་རྒྱས་ཀྱི་འགྲོས་དང་བསྟུན་ནས་མི་གཤིས་ལ་འགྱུར་ལྡོག་འབྱུང་བ་ནི་ལྡོག་མེད་ཀྱི་ཆོས་ཉིད་ཅིག་ཡིན་ལ། ལྷག་པར་དུ་དུས་རབས་ཉེར་གཅིག་ནི་ཕྱོགས་གཅིག་ནས་འཛམ་གླིང་གི་ཆབ་དཔལ་རིག་གསུམ་ཕན་ཚུན་ལ་སྐུལ་འདེད་དང་རོགས་འདེགས་སྒོས་ཆ་འཕྲིན་ཐོན་ཁུངས་ཐུན་མོང་གིས་ལོངས་སུ་སྤྱད་དེ་གོ་ལ་ཟླུམ་པོའི་འཆམ་མཐུན་འཕེལ་རྒྱས་ལ་ཁ་ཕྱོགས་པའི་ཞི་མཐུན་དཀྱེལ་ཡངས་ཀྱི་དུས་རབས་ཤིག་དང་ཕྱོགས་གཞན་ཞིག་ནས་འགྲན་རྩོད་ཀྱི་ཚ་རླབས་དྲག་ཏུ་འཕྱུར་བའི་དུས་རབས་ཤིག་ཀྱང་ཡིན་པས་ང་ཚོས་ཡང་བསྐྱར་འཚོ་སྡོད་གནད་དོན་དང་ཐད་ཀར་དུ་འབྲེལ་བའི་བོད་པའི་མི་གཤིས་ལ་གདེང་འཇོག་བྱེད་རན་པས་ན་ཁོ་བོའི་བསམ་ཚུལ་ལ་ཚན་རྩལ་གསར་བའི་འདུ་འགོད་ཀྱི་ཡོ་ལང་འཁྲིགས་པའི་དུས་རབས་འདིའི་ནང་གི་སྤྱི་ཚོགས་ཀྱིས་ཕྱིར་འབུད་གཏོང་ཉེ་བའི་བོད་པ་ཚོ་ནི་མདུན་བསྐྱོད་ཀྱི་མིག་རྒྱང་ཐུང་ཞིང་དངོས་ཡོད་འཚོ་བར་འགན་ཁུར་གྱི་འདུ་ཤེས་མེད་པ། རང་རིགས་རིག་གནས་ལ་སྙིགས་དོར་བཅུད་ལེན་གྱི་བློ་སྤོབས་མེད་པའི་མི་རིགས་ཤིག་སྟེ། དེ་ཡང་རྒྱུན་ལྡན་གྱི་འཚོ་བའི་ཁྲོད་དུ་མིག་མཐོང་ལག་ཟིན་དུ་གྱུར་བའི་སྐྱུག་བྲོ་བའི་བོད་པ་ཚང་གི་དངོས་དོན་འགས་མངོན་པར་མཚོན་ཐུབ་སྟེ། ⑴ མི་རིགས་ཀྱི་ལ་རྒྱ་དང་ཕུ་ནུའི་མཐུན་སྒྲིལ་མ་ནི་འདོན་འདོན་བྱེད་ཞོར་དུ་མདའ་མདུང་གྲི་གསུམ་རང་རིགས་ཀྱི་སྟེང་དུ་གཏད་པའི་ས་རྩོད་ཆུ་རྩོད་ཀྱི་དོན་རྐྱེན་བསྟུད་མར་བྱུང་བ་འདིས་དཔལ་འབྱོར་སྤྱི་ཚོགས་ཁྲོད་ཀྱི་རང་ཁེ་རང་ཕན་གྱི་འདོད་ཧམ་ཕྱིར་བརྟོལ་བ་མ་ཡིན་ནམ། ⑵ བྱམས་དང་སྙིང་རྗེའི་སྒམ་སེམས་ཀྱིས་རྒྱགས་ཀྱང་རང་གི་སྒོ་ཟོག་བརྒྱ་ཕྲག་དུ་མ་བཤས་རར་བདས་པ་འདི་ཕྱི་མའི་གེགས་སུ་འགྲོ་བའི་སྡིག་ཉེས་བསམས་པ་ཡིན་ནམ་ཡང་ན་འགྲན་རྩོད་ཀྱི་དུས་རབས་ནང་དུ་ཕྱུགས་རིགས་འཚོ་སྐྱོང་གི་འཇོན་ནུས་ཙམ་མ་གཏོགས་མེད་པའི་རྩམ་སྐྱའི་ཁུག་སྟོང་ཕྱིར་སློག་པ་ཡིན། ⑶ ལས་དང་རྒྱུ་འབྲས་གླེང་ཞོར་ངན་ཁག་ཡོད་ཚད་གཞན་ལ་དཀྲི་བའམ་རང་གི་འདོད་བློ་དང་མཐུན་པའི་གནས་ལུགས་རྫུན་མས་རང་ལུགས་སྐམ་པོ་སྒྲུབ་པར་གོམས་པའི་དུས་རབས་སྔོན་མའི་བསམ་ཤེས་རྒན་པོའི་ཚོགས་རྣམས་ཀྱིས་དེང་རབས་གཞོན་ནུའི་བསམ་བློའི་སྒྲོག་ཁ་གཅུན་ཏེ་ན་གཞོན་ལས་ཤོར་བ་འབོར་ཆེན་ཐོན་སྐྱེད་བྱས་པས་དངསོ་ཡོད་འཚོ་གནས་ཁྲོད་དུ་ནུས་མེད་ཅོལ་ཆུང་གི་གཤིས་རྒྱུད་བསྐྱངས་པ་མ་རེད་དམ། ⑷སྐྱེ་འགྲོ་ཀུན་གྱི་འདས་མ་ད་གསུམ་གྱི་བྱ་བཞག་དང་མདུན་ལམ་ཡོད་ཚད་སྔ་མོ་ནས་སུ་ཞིག་གིས་བཀོད་སྒྲིག་བྱས་ཟིན་པར་རློམ་པའི་ལས་དབང་གི་རྨུ་ཐག་རིང་མོ་ད་དུང་མ་ཆོད་པར་མིག་མདུན་གྱི་གནད་དོན་མཐའ་དག་ལ་གཞོལ་བའི་འུ་ཐུག་གི་གདམ་ང་སྟེ། མདོར་ན། སྤྱི་ཚོགས་ཀྱི་ལས་སྒོ་སོ་སོ་ན་བོད་པ་ཚང་གི་སྐྱུག་བྲོ་བའི་གཤིས་རྒྱུད་ལྷང་ལ་བུད་ཡོད་པ་འདི་ནི་སྟོབས་ལྡན་རྒྱལ་ཁབ་དག་གི་དཔལ་འབྱོར་ཉམས་ཉེན་ལས་ཀྱང་ཆེས་འཇིགས་སུ་རུང་བའི་བོད་པ་ཚང་གི་ཀུན་སྤྱོད་ཀྱི་ཉམས་ཉེན་ཞིག་མ་ཡིན་ནམ།
འཕེལ་རྒྱས་ཁྲོད་ཀྱི་བླ་སྲོག་གི་འཇིག་ཉེན།
སྤྱི་ཚོགས་ཀྱི་འཕེལ་རྒྱས་ནི་རྨ་ཀླུང་སྒེག་མོའི་བཞུར་རྒྱུན་བཞིན་ནམ་ཡང་ཕྱིར་ལྡོག་མེད་པ་ཞིག་ཡིན་ལ་ལོ་རྒྱུས་ཀྱང་ནམ་ཡང་ལོ་རྒྱུས་སྟེ་ལོ་རྒྱུས་ཀྱི་རྨི་ལམ་དེ་ཡང་བསྐྱར་མངོན་འགྱུར་བྱེད་རྒྱུ་ནི་ལོ་རྒྱུས་འཕེལ་རྒྱས་ཀྱི་ཆོས་ཉིད་དང་འགལ་བ་ཞིག་ཀྱང་ཡིན་པས་ང་ཚོས་ལོ་རྒྱུས་ཁྲོད་ཀྱི་ལོ་ཚིགས་ལ་དཔྱད་པ་དང་སྐྱེས་མཆོག་སུ་ཡི་མཛད་རྗེས་ལ་བསྟོད་གླུ་ལེན་པ་ལས་ཕམ་ཁའི་ན་ཟུག་ཐེར་འདོན་དང་རྒྱལ་ཁའི་ཉམས་མྱོང་བསྡུ་ལེན་བྱེད་རྒྱུ་དེ་ཤིན་ཏུ་གལ་ཆེ་བ་ཡིན་ན་ལོ་རྒྱུས་ཀྱིས་ང་ཚོར་གནངས་བའི་བསླབ་བྱ་ནི་མི་རིགས་ཤིག་གི་ཆགས་འཇིག་ནི་སྐད་དང་ཡི་གེར་ཐུག་ཡོད་ཅིང་མི་རིགས་གང་དེའི་འཕེལ་རྒྱས་ནི་རིག་གནས་སློབ་གསོར་རག་ལས་པ་དེ་ལགས་པས་གནད་འགག་གི་སྐབས་འདིར་ང་ཚོ་མི་སྒེར་རེ་རེས་ཀྱང་རང་ཉིད་མི་རིགས་འདིའི་ཁོངས་མི་ཡིན་པའི་བསམ་བློ་སྔོན་དུ་བཏང་ནས་རིགས་སྤྱིའི་མདུན་ལམ་དང་འཕེལ་རྒྱས་ལ་དོ་ཁུར་བྱེད་རྒྱུ་ནི་གནད་ཀྱི་དམ་པར་འཁུམས་སོ།།
རྩོམ་ཡིག་འདི་ངེད་དྲ་བར་དབང་བས་གཞུང་སྒེར་གྱི་དྲ་བ་དང་སྒེར་དེབ། འཕྲིན་སྟེགས་གཉེར་མཁན་ཚོས་གང་འདོད་དུ་འཁྱེར་མི་ཆོག
VIDEO PORNO XXX it could indicate a issue with your thyroid or pcos
Louis Vuitton Fall 2013 Ready
Gowns Online Shop You know how some people laugh when they're scared
Fresh Ways to get Short Sale Leads
VIDEOS PORNO If you use similar multiples to the recent J Crew buyout
Tips on How to Look Smaller
Free Games be creative through the process of competing form shape gaming titles
is it hot enough for you
pornos where to find reduced branding garment
How to Select the Right Replica Handbag for Every Occasion
free xxx But Najika refuses to give up for one reason
Raul Torres es muy fabuloso
Tube XXX other mutants
How to Wear Skinny Jeans as a Guy
Darmowe Porno How to become a model is a dream of many young women


text:
〔ནང་དོན་གནད་བསྡུས།〕བོད་ཀྱི་སྤུར་སྦྱོང་བྱེད་སྲོལ་དག་ལས་བྱ་གཏོར་ལམ་སྲོལ་གྱི་རྩ་བའི་འབྱུང་ཁུངས་དང་། དེའི་ཆོས་ལུགས་དང་འབྲེལ་བའི་ནང་དོན། སྤུར་ཇི་ལྟར་བྱས་ནས་བྱ་གཏོར་བྱེད་ཚུལ་གླེང་བ་དང་སྦྲགས་བོད་ཀྱི་བྱ་གཏོར་ལམ་སྲོལ་གྱི་གཞི་རྩའི་གནས་ཚུལ་མ་ཤེས་པར་གང་བྱུང་གིས་འགྲེལ་བརྗོད་བྱེད་པའི་སྣང་ཚུལ་ལ་སུན་འབྱིན་བཅས་བྱས་ཡོད།
བྱ་གཏོར་ནི་བོད་རིགས་མང་ཚོགས་ཀྱིས་ལག་བསྟར་བྱེད་པའི་ཐུན་མོང་མ་ཡིན་པའི་སྤུར་སྦྱོང་གི་རྣམ་པ་ཞིག་ཡིན་ལ། དེར་རྟོགས་དཀའ་བའི་ཆོས་ལུགས་ཀྱི་ནང་དོན་ཁྱད་མཚར་ལྡན་པས། རྒྱལ་ཁབ་ཕྱི་ནང་གི་མཁས་པ་མང་པོས་མཉམ་འཇོག་དང་དོ་སྣང་ཆེན་པོ་བྱེད་བཞིན་ཡོད། མི་འགའ་ཞིག་གིས་དེའི་ཕྱོགས་ཀྱི་རྩོམ་ཡིག་སྤེལ་ཡོད་མོད། འོན་ཀྱང་། ཁོང་ཚོས་གནས་ཚུལ་དངོས་མ་རྟོགས་པའམ་ཡང་ན་བརྟག་དཔྱད་ཞིབ་འཇུག་གསལ་པོ་མ་བྱས་པར། ཕྱིའི་རྣམ་པ་ཙམ་ལ་ལྟ་ཞིབ་དང་རང་ཉིད་ཀྱི་འདོད་མོས་བཞིན་དུ་བྲིས་རྐྱེན། ནོར་འཁྲུལ་གྱི་བརྗོད་ཚུལ་ཁྱབ་གདལ་དུ་གྱུར། ད་དུང་། དེ་དག་རྩོམ་རིག་བརྩམས་ཆོས་སུ་དྲངས་ཏེ་སྒྲོ་འདོགས་བྱས་པས་གནོད་པའམ་ཆེན་པོ་ཐོན། ད་ལྟ་ང་ཚོས་དེ་ལ་ཚན་རིག་དང་ཕྱི་རོལ་ཡུལ་གྱི་དོན་དངོས་དང་མཐུན་པའི་སྒོ་ནས་དབྱེ་ཞིབ་བྱས་ཏེ། གོང་གི་ནོར་འཁྲུལ་གྱི་བཤད་རྒྱུན་དེ་དག་གིས་བཟོས་པའི་ཤུགས་རྐྱེན་ངན་པ་རྣམས་དག་ཐེར་བྱེད་དགོས། ང་ཚོས་ཤེས་གསལ་ལྟར། བྱ་གཏོར་གྱི་ལུགས་སྲོལ་ནི་བོད་རིགས་ཀྱི་ཡུལ་སྲོལ་གོམས་གཤིས་ཤིག་ཏུ་གྱུར་ཡོད་ལ། དེར་བརྩི་འཇོག་དང་རྟོག་དཔྱོད་བྱེད་རྒྱུ་ནི་ཏང་གི་མི་རིགས་སྲིད་ཇུས་ཀྱི་གྲུབ་ཆ་གལ་ཆེན་ཞིག་རེད། དེར་བརྟེན། ཏང་གི་སྲིད་ཇུས་ཀྱིས་ང་ཚོར་གནད་དོན་འདི་རྒྱས་བཤད་ཡང་དག་ཅིག་བྱེད་པར་རེ་བ་བཏོན་ཡོད་ལ། འདིས་མི་རིགས་མཐུན་སྒྲིལ་ལ་ཤུགས་སྣོན་དང་ཏང་གི་མི་རིགས་སྲིད་ཇུས་ལག་ལེན་མཐར་ཕྱིན་བྱེད་པར་ལེགས་ཆ་ངེས་ཅན་ཞིག་བསྐྲུན་ཡོད།
དང་པོ།
ཀྲུང་གོ་ནི་ས་ཁྱོན་ཆེ་ཞིང་མི་གྲངས་མང་ལ། རྒྱ་རིགས་ལས་གཞན་གྲངས་ཉུང་མི་རིགས་ལྔ་བཅུ་ལྷག་ཡོད་པས་ཡུན་རིང་པོའི་ལོ་རྒྱུས་ཀྱི་འཕེལ་རིམ་ཁྲོད་དུ་མི་རིགས་མི་གཅིག་པར་ཡུལ་སྲོལ་གོམས་འདྲིས་ཀྱང་མི་གཅིག་པ་མང་པོ་ཞིག་བྱུང་ཡོད་དེ། སྤུར་སྦྱོང་ལ་མཚོན་ནའང་། དུར་སྦས། ཆུ་བསྐྱུར། སྤུར་བཞུས། བཞུས་ནས་རུས་ཐལ་རླུང་ལ་བསྐུར་བ། ཡུལ་ངེས་མེད་དུ་སྦ་བ། རོ་སྒམ་ནང་དུ་བཞག་རྗེས་བྲག་གི་དབྱིངས་སུ་དཔྱངས་པ། བྱ་ལ་གཏོར་བ་སོགས་ཀྱི་རྣམ་པ་མི་གཅིག་པ་མང་པོ་ཞིག་བྱུང་ཡོད། རྣམ་པ་མི་འདྲ་བ་འདི་དག་ཀྱང་སྤྱི་ཚོགས་ཀྱི་འཕེལ་རྒྱས་དང་། རང་བྱུང་ཁོར་ཡུག་གི་འགྱུར་ལྡོག མི་རིགས་ཕན་ཚུན་བར་གྱི་ཤན་ཤུགས་དང་སློབ་སྦྱོང་བཅས་ཀྱིས་གོམས་སྲོལ་འགའ་ཞིག་ལ་འགྱུར་ལྡོག་བྱུང་ཡོད་དེ། དཔེར་ན། མི་རིགས་ཁ་ཤས་ཀྱི་ལོ་རྒྱུས་ཐོག་ཏུ་དུར་སྦས་གཏོང་ཡང་ད་ལྟ་སྤུར་བཞུས་བྱེད་པ་དང། ལ་ལས་ཆུར་བསྐྱུར་ཡང་ད་ལྟ་བྱ་གཏོར་བྱེད་པ་སོགས་ཡོད་དོ། བོད་རིགས་ཀྱིས་ཀྱང་གནའ་སྔ་མོ་ནས་བཟུང་བྱ་གཏོར་བྱེད་བཞིན་པ་ཞིག་མ་ཡིན་ཏེ། གནའ་བོའི་དུས་དེར་དུར་སྦས་གཏོང་གིན་ཡོད་ལ། བོད་ཀྱི་ས་ཁུལ་ཁ་ཤས་སུ་ད་ལྟའང་སྲོལ་དེ་མ་ཉམས་པར་རྒྱུན་འཛིན་བྱས་ཡོད། འོན་ཀྱང་། བོད་ཁུལ་གྱི་ས་གནས་མང་ཆེ་བར་བྱ་གཏོར་གྱི་ལམ་སྲོལ་དར་ཡོད། ﹙ས་ཁུལ་ཉུང་ཤས་ཤིག་ཏུ་ཆུར་བསྐྱུར་བ་དང་སྤུར་བཞུས་བྱེད་པའི་སྲོལ་ཡང་ཡོད།﹚ཅིའི་ཕྱིར་ལོ་རྒྱུས་ཐོག་བོད་རིགས་ཀྱིས་དུར་སྦས་གཏོང་བ་རེད་ཅེས་བཤད་ན། ང་ཚོས་རྒྱ་བོད་ཀྱི་ལོ་རྒྱུས་ཡིག་ཚང་ལས་མཐོང་ཐུབ་སྟེ། རྒྱ་ཡིག་གི《ཐང་ཡིག་གསར་མའི་》ནང་དུ“མི་ཤི་ཚེ་རོ་དུར་དུ་སྦ། བང་སོར་ཚོན་སྣ་འབྱུག་”ཅེས་དང་། 《ཐང་ཡིག་རྙིང་མ་ཐུ་བྷོད་ཀྱི་གླེགས་བམ》ལས་“ཕ་མ་ཤི་ཚེ་སྐྲ་འབྲེག གདོང་ལ་ཚོས་ནག་པོ་འབྱུག་གྱོན་པའང་ནག་པོར་བྱེད། དུར་དུ་སྦས་ཟིན་ན་འདུན་ཡང་གྲོལ་བ་ཡིན་”ཞེས་དང་། ད་དུང་ལོ་རྒྱུས་ཀྱི་ཡིག་ཚང་ནང་དུ་“མི་ཤི་རྗེས་སྒོ་ཕྱུགས་གཡག་རྟ་སོགས་བསད་དེ་དུར་གྲོགས་སུ་སྦ། སྲོག་ཆགས་དེ་དག་གི་མགོ་བོ་བཅད་དེ་བང་སོའི་ཐོག་ཏུ་སྤུངས། བང་སོ་ནི་རྡོ་བ་བརྩིགས་ཏེ་གྲུབ་ལ། དབྱིབས་གྲུ་བཞི་ཡིན་པས་ཀླད་ལེབ་མོའི་ཁང་པ་ཞིག་དང་མཚུངས།”ཞེས་བཀོད་འདུག《ཡིག་ཚང་རུས་སྦལ་མ》རུ་“གཡུལ་འགྱེད་ཀྱི་ཁྲོད་དུ་ཤི་ཚེ། བང་སོར་ཚོས་དཀར་པོ་འབྱུག་སྟེ། ལོགས་ཀྱི་བང་སོ་རྣམས་དང་མི་འདྲེས་པར་བྱེད།”“གཡུལ་དུ་ཤི་བ་རྣམས་ས་དེ་གར་སྦས་ལ། སྡོང་བོ་བཙུགས་ནས་མཆོད་འབུལ་སོགས་མི་བྱེད། ལྭ་ནག་པོ་གྱོན་ཞིང་ལོ་གཅིག་ལ་འདུན་བྱེད།”《ཐང་ཡིག་གསར་མ་ཐུ་བྷོད་ཀྱི་གླེགས་བམ་》དུ་བཀོད་པ་ལྟར་ན། ལིག་ཡོན་ཏྲིན་གྱིས་ལམ་བར་དུ་ཐུ་བྷོད་ཀྱི་བང་སོ་མཐོང་སྟེ། “ཡར་ཀླུང་གཙང་པོའི་ལྷོ་ནུབ་ནི་ཁོད་སྙོམས་ཤིང་བཅུད་ཆེ་ལ། ཡུལ་ལྗོངས་ཀྱང་རྣམ་པར་མཛེས། གཙང་པོའི་འགྲམ་གཉིས་སུ་འོམ་བུ་ཤིང་གིས་ཁེངས་ཤིང་། རིའི་རྐེད་དུ་ཤུག་པ་དང་རི་འདབས་སུ་བང་སོ་མང་པོ་འདུག བང་སོའི་ལོགས་སུ་ས་ཁང་བརྩིགས་པ་ཚོས་དམར་པོས་བརྒྱན་ཡོད་ལ། གྱང་ངོས་སུ་སྟག་དཀར་པོ་ཞིག་བྲིས་འདུག དེ་གར་སྦ་བ་རྣམས་ནི་མི་ཆེད་དང་གཡུལ་དུ་དཔའ་བ་རྣམས་ཀྱི་གདུང་རེད། ཁོང་རྣམས་འཚོ་བའི་སྐབས་སུ་སྟག་ལྤགས་གྱོན་ཞིང་། འདས་པའི་རྗེས་སུ་སྟག་གི་གཟུགས་བརྙན་རི་མོར་བྲིས་ཏེ་དཔའ་བོའི་རྟགས་སུ་ངོམས་པ་འདྲ། ཁོང་ཚོ་དང་མཉམ་དུ་ཤི་བའི་མི་རྣམས་ཀྱི་རོ་ཡང་བང་སོའི་ལོགས་སུ་སྦས་འདུག”ཅེས་བཀོད་འདུག《རྒྱལ་རབས་གསལ་བའི་མེ་ལོང་》ནད་གྲི་གུམ་བཙུན་པོ་ནས་ཁྲི་རལ་པ་ཅན་བར་གྱི་བང་སོ་བཀོད་ཡོད་དེ། དཔེར་ན། “ཁྲི་སྲོང་ལྡེ་བཙན་གྱི་བང་སོ་ལ། དེའི་བང་སོ་མུ་ར་རི་ལ་བརྩིགས།། གྲལ་ནི་ཡབ་ཀྱི་རྒྱབ་ངོས་གཡས་ན་ཡོད།། དེ་ནི་མ་གྲོངས་པ་ནས་ཉིད་ཀྱིས་བརྩིགས།། མིང་ནི་འཕྲུལ་རི་གཙུག་སྣང་བྱ་བར་བཏགས།། དེ་ཡི་རྩ་ན་རྡོ་རིང་ཅིག་ཀྱང་ཡོད།། བང་སོ་ཕྱི་རྒྱན་ཅན་དུ་གྲགས་པར་འགྱུར།།”ཞེས་དང་། ཁྲི་རལ་པ་ཅན་གྱི་བང་སོ་ལ། “མངའ་བདག་རལ་པ་ཅན་གྱི་བང་སོ་ནི།། དོན་མཁར་མདའ་ཡིག་གཡོན་ཟུར་དེ་རུ་བརྩིགས།། བང་སོ་དེའང་རིན་ཆེན་ནོར་གྱིས་བཀང་།། མིང་ནི་ཁྲི་སྟེང་རྨང་རི་ཟེར་རོ་སྐད།།”བཅས་བཀོད་འདུག《དེབ་ཐེར་དཀར་པོ་》ལས་“རྒྱ་ནག་གི་སྒྲོས་ལས་མཆེད་པའི་བོད་ཀྱི་ལོ་རྒྱུས་སྐད་རིགས་གཞན་དུ་བྲིས་པ་ཞིག་སྣང་བར། བོད་ཀྱི་རྒྱལ་མོ་མཚན་མི་གསལ་བ་ཞིག……གྲོངས་པའི་ཚེ་ཤ་རུས་རྣམས་གསེར་ཕྱེ་དང་མཉམ་དུ་བསྲེས་ནས། ལྕགས་སྣོད་དུ་བཅུག་སྟེ་ས་ལ་སྦ”ཞེས་པ་དང་། 《སྦ་བཞེད་》དུ་ཡང་“གསལ་སྣང་གི་བུ་མོ་ཤི་བའི་རོ་རྫའི་ནང་དུ་བཅུག་ནས་མའི་མལ་འོག་ཏུ་སྦས”སོགས་བྱུང་བ་ལས། བཙན་པོའི་དུས་སུ་བོད་རིགས་ཀྱིས་དུར་སྦས་བྱེད་པ་ཁ་ཚོན་གཅོད་ནུས་སོ། དེས་ན་བྱ་གཏོར་གྱི་ལམ་ལུགས་འདི་དུས་ནམ་ཞིག་ལ་བོད་རིགས་ཀྱི་ཁྲོད་དུ་དར་ཁྱབ་ཏུ་སོང་ངམ་ཟེར་ན། དེ་ལ་བོད་རིགས་ཀྱི་མཁས་པ་འགའ་ཞིག་གི་བཞེད་པར། བྱ་གཏོར་ནི་ཞི་བྱེད་གྲུབ་མཐའ་དར་བའི་དུས་དེར་བྱུང་བ་ཞིག་ཡིན་ལ། ཞི་བྱེད་ཀྱི་གྲུབ་མཐའ་ནི་དུས་རབས་བཅུ་གཅིག་པའི་ནང་བོད་ཁུལ་དུ་དར་བའི་ནང་བསྟན་གྱི་གྲུབ་མཐའ་ཞིག་ཡིན་པ་དང་དང་དེའི་སྲོལ་འབྱེད་མཁན་ནི་རྒྱ་གར་གྱི་བཙུན་པ་ཕ་དམ་པ་སངས་རྒྱས་﹙?---༡༡༡༧﹚ཡིན། གྲུབ་མཐའ་འདིའི་སྒྲིབ་སྦྱོང་བྱེད་པའི་ཁྱད་ཆོས་གཙོ་བོ་ནི་ཆོས་དད་པ་རྣམས་ས་སྟོང་ནགས་ཁྲོད་དང་དུར་ཁྲོད་སོགས་མི་མེད་དབེན་གནས་སུ་སོང་ནས་སྒོམ་རྒྱག་པ་ཡིན་ལ། ཁོང་ཚོས་མི་ལུས་དོར་བའི་སྙིང་སྟོབས་ཀྱི་རྣམ་པ་ཞིག་དར་སྤེལ་གཏོང་བཞིན་ཡོད། གྲུབ་མཐའ་འདིའི་ཆོས་དད་པ་ཚོས་ངན་ངོན་བབ་ཆགས་ཀྱི་ཆོས་ལུགས་འཚོ་བར་རོལ་བཞིན་ཡོད་པས། སྤྱི་ཚོགས་ཀྱི་སྟེང་དུ་དེའི་སྟོབས་ཤུགས་མེད་པས་དུས་རབས་༡༤--༡༥བར་རིམ་བཞིན་ཉམས་རྒུད་དུ་གྱུར་མོད། ཁོང་ཚོས་གསར་གཏོད་བྱས་པའི་སྒྲིབ་སྦྱོང་བྱེད་ཚུལ་གྱི་ཐབས་དེ་གྲུབ་མཐའ་གཞན་གྱིས་བསྡུ་ལེན་བྱས་པས་ཁྱབ་གདལ་དུ་སོང་ལ། སྐབས་དེ་ནས་ད་བར་དུ་ལོ་ངོ་དགུ་བརྒྱ་ལྷག་གི་ལོ་རྒྱུས་ཡོད། ཅིའི་ཕྱིར་བྱ་གཏོར་གྱི་ཆོ་ག་འདི་ཡུན་རིང་དུ་དར་སྤེལ་བྱེད་ཐུབ་པ་རེད་ཅེ་ན། དེ་ནི་ཆོས་ལུགས་ཀྱི་རྒྱུ་རྐྱེན་དང་འབྲེལ་བ་དམ་ཟབ་ཡོད་དེ། ནང་བསྟན་གྱི་དགེ་བ་བཅུའི་ནང་གི་དང་པོ་ནི་སྲོག་མི་གཅོད་པ་ཡིན་ལ། མི་ཚེ་ལས་འདས་རྗེས་བེམ་པོ་རྒོད་ལ་སྦྱིན་པ་ནི་﹙བྱ་རྒོད་ཀྱིས་གཞན་གྱི་སྲོག་མི་གཅོད་﹚ནང་བསྟན་གྱི་ཆོས་ཁྲིམས་དང་མཐུན་པ་ཞིག་ཡིན། གཞན་ཡང་། ནང་བསྟན་གྱི་གྲུབ་མཐའ་འགའ་ཞིག་གི་ལྟ་བར། རྣམ་ཤེས་ནི་མགྲོན་པོ་དང་ལུས་ཕུང་ནི་མགྲོན་ཁང་ལྟ་བུ་ཡིན་པས་ཁོང་ཚོའི་བཞེད་དགོངས་ནི་ལུས་དོར་ནས་འཚང་རྒྱ་བ་དེ་ཡིན་ལ། སངས་རྒྱས་ཀྱི་གསུང་རབས་ནང་དུའང་《སྟག་མོ་ལུས་སྦྱིན་》དང་རང་ལུས་བྱ་ལ་སྦྱིན་པ་སོགས་ཀྱི་གཏམ་རྒྱུད་ཡོད་པས། བྱ་གཏོར་གྱི་བསམ་བློའི་གཞི་རྩའི་འབྱུང་ཁུངས་དང་ནང་བསྟན་གྱི་བསམ་བློའི་དབར་འབྲེལ་བ་ངེས་ཅན་ཞིག་ཡོད་དོ།
དེས་ན་གང་འདྲ་ཞིག་ལ་བྱ་གཏོར་དང་དེ་ལ་ནང་དོན་གང་དག་ཡོད་ཟེར་ན། དེར་ཆེས་སླ་བའི་སྒོ་ནས་གསལ་བཤད་བྱས་ན་འདི་ལྟ་སྟེ། སྤྱིར་བཏང་དུ་བོད་རིགས་ཀྱི་མི་རྣམས་ཚེ་ལས་འདས་རྗེས། བེམ་པོ་ཁྱིམ་ན་ཉིན་༣---༥བར་འཇོག་པ་དང་དེ་ནས་བླ་མ་སོགས་ཁྱིམ་དུ་གདན་དྲངས་ཏེ། ཚེ་འདས་བསྔོ་སྨོན་གསུངས་པ་དང་སྤུར་སྦྱོང་གི་གཟའ་སྐར་བཟང་པོ་ཞིག་བདམས་རྗེས་བེམ་པོ་དུར་ཁྲོད་དུ་སྐྱེལ་བ་དང་། ཕུང་པོ་བྱ་གཏོར་བྱེད་སྐབས་བོད་ཀྱི་ས་ཆ་མང་ཆེ་བར་ཐོག་མར་བསང་ཕུད་ནས་ལྷ་ལ་མཆོད་འབུལ་བྱེད་པ་དང་། དེ་ནས་ཆོས་ལུགས་མི་སྣའམ་ཡང་ན་ཉམས་མྱོང་ཅན་གྱི་རྒན་པ་ཞིག་གིས་བེམ་པོའི་རྒྱབ་ལོགས་སུ་གྲིའི་རྨ་ཁ་ཞིག་བཏོད་རྗེས། ཅུང་ཐག་རིང་བའི་སར་སོང་ནས་བྱ་འབབ་པར་སྒུག་དགོས་པ་དང་། སྐབས་དེར་བྱ་རྒོད་ཀྱི་ཁྱུ་ཚོགས་མཁའ་ལས་མར་བབས་ནས་བེམ་པོའི་ཤ་དང་དོན་ལྔ་སྣོད་དྲུག་སོགས་གཙང་མ་བཟས་རྗེས། དུར་ཁྲོད་ཀྱི་གཉེར་བས་སྟ་རེ་ཞིག་གིས་རུས་པ་རྣམས་དུམ་བུར་བྱས་ཏེ་བྱ་རྒོད་ལ་སྟེར་བ་དེར་བྱ་གཏོར་ཟེར། འོན་ཀྱང་། བྱ་གཏོར་ལག་བསྟར་བྱེད་པའི་ས་ཁུལ་དུའང་གོམས་སྲོལ་མི་འདྲ་བ་ཡོད་དེ། ས་ཁུལ་འགའ་ཞིག་ཏུ་བྱིས་པ་ཤི་ཚེ་བྱ་གཏོར་མི་བྱེད་ལ། འགོས་ནད་ཀྱིས་ཤི་བའི་མིའང་བྱ་གཏོར་མི་བྱེད་པར་སྤུར་བཞུ་བའམ་ཡང་ན་ཅུང་གཏིང་ཟབ་སར་དུར་སྦས་གཏོང་ཞིང་། བླ་མ་དང་སྤྲུལ་སྐུ་ལའང་བྱ་གཏོར་ལག་བསྟར་མི་བྱེད་པར་གདུང་བཞུ་བའམ་ཡང་ན་སྐུ་གདུང་རྟེན་དུ་བྱེད་པ་ཡིན། གོམས་སྲོལ་འདི་དག་ཀྱང་ས་ཁུལ་དག་གི་གནས་ཚུལ་མི་འདྲ་བར་བརྟེན་ནས་རིགས་མི་གཅིག་པ་མང་ངོ་།
གཉིས་པ།
བྱ་གཏོར་ནི་བོད་རིགས་ཀྱི་ཐུན་མོང་མ་ཡིན་པའི་ཁྱད་ཆོས་ལྡན་པའི་ཡུལ་སྲོལ་གོམས་འདྲིས་ཤིག་ཡིན་རྐྱེན། ལོ་བརྒྱ་ཕྲག་མང་པོ་ཁྱབ་གདལ་དུ་སོང་བ་དང། ད་དུང་མ་འོངས་པའི་ལོ་རྒྱུས་ཀྱི་དུས་རབས་མང་པོའི་ནང་དུའང་ཁྱབ་གདལ་དུ་འགྲོ་སྲིད་པ་རེད། དེར་བརྟེན། ང་ཚོས་བྱ་གཏོར་གྱི་གོམས་སྲོལ་འདིར་དབྱེ་ཞིབ་བྱས་ཏེ། མིག་སྔར་སྤྱི་ཚོགས་སྟེང་དུ་གནས་པའི་དེའི་ཕྱོགས་ཀྱི་མགོ་རྨོངས་པའི་ཆ་དང་སྐྱོན་ཆར་ངོས་འཛིན་དང་། སྐྱེ་བོ་ཁ་ཅིག་གིས་དོན་དངོས་ལ་འཁྱོག་བཤད་བྱེད་པའི་བརྗོད་སྟངས་ལ་སྒྱུར་བཅོས་བྱེད་དགོས་པ་རེད། དེ་ལྟར་བྱས་ན་ཏང་གི་མི་རིགས་སྲིད་ཇུས་ལག་ལེན་དོན་ཐོག་ཏུ་འཁྱོལ་ཐུབ་པ་དང་། བོད་རིགས་དང་མི་རིགས་སོ་སོའི་མི་དམངས་བར་གྱི་མཛའ་བརྩེའི་མཐུན་སྒྲིལ་གཏིང་ཇེ་ཟབ་ཏུ་གཏོང་བ་སོགས་ལ་བཟང་ཆ་ཆེན་པོ་ལྡན་ཡོད།
མིག་སྔར་སྤྱི་ཚོགས་ནང་དུ་མི་འགའ་ཞིག་གིས་བྱ་གཏོར་ཞེས་པ་ནི་“བེམ་པོ་གླག་ལ་ཟ་རུ་བཅུག་པ་”དང་“བེན་པོ་ཁྭ་ཏ་དང་གོ་བོར་ཟ་རུ་བཅུག་པ་”སོགས་ཀྱི་བཤད་ཚུལ་མཆིས་ལ། འདི་དག་དཔེ་ཆའི་ནང་དུ་བཀོད་པའམ་ཡང་ན་བཤད་རྒྱུན་སོགས་གང་ཡིན་ཡང་ནོར་འཁྲུལ་ཅན་གྱི་ལྟ་བ་ཡིན་ལ། དེ་ནི་བྱ་གཏོར་གྱི་གོ་དོན་གསལ་པོ་མ་རྟོགས་པའི་སྐྱོན་རེད། དོན་དངོས་ཐོག་དུར་ཁྲོད་དུ་བེམ་པོ་ཟ་བའི་བྱ་རིགས་དེ་ནི་གླག་མིན་ལ་ཁྭ་ཏ་དང་གོ་བོའང་མིན་པར། དེའི་མིང་ལ་རྒོད་ཟེར་གྱིན་ཡོད། བྱ་རིགས་དེ་ལས་སྤུ་མདོག་དཀར་པོ་ཅན་ལ་ཐང་དཀར་དང་སྤུ་མདོག་ཁམ་ནག་ལ་ཐང་ནག་ཏུ་འབོད། སྨྱུག་ཐོགས་པ་ང་རང་ཐེངས་མང་པོ་ཞིག་བྱ་རྒོད་འཚོ་གནས་བྱེད་པའི་གྲོག་རོང་གཡང་གཟར་གྱི་ཁྲོད་དུ་རྟོག་དཔྱོད་དང་བྱ་རྒོད་ཀྱི་འཚོ་བའི་ཆོས་ཉིད་ལ་ཞིབ་འཇུག བྱ་རྒོད་གནས་པའི་ས་གནས་སུ་འཚོ་སྡོད་བྱེད་པའི་རྒན་རབས་པ་རྣམས་ལ་བཀའ་འདྲི་ཞུས་པ་ལས། བྱ་རྒོད་ལ་འདི་འདྲའི་ཁྱད་ཆོད་གཙོ་བོ་གཉིས་ཡོད་དེ། གཅིག བྱ་རྒོད་ནི་ཁྱུ་དང་ཁྱུ་བྱས་ཏེ་འཚོ་སྡོད་བྱེད་པའི་རི་སྐྱེས་སྲོག་ཆགས་ཤིག་ཡིན་ལ། དེ་ཕལ་ཆེར་ཁེར་རྐྱང་དུ་འགྲོ་མི་སྲིད་པ་ཞིག་རེད། ཉིན་ལྟར་ཞོགས་པ་སྔ་མོར། བྱ་རྒོད་ཀྱི་ཚོགས་གཅིག་རྗེས་གཉིས་མཐུད་ཀྱིས་བྲག་རི་མཐོན་པོའི་རྩེ་ནས་ནམ་མཁའི་དབྱིངས་སུ་འཕུར་ལ། ས་སྲོད་ཀྱི་དུས་སུ་ཕྱིར་བྲག་སྟེང་དུ་འབབ་ངེས། ཉིན་མོར་ས་གང་ཞིག་ན་སྲོག་ཆགས་ཤི་བའི་བེམ་པོ་ཡོད་པ་ཐོག་མར་ཁྭ་ཏས་རྙེད་ལ། ཁྭ་ཏས་ནམ་མཁའི་དབྱིངས་སུ་ལྡིང་སྐོར་བྱེད་བཞིན་པའི་བྱ་རྒོད་ལ་བརྡ་གཏོང་ཞིང་། བྱ་རྒོད་ཀྱི་ཁྱུ་ཚོགས་ཕྱོགས་བཞི་མཚམས་བརྒྱད་ནས་མར་བབས་ཏེ་བེམ་པོ་གཙང་མར་བཟས་རྗེས་ཕྱིར་མཁའ་དབྱིངས་སུ་འཕུར་འགྲོ་བ་རེད། གཉིས། བྱ་རྒོད་ནི་གླག་དང་གོ་བ་གཉིས་དང་མི་འདྲ་སྟེ། རྒོད་ཀྱིས་སྲོག་ཆགས་ཤི་བའི་བེམ་པོ་བཟས་ནས་འཚོ་བ་ལས་གསོན་པོར་གནས་པའི་ཚེ་སྲོག་ལ་གནོད་འཚེ་གཏོང་མི་སྲིད། བོད་ཀྱི་ཁ་དཔེར་“རྒོད་ཀྱིས་གསོན་པོའི་ཤ་མི་ཟ།། གླག་གིས་ཤི་བའི་རོ་མི་ཟ།། ”ཞེས་པ་ཡང་འདིའི་ཁྱད་ཆོས་གསལ་བཤད་བྱས། འོན་ཀྱང་། ཚིག་མཛོད་ཁ་ཤས་ཀྱི་ནང་དུ་“རྒོད་དམ་གླག་ནི་གཏུམ་དྲག་ཅན་གྱི་བྱ་ཞིག་སྟེ་ར་ལུག་དང་རི་བོང་སོགས་བཟུང་ནས་ཟ་”ཞེས་པ་ནི་ནོར་འཁྲུལ་ཞིག་རེད། བྱ་རྒོད་ཀྱིས་འཚོལ་བའི་ཟས་ནི་ནད་ཀྱིས་ཤི་བའམ་ལྟོགས་ནས་ཤི་བ། ཡང་ན་གཅན་གཟན་སོགས་ཀྱིས་བཟས་རྗེས་ཀྱི་བེམ་པོའི་ལྷག་མ་དང་དུར་ཁྲོད་ཀྱི་ཕུང་ཤ་སོགས་ཡིན་པས། མི་རྣམས་ཀྱིས་དེ་ལ་“ཞི་བའི་དྲང་སྲོང་”ཞེས་བསྔགས་བརྗོད་བྱ་བ་ཡིན། གོང་གི་ཁྱད་ཆོས་དེ་དག་ལས་ང་ཚོས་ཤེས་ཐུབ་པ་ཞིག་ནི་བྱ་རྒོད་ནི་མིའི་རིགས་ཀྱི་མཛའ་མཐུན་གྱི་གྲོགས་པོ་ཡིན་པས་ང་ཚོས་དེ་ལ་སྲུང་སྐྱོབ་ལེགས་པོ་བྱེད་དགོས་པ་དེའོ། བྱ་རྒོད་དང་མཉམ་དུ་ས་གནས་གཅིག་ཏུ་འཚོ་སྡོད་བྱེད་ལ་གཤོག་པའི་སྣེ་མོ་དང་མགོ་བོ་ལས་གཞན་པའི་གཟུགས་དབྱིབས་ཟད་ཧ་ལམ་ཁྱད་པར་གང་ཡང་མེད་པའི་བྱ་རིགས་དེ་ནི་བོད་རིགས་ཀྱི་བཤད་པའི་“གོ་བོ”ཟེར་བ་དེ་རེད། བྱ་རིགས་འདི་ནི་ཁེར་རྐྱང་དུ་འགུལ་སྐྱོད་བྱེད་པ་དང་སྐབས་འགར་བྱ་གཉིས་སམ་གསུམ་གྱིས་ཟས་འཕྲོག་རེས་བྱེད་པའང་ཡོད། བྱ་རིགས་འདི་དག་ནི་ནམ་རྒྱུན་དུ་རི་རྩེ་དང་གྲོག་རོང་གི་ཁྲོད་དུ་འཕུར་ལྡིང་བྱེད་བཞིན་ཟས་འཚོལ་ལ། དེ་ཚོས་ཀྱང་གསོན་པོའི་ཚེ་སྲོག་ལ་གནོད་འཚེ་གཏོང་མི་སྲིད། གོ་བོའི་ཆེས་ཆེ་བའི་ནུས་པ་ནི་རུས་པ་ཟ་རྒྱུད་དེ་ཡིན། དེར་རུས་པ་ཟ་བར་ཁྱད་འཕགས་ཀྱི་བྱེད་ཐབས་ཤིག་ཡོད་དེ། ལྡིང་སྐོར་བྱེད་པའི་ཁྲོད་དུ་ས་ཐོག་གི་རུས་པ་མཐོང་ཚེ་མར་བབས་ནས་རུས་པ་ཁ་རུ་བཟུང་རྗེས་ཕྱིར་འཕུར་ལ། མཁའ་དབྱིངས་ནས་རུས་པ་སའི་ཐོག་གི་རྡོའི་སྟེང་དུ་མར་འཕངས་ནས་དུམ་བུར་བྱས་རྗེས་མར་བབས་ནས་གཙང་མར་ཟ་བ་ཡིན། ད་དུང་བྱ་གཞན་ཞིག་ཡོད་པ་ནི་མི་རྣམས་ཀྱིས་རྒྱུན་དུ་གླེང་བཞིན་པའི་བྱ་གླག་ཟེར་བ་དེ་རེད། དེའི་གཟུགས་དབྱིབས་ནི་བྱ་རྒོད་ལས་ཅུང་ཆུང་ལ་གཤོག་ཟུང་གི་སྣེ་མོ་ཡར་འཁྱིལ་ནས་ཡོད་པ་ཞིག་རེད། བྱ་གླག་ལ་རི་སྐྱེས་སྲོག་ཆགས་བཟུང་རྒྱུའི་ནུས་པ་ཁྱད་པར་ཅན་ཞིག་ལྡན་ལ། ནམ་རྒྱུན་ཁྱིམ་ཚང་གིས་འཚོ་སྐྱོང་བྱེད་པའི་ར་ལུག་དང་བྱ་ཕོ་སོགས་ལའང་གནོད་པ་གཏོང་ངེས། བྱ་གླག་གིས་ཤི་བའི་བེམ་པོ་གཏན་ནས་མི་ཟ་ལ། རང་ཉིད་ཀྱིས་བཟུང་བ་མ་གཏོགས་གཞན་གྱིས་བསད་པའི་བེམ་པོ་མི་ཟ་བའོ། གཞན་ད་དུང་བྱ་གླག་ལས་ཆུང་བའི་བྱ་རིགས་འགའ་ཡོད་མོད། འདིར་འབྲེལ་བ་མེད་པས་རྒྱས་སྤྲོས་མ་བྱས་སོ། ཁོ་བོས་འདིར་བྱ་རིགས་དེ་དག་སྐོར་མཚམས་སྦྱོར་བྱེད་པའི་དམིགས་ཡུལ་ནི་འདས་སོང་གི་དུས་ནང་སྤྱི་ཚོགས་ཀྱི་ཁྲོད་དུ་ཁྱབ་པའི་འཁྱོག་བཤད་ཀྱི་ཆ་དང་རྩོམ་ཡིག་གི་ནང་དུ་བྲིས་ཡོད་པའི་ནོར་འཁྲུལ་གྱི་ལྟ་ཚུལ་དེ་དག་ལ་འགྱུར་ལྡོག་ཡོང་རེའི་ཆེད་དུ་ཡིན། དཔེར་ན། “བོད་རིགས་ཀྱིས་མི་ཤི་རྗེས་རོ་བྱ་གླག་ལ་ཟ་རུ་འཇུག་པ་ཡིན།”“བྱ་གླག་ནི་བོད་ཀྱི་ལྷ་ཡིན་པས་དེ་ལ་གནོད་པ་བྱེད་མི་རུང་”སོགས་དོན་དངོས་དང་མི་མཐུན་པའི་འཁྱོག་བཤད་དེ་དག་གིས་སྤྱི་ཚོགས་ཀྱི་སྟེང་དུ་ཤུགས་རྐྱེན་ངན་པ་ཞིག་ཐོན་ཡོད་ལ་དེ་ནི་བོད་རིགས་དམངས་ཚོགས་ཀྱི་འདོད་བློ་དང་ཡང་མི་འཚམས་པ་ཞིག་གོ དོན་དངོས་ཐོག་སྤྱང་ཀི་དང་བྱ་གླག་ནི་མཐོ་སྒང་གི་ཆེས་སྡུག་རྩུབ་ཅན་གྱི་དགྲ་བོ་ཡིན་ལ། བྱ་རྒོད་ནི་བོད་རིགས་མི་དམངས་ཀྱི་ཆེས་དགའ་ཞེན་ཆེ་བ་དང་སྲུང་སྐྱོབ་བྱེད་པའི་རི་སྐྱེས་སྲོག་ཆགས་ཡིན། གཞན་ཡང་། བྱ་གཏོར་གྱི་ལམ་སྲོལ་དར་བ་ནི་ཆོས་ལུགས་དང་འབྲེལ་བ་ལྡན་ལ། དེ་ནི་ད་ལྟ་བོད་མི་རིགས་ཀྱི་ཡུལ་སྲོལ་གོམས་གཤིས་སུ་གྱུར་ཡོད་པས། ང་ཚོས་ངེས་པར་དུ་དེ་ལ་བརྩི་འཇོག་བྱེད་དགོས། ང་ཚོས་ཤེས་གསལ་ལྟར་གྲངས་ཉུང་མི་རིགས་ཀྱི་གོམས་སྲོལ་ནི་ཆེས་རྙོག་འཛིང་ལྡན་པའི་གནད་དོན་ཞིག་ཡིན་པ་དང་། བཅིངས་འགྲོལ་མ་བཏང་གོང་ལ་ལོག་སྤྱོད་དབང་སྒྱུར་གྲལ་རིམ་གྱིས་དེ་ལ་མཐོང་ཆུང་དང་དམའ་འབེབས་བྱས་པས། གྲངས་ཉུང་མི་རིགས་མང་ཚོགས་ཀྱི་བསམ་བློའི་ནང་བརྗེད་དཀའ་བའི་ཤུགས་རྐྱེན་བཟོས་ཡོད་ལ། དེ་མི་རིགས་གནད་དོན་གྱི་ནང་ནས་ཆེས་རྣོ་ངར་ཅན་གྱི་གནད་དོན་ཞིག་ཏུའང་གྱུར་མྱོང་ཡོད། དེ་བཞིན་ལོ་འགའི་སྔོན་ལ་གཡོན་ཐལ་བསམ་བློའི་རླབས་རྒྱུན་གྱི་ཤུགས་རྐྱེན་འོག བོད་ཀྱི་ས་ཁུལ་ཁ་ཤས་སུ་མི་འདས་རྗེས་བྱ་གཏོར་བྱེད་དུ་མི་འཇུག་པར་བཙན་གནོན་གྱིས་དུར་སྦས་བྱེད་དུ་བཅུག་པས། བོད་རིགས་མང་ཚོགས་ཀྱི་ཁྲོད་དུ་བག་ཆགས་ངན་པ་བཟོས་ཡོད་ལ། མི་ལ་ལས་བྱ་གཏོར་ནི་“དམུ་རྒོད་ཀྱི་ལས་ཀ”དང་“བཀས་བཀོད་རྒྱུད་འཛིན་གྱི་རྨོངས་དད་”ཅེས་ཟེར་གྱིན་ཡོད་ལ། ཡང་འགའ་ཞིག་གིས་བྱ་གཏོར་ལ་བརྙས་སྨོད་ཀྱིས་“ཁྲག་དམར་ཙ་རེ་བ་ཞིག་རེད”ཅེས་བརྗོད་ཀྱི་ཡོད། གོང་གི་བཤད་རྒྱུད་འདི་རིགས་ནི་ནོར་འཁྲུལ་གྱི་ལྟ་ཚུལ་ཞིག་ཡིན་པ་དང་། མི་རིགས་མཐུན་སྒྲིལ་དང་མི་རིགས་འདྲ་མཉམ་ལ་གནོད་པ་ཞིག་ཡིན། རྒྱུ་མཚན་ནི་སྤུར་བཞུས་པའི་དམིགས་ཡུལ་ནི་རིམས་ནད་འགོས་པར་སྔོན་འགོག་བྱེད་པ་དང་། གཙང་མར་བྱེད་པ། དུར་ས་མི་བཟོ་བ། ཞིང་ས་བེད་སྤྱོད་མི་བྱེད་པ། དཔལ་འབྱོར་ཆུད་ཟོས་སུ་མི་གཏོང་བ་བཅས་ཡིན་ལ། དོན་དངོས་ཐོག་བྱ་གཏོར་ཡང་གོང་གི་དམིགས་ཡུལ་དང་མཐུན་པའི་ཁྱད་ཆོས་ལྡན་པ་ཞིག་རེད། བརྩེ་དུང་གི་གནད་དོན་དང་ཀུན་སྤྱོད་ཀྱི་འདུ་ཤེས་ཟེར་བ་དེ་གླེང་བར། མི་རིགས་རང་ཉིད་ཀྱི་འདུ་ཤེས་གཙོ་བོར་བྱེད་རྒྱུ་ལས། གཞན་རིགས་ཀྱི་བརྩེ་དུང་དང་ཀུན་སྤྱོད་ཀྱི་འདུ་ཤེས་ཟེར་བ་དེ་གླེང་བར། མི་རིགས་རང་ཉིད་ཀྱི་འདུ་ཤེས་གཙོ་བོར་བྱེད་རྒྱུ་ལས། གཞན་རིགས་ཀྱི་བརྩེ་དུང་དང་ཀུན་སྤྱོད་ཀྱི་འདུ་ཤེས་དེ་ཁོ་ཚོར་བཙན་གྱིས་དང་ལེན་བྱེད་དུ་བཅུག་པ་ནི་རྩོད་སྒྲུབ་དངོས་གཙོ་སྨྲ་བ་དང་ལོ་རྒྱུས་དངོས་གཙོ་སྨྲ་བའི་ལྟ་བ་དང་མཐུན་པ་ཞིག་མ་ཡིན། གསར་བརྗེའི་སྔོན་གཤེགས་དཔའ་བོ་བློ་མཐུན་ཞན་ཧྥུ་ཞ་﹙宣父侠﹚ཡིས་༡༩༢༦ལོར་བླ་བྲང་ཁུལ་དུ་བྱ་གཏོར་བྱེད་པའི་ཚུལ་དེ་མཐོང་ནས་“ཡུལ་སྲོལ་གོམས་གཤིས་འདིས་ང་ལ་སྤྲོ་བ་མི་ཉུང་བ་ཞིག་སྐྱེས་སུ་བཅུག་སོང་། ངའི་བསམ་པར་གལ་ཏེ་ནང་ལོག་གི་མི་ཞིག་ལ་འདི་འདྲའི་སྦུར་སྦྱོང་གི་རྣམ་པ་ཞིག་ལག་བསྟར་བྱས་ན། ཕལ་ཆེར་ལོག་ཆོས་དེ་དག་མེད་པར་བཟོ་ནུས”ཞེས་གསུངས་ཡོད། ཁོང་གིས་བྱ་གཏོར་ལམ་སྲོལ་ལ་བཟུང་བའི་ལྟ་ཚུལ་ནི་ཇི་འདྲའི་ཕྱི་རོལ་ཡུལ་གྱི་དོན་དངོས་དང་མཐུན་པ་ཞིག་རེད་ཨང་། ཕྱི་རོལ་ཡུལ་གྱི་དོན་དངོས་དང་བསྟུན་ནས་ཕྱོགས་ཞེན་མེད་པའི་སྒོ་ནས་གྲངས་ཉུང་མི་རིགས་ཀྱི་ཡུལ་སྲོལ་གོམས་གཤིས་ལ་ལྟ་སྟངས་འཛིན་པ་དང་གྲངས་ཉུང་མི་རིགས་ཀྱི་གོམས་སྲོལ་ལ་བརྩི་འཇོག་དང་ལྟ་རྟོག་བྱེད་པ་བཅས་ནི་ཏང་གི་སྲིད་ཇུས་གལ་ཆེན་ཞིག་ཡིན་པ་དང་ཏང་གི་འབྲེལ་ཡོད་རྩ་འཛིན་དང་མཐུན་པ་ཞིག་ཀྱང་རེད། བཀའ་ཁྲིམས་སྲིད་ཇུས་ཀྱི་ཁྲོད་དུ་གསལ་པོར་གཏན་འཁེལ་བྱས་པ་སྟེ། ང་ཚོའི་ཏང་གི་མི་རིགས་བྱ་བའི་ཉམས་མྱོང་དང་བསླབ་བྱས་གསལ་བཤད་བྱས་ཡོད་པ་ནི་གྲངས་ཉུང་མི་རིགས་ཀྱི་ཡུལ་སྲོལ་གོམས་གཤིས་ལ་བརྩི་འཇོག་བྱེད་པ་དེ་འཚོ་བའི་ཁྲོད་ཀྱི་འབྲེལ་བ་མེད་པའི་དོན་ཆུང་ཞིག་མིན་པར་དེ་ནི་ཏང་གི་མི་རིགས་སྲིད་ཇུས་ལག་ལེན་མཐར་ཕྱིན་བྱེད་པ་དང་འབྲེལ་བ་དམ་ཟབ་ཡོད་པ་དང་། ལོ་རྒྱུས་སྟེང་གི་མི་རིགས་བར་གྱི་འགལ་བ་མེད་པར་བཟོ་བ། རྒྱལ་ཡོངས་ཀྱི་མི་རིགས་སོ་སོའི་མི་དམངས་རྣམས་མཐུན་སྒྲིལ་བྱས་ཏེ་སྤྱི་ཚོགས་རིང་ལུགས་ཀྱི་གསར་བརྗེ་དང་འཛུགས་སྐྲུན་བྱེད་པའི་དོན་ཆེན་ཞིག་རེད། ང་ཚོས་གྲངས་ཉུང་མི་རིགས་ཀྱི་ཡུལ་སྲོལ་གོམས་གཤིས་ལ་བརྩི་འཇོག་བྱེད་དགོས་སྐོར་གླེང་སྐབས། གཙོ་བོ་ནི་རྒྱ་རིགས་ཀྱི་ལས་བྱེད་མི་སྣ་དག་གིས་ངེས་པར་དུ་འདྲ་མཉམ་གྱི་སྒོ་ནས་གྲངས་ཉུང་མི་རིགས་ལ་ལྟ་སྟངས་འཛིན་དགོས་པ་ལས། མི་རིགས་ཀྱི་གོམས་སྲོལ་མི་གཅིག་པ་རྒྱུ་མཚན་དུ་བྱས་ནས་ཁྲེལ་དགོད་དང་བརྙས་སྨོད་བྱེད་མི་རུང་ལ། གྲངས་ཉུང་མི་རིགས་ཀྱི་ཡུལ་སྲོལ་གོམས་གཤིས་ལ་གང་འདོད་ལྟར་དཔྱད་འཇོག་མི་བྱེད་པ་དང་། ལྷག་པར་དུ་དེའི་ཕྱོགས་ལ་འཁྱོག་བཤད་སོགས་བྱེད་མི་རུང་ངོ།
གྲངས་ཉུང་མི་རིགས་ཀྱི་ཡུལ་སྲོལ་གོམས་གཤིས་བཅོས་སྒྱུར་བྱེད་རྒྱུའི་གནད་དོན་གླེང་བར། མི་རིགས་གང་གི་ཡུལ་སྲོལ་གོམས་གཤིས་ཡིན་ཡང་འགྱུར་དུ་མེད་པ་ཞིག་མ་ཡིན་ཏེ། བློ་མཐུན་སི་ཏ་ལིན་གྱིས་“འཇིག་རྟེན་སྟེང་དུ་ནམ་ཡང་མི་འགྱུར་བའི་དངོས་པོ་ཅི་ཡང་མེད། འཇིག་རྟེན་གྱི་ཡོད་ཚད་གནས་སྐབས་ཙམ་ལ་འཕོ་འགྱུར་བྱུང་བ་ཞིག་ཡིན། རང་བྱུང་ཁམས་འགྱུར་ལྡོག་འབྱུང་ལ། སྤྱི་ཚོགས་ལའང་འགྱུར་ལྡོག་འབྱུང་། ཡུལ་སྲོལ་གོམས་གཤིས་ལའང་འགྱུར་ལྡོག་འབྱུང་ངོ་།།”ཞེས་གསུངས་ཡོད། སྤྱི་ཚོགས་ཀྱི་འགྱུར་ལྡོག་དང་བསྟུན་ནས་དངོས་པོའི་འཚོ་བར་འགྱུར་ལྡོག་འབྱུང་ལ་ཡུལ་སྲོལ་གོམས་གཤིས་ཀྱང་མི་མཐུད་དུ་འགྱུར་ལྡོག་འབྱུང་ངེས། འདི་ནི་མིས་བཙན་གནོད་བྱས་པ་ཞིག་མ་ཡིན་པར་རང་བྱུང་གི་འགྱུར་བ་ཞིག་ཡིན། འོན་ཀྱང་མི་རིགས་སོ་སོའི་ཡུལ་སྲོལ་གོམས་གཤིས་ནི་སྣ་མང་ཅན་དང་རྙོག་འཛིང་ལྡན་པ་ཞིག་ཡིན་ལ། དེ་དག་ལས་གང་དག་བཅོས་སྒྱུར་བྱེད་དགོས་པ་དང་གང་ཞིག་རྒྱུན་འཁྱོངས་བྱེད་དགོས་པ་ནི་ལས་སླ་པོས་ཐག་གཅོད་བྱེད་ཐུབ་པ་ཞིག་མིན། ཐོག་མར་མི་རིགས་རང་གིས་ཡུལ་སྲོལ་གོམས་གཤིས་གང་ཞིག་བཅོས་སྒྱུར་དང་། གང་ཞིག་རྒྱུན་འཁྱོངས་བྱེད་པའི་ཕྱོགས་ལ་འཐད་པ་བྱུང་བའི་སྔོན་འགྲོའི་ཆ་རྐྱེན་འོག མི་རིགས་ས་ཁུལ་དུ་སོང་ནས་བརྟག་དཔྱད་ཞིབ་འཇུག་དང་མར་ལེ་རིང་ལུགས་ཀྱི་ལྟ་བ་སྤྱད་ནས་ནན་ཏན་གྱིས་དབྱེ་ཞིབ་བྱས་ཏེ། ཡུལ་སྲོལ་གོམས་གཤིས་གང་ཞིག་གྲངས་ཉུང་མི་རིགས་ས་ཁུལ་གྱི་གསར་བརྗེ་དང་འཛུགས་སྐྲུན་ལ་ཕན་རླབས་ཆེ་བ་དང་། གང་ཞིག་ཡར་རྒྱས་དང་གོང་འཕེལ་ལ་ཕན་ཁ་མེད་པ་སོགས་གསལ་པོར་ཤེས་དགོས་ལ། འདི་ལྟར་བྱས་ཚེ་གོམས་སྲོལ་གང་ཞིག་བཅོལ་སྒྱུར་དང་གང་ཞིག་རྒྱུན་འཁྱོངས་བྱེད་དགོས་པའི་བསམ་འཆར་བཏོན་ཆོག གལ་ཏེ་བཅོས་སྒྱུར་བྱེད་དགོས་ནའང་ཐོག་མར་དེའི་གནས་ལུགས་གསལ་པོ་ཞིག་བཤད་རྗེས། མི་རིགས་རང་གིས་རང་འཐད་ཀྱིས་བཅོས་སྒྱུར་བྱེད་པ་ཞིག་ཡིན་དགོས། བྱ་གཏོར་གྱི་ཡུལ་སྲོལ་གོམས་གཤིས་འདི་ལྟ་བུར་མཚོན་ན་ཡང། དེས་བོད་རིགས་མི་དམངས་ཀྱི་དཔལ་འབྱོར་དང་རིག་གནས་ཀྱི་འཕེལ་རྒྱས་ལ་སྐྱོན་ཆ་ཅི་ཡང་བཟོས་མེད། དེ་བཅོས་སྒྱུར་བྱེད་མིན་གྱི་སྐོར་བོད་རིགས་མང་ཚོགས་རང་ཉིད་ཀྱིས་གཏན་འཁེལ་བྱེད་ཆོག་པ་ཡིན། གྲངས་ཉུང་མི་རིགས་ས་ཁུལ་དུ་ལས་དོན་སྒྲུབ་བཞིན་པའི་རྒྱ་རིགས་ལས་བྱེད་རྣམས་ཀྱིས་དོན་འདི་རིགས་ལ་གཟབ་ནན་གྱི་རྣམ་འགྱུར་བཟུང་སྟེ། བཙན་གནོན་གྱི་བཀའ་བསྒོས་སོགས་མི་བྱེད་པར། ཅི་ནུས་ཀྱིས་དེ་ལ་ལྟ་རྟོག་དང་རྒྱབ་སྐྱོར་བྱེད་དགོས། འདི་ལྟར་བྱས་ཚེ་ད་གཟོད་ཏང་གི་མི་རིགས་སྲིད་ཇུས་དང་མཐུན་ལ། མི་རིགས་ཁག་དབར་གྱི་མཐུན་སྒྲིལ་ལ་ཤུགས་སྣོན་ཐེབས་ཐུབ། གལ་ཏེ་དེའི་ཐད་ཐག་གཅོད་འོས་འཚམས་མ་བྱུང་ན། མི་རིགས་བར་དུ་འགལ་བ་སློང་ངེས་སོ། དེས་ན་གྲངས་ཉུང་མི་རིགས་ཀྱི་ཡུལ་སྲོལ་གོམས་གཤིས་ལ་བརྩི་འཇོག་བྱེད་རྒྱུ་དེ་ནི་སྣང་ཆུང་གཏན་ནས་བྱེད་མི་རུང་བའི་གནད་དོན་ཞིག་ཡིན་ནོ།།
འབྲུག་མོས་ཞུ་དག་བྱས།